
DIBAJI
Matumizi ya lugha yanajumuisha mbinu nyingi tofauti zikiwemo zile za
uzungumzaji, usikilizaji, usomaji na  uandishi. Kitabu hiki kinajishughulisha
hasa na mbinu hii ya mwisho ya uandishi. Mbinu hii ni muhimu sana  katika
mawasilinao ya kitaaluma kama utafiti, usomi na uchapishaji.  Haya ni
maarifa ya kimsingi ambayo sharti kila msomi kuwa nayo.
Kitabu hiki  kimekusudiwa wasomi wa aina tofauti wawe wanafunzi,
waalimu, watafiti, waharirir, waandishi au  wanaelimu kwa jumla. Lengo kuu
la kitabu hiki ni kumwezesha msomaji kuwa na msingi dhabiti  na uwezo
wa kuitumia lugha ya Kiswahili  kimaanidhi  kwa usahihi na ufasaha.
Baadhi ya muudhui muhimu yaliyoshughulikiwa humu ni pamoja na  dhana
ya mawasiliano, usomaji, matumizi ya lugha, aina tofauti za tungo au
makal,  kunga za uandishi wa makala maalum, mbinu za kutafsiri na
kufasiri maandishi na pia maarifa ya  urejeleaji na matumizi ya tanbihi.
Mpangilio wa kitabu chenyewe umerahisishwa ili kumwezesha  msomaji
kujitegema na kukitumia kwa usahili hata bila mwongozo au  msaada wa
mwalimu. Kila somo au sura imetanguliwa na ufafanuzi wa mada imef na
lengo lake  kuu kuelezwa kwa njia dhahiri ya ya lueleweka vyema. Kisha

hili limefuatwa na maelezo mafupi au utangulizi wa yaliyomo.  Mwishoni
mwa kila sehemu mna maswali ya liyokusudiwa kumpa msomaji  nafasi ya
kujikumbusha aliyoyapitia katika sura nzima.
Ni matumaini ya mwandishi kuwa  kitabu hiki kitawafaa wasomaji wengi wa
viwango tofauti wapendao kuongezea maarifa yao katika kuiandika lugha
ya Kiswahili kwa njia ya kitaaluma.

Yaliyomo
1
Utangulizi
2.
Nadharia ya Mawasiliano
3.
Maarifa ya  Usomaji
4.  Mitindo ya Matumizi ya Lugha
5.  Nadharia ya Uandishi
Kwa
Jumla
6.  Mbinu za Uandishi Bora
7.  Aina mbalimbali za  Mitungo  (Sehemu ya 1)
8.Aina Mbalimbali za  Mitungo (Sehemu ya 2)
9. Uandishi wa Makala Maalum
10. Uandishi wa Ilani, Maagizo na Matangazo
11. Tafsiri kama  Taaluma

12. Nadhaia ya Mawasiliano
13. Mbinu za Kutafsiri
14. Mchango  wa Tafsiri katika Lugha na Fasishi
15. Mbinu za Kufasiri
16. Matatizo ya  Tasfiri
17. Urejeleaji na Tanbihi
Marejeleo

SURA YA KWANZA
Utangulizi
MADA:  Mawasiliano na  Uandishi kwa ujumla.
LENGO: Msomaji ataweza  kueleza Nadhari ya mawasiliano kwa ujumla na
hasa sanaa ya uandishi rasmi na uandishi wa kubuni.
1.0
Utangulizi
Mawasiliano ya kutumia lugha ni nyenzo muhimu sana inayomwezesha
mwanadamu kutangamana na kuingiliana na wenzake. Watu waishio
katika jamii hulazimika kuwasiliana kwa maandishi au mazungumzo ili
kutimiza malengo kadha.  Baadhi ya shabaha za mawasiliano ni  kama vile
kutimiza haja Fulani kwa mfano, mahitaji ya maisha ya kila siku kama riziki,
makao, usafiri, matibabu na mengineyo. Pili, mawasiliano hutuwezesha
kupashana habari za aina mbalimabli na pia hutuwezesha kukusanya,
kuchabua na kuhifadhi kumbukumbu na sajala muhimu. Kupitia mbinu

tofauti za wamawasiliano, tunaweza kuelimishana na kujipatia maarifa
muhimu ya  kutuwezesha kuzikabili changamoto zinzotukumba katika
maisha ya kila siku. Kwa ufupi, dhamani ya mawasiliano ya kutumia lugha
haiwezi kukadirika kwani ni kubwa mno.
Uandishi  ni sehemu muhimu sana na ya kimsingi miongoni mwa stadi za
mawasiliano yatumiayo  lugha. Kujua lugha yoyote hakumaanishi tu kuwa
na uwezo wa kuizungumza, kuisika au kuisoma. Uandishi ni  mbinu ya
kitaaluma kwani ndio njia ya pekee ya kuwasiliana mbali na ile ya
mazungumzo. Uandishi wa kubuni ni njia mojawapo ya kujifurahisha kwa
kufinyanga mawazo na kushiri mawazo kama hayo na wasomaji. Isitoshe,
uandishi pia Husisimua hisia na humtamanisha mwandishi kwa
kumlazimisha  kutafakari na kuayapanga mawazo yake. Hali hii ya kufiki
kwa undani ni changamoto kwa akili ya mwandishi na msomaji pia. Hata
hivyo, uandishi ni stadi ambayo huwatatiza watu wengi wanaojifunza lugha
kama  Kiswahili kwani hii ni taaluma inayohitaji mafunzo maalum. Kitabu
hiki kimekusudiwa  kumsaidia mwalimu na mwanafunzi  katika kuboresha
uandishi wa aina mbali mbali.
Katika miaka ya hivi karibuni, ripoti kuhusu matokeo ya mitihani ya kitaifa
na pia tafiti mbali mbali za kiakademia, zimethibitisha kuwa viwango vya

uandishi katika Kiswahili na lugha nyingine muhimu nchini kama vile
Kiingereza vimekuwa vikishuka mwaka baada ya mwaka. Bila shaka,
kunazo sababu mbali mbali ambazo zimechangia hali hii. Yamkini baadhi
ya sababu hizo zinahusu wanafunzi wenyewe, waalimu, vifaa vya kufunzia
au pia sababu za kijamii kwa jumla. Hebu tuangalie mifano michache ya
sababu hizo kwani ni sharti tuzifahamu hata kabla ya kuingilia maelezo
kuhusu taaluma yenyewe. Kuzielewa sababu hizo ni muhimu iwapo
tunategemea kuinua viwango vya uandishi katika lugha tunazofunza au
kujifunza.
Kwa upande wa wanafunzi, tatizo mojawapo linalotinga  uandishi wa insha
na tungo nyingine ni kule kutotofautisha baina ya lugha ya mazungumzo na
ile ya uandishi. Baadhi yao huandika jinsi wanavyozungumza bila kujali
matumizi yafaayo ya sarufi, mantiki, muwala na hata maudhui. Kwa hivyo,
tunaweza kusema kuwa wanafunzi kama hao hukosa nidhamu katika
uandishi wao. Maana ya nidhamu hapa ni kule kuwa na tahadhari kuhusu
yote ambayo tunanuia kuyaandika kabla na baada ya kukamilisha kazi ya
kuandika.  Uangalifu kama huo utamwongoza mwandishi kutumia lugha
mwafaka katika muktadha wa maudhui yanayohusika, uteuzi wa msamiati
ufaao, sarufi sahihi, mpangilio wenye mantiki na  ukuzaji bora wa maudhui
hatua kwa hatua.

2.0
Mambo ya Kimsingi katika Uandishi
Kwa kila utungo, sharti mwandishi au mtunzi azingatie vipengele kama:
(a)   Uteuzi wa mada au kichwa.
Haifai kuteua kuandikia kichwa usichokifahamu au usichokimudu
kama mwandishi. Hii ina maana kuwa, darasani, mwalimu atajaribu
kuteua mada ambazo zinaoana na kiwango cha ujuzi wa wanafunzi
wake akianzia na mada nyepesi katika madarasa ya chini na kukuza
ujuzi wao ili waweze kuandikia mada nzito katika madarasa ya juu.
Hata hivyo katika mtihani, mwanafunzi hupewa mada tofauti ili ateue
moja aipendayo kuiandikia. Mfano wa mada kama hizo ni:
(i)
Dawa ya moto ni moto
(ii)
Siku ya kwanza kuwa shuleni
(iii)
Kiongozi nimpendaye kuliko wote na kwa nini
(iv)
Matatizo yanayokumba kilimo Kijijini Mwangu.
(v)
Kama ningekuwa tajiri.
Vicwa kama hivi vinafaa kwa madarasa ya chini na kati ama pia vidato vya
kwanza katika shule za upili.

(a) Nchi ambayo ningependa sana kuizuru
(b) Dhamira kuu ya insha yake.
(c) Mpangilio wa hoja ili kukuza maudhui yake.
(d)  Matumizi ya msamiati na mbinu zifaazo za kimaelezo
(e) Sarufi mwafaka
(f) Utoshelezaji wa swali lililoulizwa
(g)Uhitimishaji ufaao
(h)Usahihishaji wa makosa yake mwenyewe
Mwandishi  anastahili kujiepusha na  mambo kama vile:
(i)  Kutoa mawazo yasiyoeleweka vyema ama kutokana na maelezo duni
ama kuvurugana kwa hoja kwa kukosa mpangilio maalum unaofaa.
(ii) mvurugano wa mawazo unaweza kusababishwa ama na kutotumia
alama za uakifishaji kama kituo, kikomo, alama ya swali, mshangao,
sentensi au aya. Pia matumzi ya vifungu virefu vyenye marudio mengi
yanaweza kusababisha kuchanganyika kwa hoja au maelezo.
(iii) Matumzi ya msamiati usiofaa na ubadilishaji wa hoja au maudhui
mara kwa mara husababisha  kushuka kwa kiwango cha ubora wa
uandishi.
(iv) mtindo wa kuandikia wenye madoido na matumizi ya maneno au
misemo ya kidesturi isiyokuwa na maana ya undani au iliyokwisha ladha

kwa mazoea pia hudunisha uandishi. Mifano ya  maneno na misemo
kama hiyo na lugha ya “mitaani” isiyokuwa rasmi ni kama haya:
usinione bwege baba…mimi ndiye kiboko yao…
mbona unanileti dauni namna hii…?
Alipigwa dole  (alichomolewa kibeti au aliibiwa pesa)
Mashuga dedi wamekuwa noma sana siku hizi na  sharti tuwazime.
Jeni alikuwa kidosho mwenye bashasha na minembuo tosha kwani
alijipodoa akapodoka daima dawamu akitembea kwa madaha na
mwendo wa  tausi kila unapomtia machoni…
1:3 Mbinu za Usahihishaji
Wataalam wa nadharia na mbinu za matumizi ya lugha  kama vile  Shiachi
(1996) na Goldie (1998), wanatufahamisha kwamba haifai kufundisha au
kujifunza mbinu hizo kwa kuzitenganisha na kuzifunza kila moja peke yake.
Mbinu kuu za lugha, yaani, kusikiliza, kuzungumza, kusoma na kuandika
sharti ziambatane katika mafunzo yote ya lugha na pia fasihi. Pana
maingiliano makubwa sana kati ya mbinu hizo na kila mojawapo huathiri ile
nyingine.

Ni muhimu kusistiza kuwa mwalimu ndiye kielelezo bora zaidi kwa
wanafunzi. Kwa sababu hiyo, ni sharti mwalimu awe mfano ufaao wa
matumizi ya lugha kwa mujibu wa uwezo wake wa kuizungumza, kuisoma
na kuiandika kwa kiwango cha juu cha ufasaha.
Shughuli nzima ya usahihishaji wa uandishi inapaswa kuwa nafasi bora ya
kufundisha na kujifunza mbinu kadha za matumizi ya lugha kwa jumla.
Mbini hizo ni kama vile ubunifu wa kimawazo, mpangilio na ukuzaji wa hoja
muhimu, utoshelezaji wa  swali katika utungo unaoandikwa, matumizi bora
ya kisarufi na uteuzi wa msamiati unaoambatana na maudhui na
muktadha. Ili kufanikisha mafunzo ya mbinu hizi, Mwalimu anapaswa
kuwapa wanafunzi nafasi ya kukosoana wenyewe na kisha kupitia
masahihisho yao huku akijadili matatizo muhimu na  kuyasuluhisha mbele
ya darasa zima. Baada ya kutoa mifano kadha, Mwalimu awape nafasi
tena wanafunzi ili waorodheshe makosa yao na kuyarekebisha. Hatua hii
itatoa nafasi kwa Mwalimu kugundua aina za makosa zinazotokea kwa
wingi darasani na kuweza kuwasaidia wanafunzi wanaohusika kwa kuwapa
mafunzo maalumu ya ziada baada ya muda fulani wa mazoezi. Iwapo
makosa hayo yataendela kutokea hata baada ya mafunzo na mazoezi
hayo, Mwalimu atabidiika kubadilisha mbinu zake za ufunzaji.

Umuhimu wa kuwahusisha wanafunzi katika mazoezi ya usahihishaji wa
kazi zao ni kuwapa mazoezi ya kupitia na kusahihisha kazi zao wenyewe
kwa makini kabla ya kumkabidhi mwalimu kazi hizo kwa ukaguzi zaidi. Pia
inafaa  kusahihisha insha mara tu baada ya kuandikwa ambapo wanafunzi
bado wanayakumbuka yote yaliyomo. Pia, ni muhimu kila kosa au kila aina
ya makosa kujadiliwa na kuelezwa chanzo chake  na namna ya
kuyasahihisha au kuyaepuka. Ili kurahisisha  uelewaji na utambuaji wa
makosa, inafaa kuyaainisha kwa kufuata utaratibu fulani. Kwa mfano:
Nyakati
Ngeli
Msamiati
Mpangilio
Uzingatiaji wa maudhui
Ukuzaji wa hoja
Utoshelezaji wa swali, n.k.
Mwalimu anaweza kutumia ishara fulani ili kuwafunza wanafunzi wake
waweze kutambua na kuonyesha makosa yanapotokea katika kazi zao au
hata kazi wanazozisoma  peke yao. Mifano ya ishara kama hizo ni:

Tah: (tahajia) k.m. muji, sitarehe badala ya mji; starehe.
MP: (mpangilio) k.m. “Naijua kazi hii vizuri nafikiri” badala ya , Nafikiri kazi
hii naijua vizuri.
Wak: (wakati) k.m. “Amefika hapa mwaka jana” badala ya, Alifika hapa
mwaka jana.
UWI: (Uwiano) k.m. “Askari  mbili alikamata mhalifu” badala ya, Askari
wawili  walikamata mhalifu.
[Ne]:  (Neno lisilofaa) k.m. (i) Nakuomba hata ukubali ombi langu.
(ii) Amenitusi bure bure bila sababu.
Uch/Wi: (Uchache na Wingi) k.m. Pesa yake haikumfaa badala ya, “Pesa
zake hazikumfaa”.
/__  (Neno limeachwa): k.m. Usinile
bure. (kichwa)
M: (Maana) isiyoeleweka vyema. K.m. Alitembea kwa safari ya mwendo
mrefu.
Mat: (Matumizi) yasiyofaa k.m. Niliwauliza msaada wanisaidie badala ya,
Niliwaomba wanisaidie.Au, Tafadhali, turudishe shukrani badala ya,
Tafadhali, tushukuru.
Uak: (Uakifishaji) k.m. Naweza kumwona aliuliza karani badala ya,
“Naweza kumwona?”, aliuliza karani.Niliwauliza wanataka nini? Badala
ya, Niliwauliza wanataka nini.

1.4  Ukuzaji wa Mbinu za Matumizi ya Lugha
Katika kukuza mbinu za lugha ili kuimarisha uwezo wa mwanafunzi wa
kuandika kwa ufasaha, shughuli zifuatazo zinastahili kuhimizwa:
(a)Kusoma kimya kimya na pia kwa sauti.
(b)Kuandika kutokana na imla.
(c) Kusoma kunakofuatwa na maswali ya ufahamu.
(d)Usomaji wa makala unaofuatwa na unukuzi wa hoja muhimu katika
kila aya.
(e)Mijadala inayozingatia mazoezi ya upangaji na ukuzaji wa hoja.
(f) Usomaji na uandikaji upya wa kifungu fulani cha habari.
(g)Kusoma ushairi au tamthilia na kuandika sehemu kadha kwa lugha
ya nathari.
Wanafunzi wanapaswa kuhimizwa kukosoana wenyewe kwa wenyewe
pale wanaposahihisha maandishi yao. Pia katika shughuli za usomaji,
mwalimu anaweza kuwataka wanafunzi wahesabu, kuandika na

kusahihisha makosa yote yanayoweza kupatikana katika kifungu chochote
katika makala ya aina tofauti. Wanaweza kuainisha makosa hayo kwa
mfano:
(a)Tahajia: k.m. doa badala ya ndoa; hili hili badala ya ili hili.
(b)Sarufi: km. Nitaenda kamwe badala ya Sitaenda kamwe.
(c) Mpangilio wa hoja: utangulizi, ukuzaji wa hoja na uhitimishaji.
(d)Uteuzi wa vichwa vifaavyo kwa tungo.
(e)Ufasaha katika matumizi ya lugha: km. Uteuzi wa msamiati, miundo
ya sentensi, mifano, maelezo, semi na mafumbo, marudio yanayofaa
nk.
1.5  Changamoto katika Ufundishaji wa Mbinu za Uandishi
Kwa upande wa waalimu, inawezekana  kuwa  mwalimu atapotoka katika
ufunzaji wake kwa kupendelea kufunza aina  fulani chache za tungo pekee
na kusahau au kupuuza aina nyinginezo nyingi za uandishi.  Huu ni udhaifu
mkubwa uwezao kutatiza ukuzaji wa kipawa cha uandishi miongoni mwa
wanafunzi wake. Iwapo wanafunzi watazoezwa kuandika mitungo ya aina
ya insha ya masimulizi, methali au  mjadala  peke yake huenda
wakatatizika pale wanapokabiliana na maswali kuhusu mitungo ya aina
nyingine.

Pili, baadhi ya waalimu wanaweza kuwa na udhaifu wa kutosahihisha
vilivyo insha za wanafunzi wao.  Jambo hili linaweza kusababishwa na
kulemewa kwa mwalimu na wingi wa kazi za ufundishaji . Hata hivyo, sharti
mwalimu kama huyo atambue kuwa  mazoezi ya uandishi ni muhimu sana
kwani humwezesha mwanafunzi kuendeleza na kupalilia kipawa chake cha
kuitumia lugha  na baadaye kutokea kuwa mahiri au mweledi wa jambo
hilo. Bila ya mazoezi na maelekezo ya mwalimu mwanafunzi hatatimiza
lengo hilo kamwe na atakuwa kama mchezaji anayejitokeza kuwania
mashindano ya kitaifa au kimataifa bila kufanya maadalizi na mazoezi ya
kutosha!
Hatuna haja ya kumkumbusha mwalimu kuwa  madarasa yote yanapaswa
kupewa umuhimu na nafasi sawa katika mafunzo ya uandishi. Madarasa
ya chini ndyiyo msingi wa kazi za baadaye katika madarasa ya juu na pia
yale ya juu yanahitaji mwongozo maalum kuyaandaa kwa mitihani ya
kufuzu.
Pia  shida  ya mwalimu kupata vitabu vya  kumpa mwongozo na
maelekezo mwafaka katika somo la uandishi ni tatizo linalowakabili walimu
wengi. Kwa sasa ni kweli kuwa shule nyingi hazina vitabu vya marejeleo

vya kumsaidia mwalimu kufunza insha au uandishi kwa jumla kwa sababu
vitabu kama hivyo havipatikani aghalabu kwa lugha ya Kiswahili. Si ajabu
basi waalimu wengi hufunza uandishi kama sehemu maalum ya lugha iliyo
kando na vipengele vingine vya lugha na fasihi. Jambo hili hufanya
uandishi kuonekana kama kazi ngumu  yenye kuchosha na isiyopendeza
kwa wanafunzi wengi.
Hata hivyo, iwapo uandishi utajadiliwa na kufungamanishwa na mafunzo ya
taaluma nyingine kama ufupisho, ufahamu, mijadala na matumizi ya lugha
kuanzia madarasa ya chini  na uendelezwa kwa idadi ya vipindi vifaavyo
kama jambo la desturi, bila shaka, ari ya mwanafunzi na nadhai yake
vitaamshwa na atalizoea na kulifurahia somo la uandishi wa aina tofauti za
mitungo. Hii hasa ndiyo dhamira na lengo kuu la kitabu hiki, yaani kueleza
kwa mifano sayansi ya uandishi kama sehemu ya lugha na sanaa na kutoa
mwongozo, mifano na mazoezi katika uandishi wa mitungo mbalimbali.
Inategemewa kwamba kwa kufanya hivi, kitabu hiki kitawafaa waalimu na
wanafunzi wa somo la Kiswahili katika viwango mbali mbali.
1.6
Kimalizio
Sura hii imejadili kwa ujumla sifa kuu za mawasiliano na hasa yale ya
kimaandishi. Pia hatua za kujifunza  na kufundisha maarifa ya uandishi
bora zimepitiwa kwa ufupi.

Zoezi
Eleza  umuhimu wa mawasiliano katika maisha ya mwanadamu.
SURA YA PILI
MADA:
Nadharia ya Mawasiliano kwa Ujumla
LENGO:
Msomaji  ataweza  kueleza  umuhimu  na  matumizi  ya  nkia
zifaazo za kuwasiliana.
2.1
Utangulizi
Katika  maisha  yetu  ya  kila  siku,  tunatumia  njia  nyingi  sana  kuwapasha
wenzetu habari za aina mbalimbali.   Njia tunazozitumia zinaweza kuwa ni
za kimandishi, kimazungumzo au kwa kutumia ishara tofauti tofauti.   Hata
hivyo   mawasiliano   ya   kutumia   maneno   au   lugha   ni   sifa   ya   kipekee
waliyobarikiwa nayo binadamu na wanyama wa aina nyingine wote.
Katika  somo  hili  tutaangalia  maana  tofauti  za  dhana  “mawasiliano”  na
umuhimu wa kuwasiliana kwa jumla kwa kutumia lugha kama chombo cha
kuwasilishia ujumbe wetu.

Kwa  hakika ni vigumu sana kueleza maana ya mawasiliano.  Hapana fasiri
moja   ya   wastani   ambayo   imekubalika   kueleza   maana   ya   dhana   hii.
Wanaisimu na wataalamu mbalimbali wameifasiri fikra hii kwa njia tofauti.
2.2  Maana ya Mawasiliano
Makamusi  mengi  yameeleza  mawasiliano  (Communication)  kuwa  kitendo
maneno  kwa  hivyo  tukitazama  dhana  hii  tutaona  kuwa  fasiri  kama  hii
inatilia mkazo matunzi tu ya ‘maneno’   Maneno yanaweza kutumiwa kama
‘Mazungumzo’  au  maandishi  bila  shaka  njia  hizi  kama  tutakavyosisitiza
hapo baadaye ni tofauti.
Hata
hinyo
ni
vigumu
kudai
kwamba
tunapotumia
‘maneno’
huwa
tunawasiliana.
Mawasiliano
yanaweza
tu
kuwepo
iwapo
maneno
yanayotumika   ni   yenye   kueleweka   barabara   na   wote   wanaohusika.
Msemaji   (au   ‘Mawasiliano’   basi   humaanisha   matumizi   ya   lugha   kama
mfumo  wenye  sauti  za  kuundia  maneno  yenye  maana  zilizokubalika  na
watu  wa  jamii  Fulani  au  na  wale  wenye  kuitumia  ile  lugha.
Sauti  hizi  za
lugha ndizo zenye (kubeba) ujumbe au (maana) inayowasilishwa.   Basi ni
dhahiri   kuwa   karika   mawasiliano   ya   kutumia   lugha   ni   lazima   mwenye

kuwasilisha  ujumbe  Fulani,  kuutoa  ule  ujumbe  kwa  njia  au  taklifu  yoyote.
Hizi   ndizo   dhana   za   ‘’Encoding’’   na   ‘’decoding’’   katika   nadharia   ya
mawasiliano.
Mawasiliano   huleta   maingiliano   kwa   njia   fulani   na   kwa   kiasi   fulani.
Maingiliano   hayo   yanaweza   kutokana   na   mazungumzo   ya   pamoja   au
maneno ya maandishi yanaposomwa na kufasiriwa na msomaji.   Kutunga
ujumbe  (encode)  na  kuufasiri  ule  ujumbe  (decode)  huwa  na  athari  fulani
kwa  mtungaji  (encoder)  na  mwenye  kufasiri  (decoder).
Mawasiliano  ya
kweli  basi  tunaweza  kusema  hutokea  tu  pale  ujumbe  unapofasirika  kwa
njia ya usahihi na kwa maana ambayo mtungaji aliikusudia.
Tukirudia dhana ya mawasiliano kwa njia ya kutumia lugha, tutajiuliza, je,
kuna  mambo  gani  ambayo  yanaweza  kutupa  uwezo  wa  kuwasiliana  bila
vipingamizi?   Vikwazo  vya  mawasiliano,  mafanifu  (yenye  kufana),  ni  vingi
sana.
Vikwazo  hivi  kama  tutakavyoona  baadaye  vinaweza  kutokana  na
wenye   kuwasiliana   au   lugha   wanayoitumia,   mazingira   ya   mawasiliano,
muktadha , mbinu zinazotumika au hata hali ya hadhira yenyewe.

2.3  Sifa za Lugha ya Binadamu
Je, lugha kama chombo cha mawasiliano ina sifa gani za kiisimu ambazo
hutuwezesha  kuwasiliana?
Lugha  zote  za  ulimwengu  zina  sifa  gani  kuu
zinazozifanya kutumika vyema kama njia za kuwasiliana?
Wanaisimu wamekubaliana kuwa pamoja na mambo mengine, lugha zote
za binadamu zina sifa hizi:
1.  Hapana jamii ya watu inayoishi bila lugha ya kuwasiliana.
2.  Hapana lugha ‘bora’ au iliyoendelea zaidi kuliko nyingine.   Zote zina
uwezo sawa na kiisimu wa kueneza kuelezea dhana yoyote mpya na
msamiati, maana na sarufi yake  huweza kugeuzwa kuelezea dhana
yoyote.
3.  lugha zote hubadilika kadiri wakati unavyopita.

22
4.  Sauti  zote  za  lugha  zenye  maana  huwa  zinakubalika  katika  jamii
inayohusika.
Kwa  mfano,  tukikubaliana  kuwa  neno  ‘pooh’  katika
Kiswahili litamaanisha jambo fulani, basi, neno hilo huwa ni sehemu
ya lugha ya Kiswahili.
5.  Lugha  zote  huwa  na  sarufi  au  sheria  zinazosimamia  miundo  ya
sentensi  zake  na  maana  zake.
Kwa  mfano  lugha  zote  zina  fonimu
kama /p/ /g/ na /s/ n.k. ambazo zina sifa maalumu katika kila lugha.
Pia  zina  mofimu  na  maneno  ya  kisarufi  kama  vitenzi,  na  majina.
Maaneno  yenye  maana  pana  na  ya  kijumla  pia  kama  vile  -  -  ‘Mke’,
‘Mume’ ‘Mnyama’ ‘chakula, ‘maji’, ‘Uzuri, n.k hupatikana katika lugha
zote.
6.  Sarufi ya lugha zote za binadamu humwezesha kueleza fikira wakati,
uliopo,  uliopita,  ujao  au  wa  kila  mara,  kueleza  ukubwa  na  udogo,
kueleza   jambo   na   kinyume   chake   km.   ‘mrefu’   –   Mfupi’   kuuliza
maswali, kutoa maamrisho n.k.

Kwa
hivyo
lugha
ni
chombo
chenye
sifa
na
uwezo
mkubwa
wa
kuatuwezesha
kutunga
ujumbe
wa
aina
yoyote
na
kuupitisha.
Tunapotunga  ujumbe  ni  wazi  kuwa  tunabiidika  kufikiri  na  kuyafinyanga
mawazo yetu kabla ya kuyatoa.   Maaneno tunayoyatumia huwa na maana
ambazo tunadhamiria kuyapa, kwa mfano kutegemea maudhuti, uhusiano
wetu na yule tunaye wasiliana naye na shabaha yetu, tunaweza kugeuza
sauti msisitizo au mkazo was sauti na kugeuza maana ya maneno fulani.
Kwa  mfano,  tunapozungumza,  tunaweza  kutamka  neno  kwa  kenjeli,  au
dhaarau,  hasira  au  furaha.
Hayo  yote  yataathiri  namna  msikilizaji  au
msomaji (iwapo ni maandishi) atakavyo liathiri..
Vile
vile
kufasiri
ujumbe
uliotolewa
hutegemea
mambo
kadha
yanayomwathiri mwenye kuufasiri ujumbe.   Kwa mfano umri wake, upana
na   kima   cha   tajriba   yake   ya   kimaisha,   elimu   na   mtazamo   wake   na
mengineyo.
Kwa
mfano
tajriba
ya
mtu
na
elimu
yake
ndiyou
inayomwezesha  kutunga  na  kufasiri  ujumbe  kuhusu  maudhui  ya  kiistilahi
au   kitaaluma.
Kwa   mfano   mtu   asiyefahamu   elimu   viembe   huenda
asifahamu   chochote   anapoelezwa   hoja   kama   vile   viini   vinavyobeba
maradhi ya malaria huishi na kustawi katika mwili wa mbu,  au ‘mimea yote
ya kawaida hutumia joto la jua, hewa ya “ogygen” na unyevunyevu katika
kutengeneza chakula chao.

24
2.4
Mawasiliano ya Kimazungumzo
Mawasiliano yote kama tulivyosema hapo awali hayafanani.   Maandishi ni
tofauti  na  mazungumzo.
Tukiangalia  mazungumzo  kwa  mfano  tutaona
kuwa huwa yana sifa nyingi tofauti na zile za maandishi.   Baadhi ya tofauti
hizi zitajadiliwa katika somo kuhusu mitindo au rejista za lugha.   Kwa jumla
hata hivyo tunapowasiliana kimazungumzo, huwa tunafanya yaafuatayo:-
1.
Tunageuza sarufi na miundo ya sarufi km. Si lazima tutumie
sentensi kamilifu
2.
Tuna nafasi ya kuelezea sana, kufafanua, kusisitiza kurudia
nk
3.
Tuna  nafasi  nzuri  ya  kutumia  ishara  km.  Kutikiza  kichwa,
kushika  tama,kuguna,  kucheka,  kununa,  kupepesa  macho,
kukonyeza  macho,  nk.  Ili  kueleza  na  kutilia  nguvu  ujumbe
wetu ama tunavyofasiri ujumbe tunaowasilishiwa.

25
4.
Mazungumzo
hutupa
nafasi
pia
ya
kuuliza
yale
tusiyoyaelewa hapo
aukuonyesha
jinsi
tunavyoathirika
na
yale
mawasiliano
(immediate
response).
5.
Kwa kutumia lugha ya mazungumzo tunaitumia kwa mkato na hivyo
tunaweza  kueleza  mambo  mengine  na  kubadilisha  maudhui  sana
kwa urahisi.
Fikiria
sifa
nyinginezo
za
kimazungumzo.
Kinyume
na
haya
tunapowasiliana kwa maandishi, tunabidika:-
1.  Kutoa   maelezo   makamilifu   na   yenye   kuzingatia   sarufi   na   kaida
nyinginezo  za  uandishi  kama  maafikisho,  aya  na  sentensi  zenye
urefu wa wastani.
2.  Hualazimika kuteua maneno kwa busara ili kudhihirisha maana kwa
urahisi   na   kuepuka   kutatanisha   mwenye   kuyasoma   na   kuyafasiri
maandishi yetu.

3.  Maandishi   huepuka   marudio   yasiyo   na   sababu   rudio   maalum.
Mwenye kuyafasiri maandishi hana nafasi ya kupata ufafanuzi kutoka
kwa  mtungaji  wala  hana  nafasi  ya  kuonyesha  jinsi  anavyoyaelewa
yaliyomo.
Zaidi   ya   mazungumzo   na   maandishi   kuna   njia   nyinginezo   hasa   za
kimaandishi zinazotumiwa kuwasilisha habari.   Mifano ya njia hizi ni kama
vile kutumia miraba, ramani majedwali, picha zenye maelezo na kadhalika.
2.5
Mawasiliano ya Kielektroniki
Pia  kunazo  njia  za  mawasiliano  zenye  kutumia  mitambo  ya  umeme  ya
kisasa  ya  kielektroniki.  Hizi  ni  kama
vile  redio,  runinga  au  televisheni,
simu,   kompyuta   au   tarklishi,   kipepesi,   utandawazi,   simu   ya   upepo   na
zingine kama hizo. Katika miaka ya hivi karibuni njia hizi za mawasiliano ya
kilektroniki  zimekuwa  maarufu  sana.   Faida  za  aina  hii  ya  mawasiliano  ni
pamoja na
(i)
Haraka na ustadi katika kuwasilisha ujumbe kwa watu
waliosambaa katika eneo pana kijiografia.
(ii)
Inaweza  kupunguza  wakati  unaotumiwa  kusafiri  kuingiliana  na
makundi mbali mbali ili kuingiliana nao katika mikutano.

(iii)
Mawasiliano haya huwawesesha watu kushiriki katika mijadala
kwa   viwango   sawa   kuliko   vile   ambavyo   wangefanya   katika
mawasiliano ya ana kwa ana.
(iv)
Barua pepe pia huwawesesha watu kuingiliana mara kwa mara
zaidi ya vile ambavyo wangefanya kimaongezi ya ana kwa ana.
Dosari zake ni kuwa:
(i)
Haiwezi
kusaidia
kusuluhisha
matatizo
changamano
yanayohitaji muda mrefu, na maingiliano ya ana kwa ana
(ii)
Ni   vigumu   kutumia   viziada-lugha   au   kung’amua   ni   vipi
msemaji anafikiria.
(iii)
Barua   pepe   ni   murua   katika   habari   ambazo   hazihitaji
ubadilishanaji wa habari changamano
(iv)
Haifai  kwa  habari  za  siri,  za  kutafutia  mzozo  ufumbuzi  au
kujadili.   Barua pepe basi inafaa tu kwa kuwawezesha watu
kuchapa   na   kutuma   jumbe   ambazo   hawangezisema   uso
kwa macho k.v. kutusi, kuwashtaki watu, n.k.
Ujumbe   uliomo   katika   njia   kama   hizi   za   mawasiliano   hutegemea   pia
maarifa  na  uwezo  wa  mwenye  kufasiri.
Ni  muhimu  kusisitiza  kwamba
maandishi   yote,   picha   ama   raman   zinazotumiwa   kuwasilisha   ujumbe

wowote ni sharti ziwe zaonekana na kueleweka kwa udhahiri, ziwe kubwa
na   rahisi   kusomeka   na   zenye   mpango   unaopendeza.
Yafaa   kujaribu
kutumia maandishi kama yale mwanzo kabla ya kuyapa hadhira iliyonuiwa.
Kwa  upande  mwingine  ni  wazi  kwamba  vikwazo  vingi  tofauti  vinaweza
kutatiza   mawasiliano   yetu.
Ni   juu   yetu   tunapowasiliana   kuhakikisha
kwamba tunaviondoa vikwazo hivi.   Tukiangalia upande wa maandishi kwa
mfano, ni muhimu kuondoa vikwazo kama:-
1.  Matumizi  ya  lugha  ngumu  ya  kiistilahi  iwapo  hadhira  yetu  haiwezi
kuyaelewa.
2.  Kutoa maelezo mengi bila ya mifano rahisi ambayo husaidia maelezo
kufahamika vyema zaidi.
3.  Kupanga  mawazo  yanayowasilishwa  vyema  na  kwa  utaratibu  mzuri
kulingana na shabaha yetu na pia masilahi ya hahira yetu.
Katika upande wa mawasiliano ya kimazungumzo, ni rahisi kupata vikwazo
kwani  aina  hii  ya  mawasiliano  hutegema  sana  maumbile  ya  msemaji  na
jinsi   hadhira   yake   inavyoupokea   ujumbe   wake.
Usemaji   ni   sifa   ya

kimaumbile ya kibinadamu.   Kufaulu kwa usemaji wa mtu anayewasiliana
kutategemea
mambo
mengi.
Kwa
mfano,
kutategema
namna
ya
mazungumzo, uwezo wake wa kusema, aina ya sauti yake na matamshi na
pia jinsi hadhira au anyesemwa naye hali yake ilivyo.
Msemaji pia anaweza kuwa na majonzi, furaha, kicheko, hasira au ugojwa
na hali hii itaathiri namna atakavyowasilisha ujumbe wake.
Msemaji  anaweza  kutumia  mawazo  yake  ya  papo  kwa  papo,  muhtasari
aliouandika,
kusoma
hotuba
au
kukariri
maneno
au
mawazo
yaliyohifadhiwa akilini mwake.  Ili kuyafautisha mazungumzo yake, msemaji
hana budi kuyazingatia yafuatayo:
1.  Kuitayarisha  hadhira  yake  kwa  kujenga  uhusiano  (rapport)  ufaao
naye au nao.
2.  Kutumia sauti yake vyema, iwe ya kiwango cha kusikika kiurahisi, iwe
ya  kupendekeza  mazikizi  aipandishe  na  kuishusha  kwa  ufasaha  na
hata kuitumia ‘kuigiza’ yale ayasemayo.   Asiseme haraka sana wala
pole  pole  sana,  asinong’one  wala  kupiga  kelele,  kusita,  kusisitiza,
kurudia nk.ni mambo muhimu katika usemaji.

3.  Hakikisha  hadhira  inakusikiliza  kwa  kuihusisha  katika  usemaji  wake
kwa  kuuliza  maswawli,  kutoa  mifano  inayoihusu  na  kuipa  nafasi  ya
kutafakari usemayo hasa pale unaposimama kidogo au kusita.
4.  Matumizi mema ya ishara zifaazo na ‘’maigizo’’ pia husaidia kuivuta
hadhira  kusikilizana  na  ishara  kushiriki  katika  mazungumzo.
Ishara
hizi ni kama kutoa, kukonyesha, kupepesa macho, kuguna au kuigiza
milio,   sauti   na   maneno   kubetua   mabega,   kutembea   kidogo   na
mengineo.
5.  Hadhira ni lazima iwe ina inaisikia vizuri sauti na maneno ya msemaji
kama ni kaumu kubwa ya watu, msemaji hana budi kusimama mahali
anapoonekana  vizuri.
Kumwona  msemaji  na  kumsikia  wakati  huo
huo,
vinamsaidia
mzikilizaji
kuuelewa
vizuri
zaidi
ujumbe
unaowasilishwa.
HITIMISHO
Katika  somo  hili  tumezungumzia  maana  ya  mawasiliano  na  pia  aina  za
mawasiliano  hasa  yale  ya  kutumia  mazungumzo  au  yale  ya  kimaandishi.
Tumesisitiza  kuwa  mawasiliano  hutokana  na  uhusiano  wa  pande  mbili

yaani  mwenye  kuwasilisha  habari  na  msikilizaji  au  msomaji.
Tumeona
kwamba   kuna   baadhi   ya   mambo   muhimu   ambayo   husaidia   kuufanya
uhusiano  huo  ufaulu  na  mawasiliano  yafane.
Kwa  muhtasari,  tunaweza
kuuonyesha uhusiano hivi:
a)  Mawasiliano ya njia moja (Linear Communication)
Mtungaji
Anatunga
UJUMBE
NJIA YA MAWASILIANO
MPOKEAJI
UJUMBE   ANAUFASIRI
b)  Mawasiliano yenye majibizano (Interactive Communication)
Ujumbe unawasilishwa
Mtungaji
Anatunga


NJIA YA MAWASILIANO


Mpokeaji anafasiri
Ujumbe
Ujumbe
anajibu
Katika  somo  lijalo  tutajadili  zaidi  kuhusu  dhana  ya  mawasiliano  na  hasa  taratibu
nyinginezo za mawasiliano ya kimaandishi.   Tutaangalia   mbinu za kutayarisha na
kufaulisha  njia  za  mawasiliano  ya  kimaandishi  kama  vile  hotuba  iliyotayarishwa

mahojiano,  kutayarisha  habari  ya  kutangazwa  k.m  somo  la  radioni,  ajenda  za
mikutano rasmi na kadhalika.
MAZOEZI
1.
Jadili   kwa   undani   maana   na   umuhimu   wa   hatua   zifuatazo   katika
mawasiliano
2.
Hebu fikiria somo ulilolifurahia mno maishani mwako.
Eleza   jinsi   mwalimu   alivyolifunza   na   njia   na   maarifa   aliyoyatumia
kulifanikisha somo lake.
3. Kwa kurejelea jedwali lifuatalo, fafanua  nadharia au utaratibu wa mawasiliano.
MAINGILIANO
WAZO
JAWABU
KUTOLEWA
UTUNGAJI
UJUMBE
UJUMBE
KUFASIRIWA
KUWASILISHA UJUMBE
UJUMBE KUPOKEWA


UJUMBE WA
KUPOKEWA
Zoezi
Eleza hatua muhimu katika utaratibu wa mawasiliano huku ukitoa mifano
Huku ukielea  nafasi ya  kila  hatua katika kufaulisha
33
SURA YA TATU
MADA:
MAARIFA YA KUSOMA
LENGO: Msomaji  ataweza  kufafanua maarifa ya kimsingi katika staid
ya usomaji.
3.1  Utangulizi
Wataalam wengi wa elimu na isimu wanakubaliana kwamba ujuzi wa
usomaji ni maarifa muhimu sana ya kujifunza lugha ya pili, ya tatu au ya
kigeni. Sura hii inajadili kwa ufupi baadhi ya hatua muhimu za kujifunza au
kufunza maarifa ya usomaji katika Kiswahili, hasa kwa wanafunzi wa shule
za upili au vyuo. Kwa hakika, wanafunzi wanapaswa kuanza mazoezi ya
usomaji na utamkaji wa maneno na sauti za Kiswahili katika miaka ya awali
ya masomo yao ili kupata msingi ufaao wa mazungumzo na maandishi (
Rubagumya 1994). Maarifa ya usomaji ni ya awali miongoni mwa maarifa
yote ya lugha, yaani kusoma, kuzungumza, kuandika na kusikiliza.
Ili kuhakikisha ufanisi wa maarifa ya usomaji, inafaa mambo yafuatayo
yatiliwe maanani:

1.  kuwepo kwa vitabu na maandishi mengine ya kusomwa.
Hili ni jambo muhimu sana kwani wanafunzi hawawezi kutegemewa
kufanya mazoezi iwapo hawawezi kupata maanishi yanayohitajika.
2.  kusomeka kwa urahisi kwa maandishi yote yatakayotumika.
Maandishi yanayotumika kwa mazoezi yanahitaji kuwa na sifa kadha kama
ifuatavyo:
(a) Kiwango kinachofaa cha lugha. Hii ina maana kuwa kiwango
cha lugha, yaani ugumu na utata wa maneno , sentensi na
mtindo wa maandishi visiwe vya viwe vinaoana na kiwango cha
darasa linalohusika.
(b) kila somo la maarifa ya usomaji  liwe na lengo maalum km.
Kufunza mazoezi ya matamshi ya aina fulani, kufunza msamiati
au kufahamisha habari muhimu, kumwezesha msomaji kukariri
aliyoyasoma kwa maneno yale yale ya asilia au maneno yake
mwenyewe
nk.
(c ) Vifungu vya mazoezi ya kusoma viwe na maudhui ya
kupendeza na yanayochukuana na tajriba ya wanaovisoma.

Vifungu visivyovutia husinya msomaji na hata  vinaweza kumfanya
apoteze hamu ya kusoma.
Usomaji wa maandishi ni namna ya mawasiliano kati ya mwandishi na
msomaji na mawasiliano hayo hutokea katika viwango kama vile sauti-
tamkwa, muundo wa maneno, sarufi, msamiati na pia utamaduni ( Nuttal
1982 na Gritter 1977:45). Kiwango cha utamaduni ndicho kinachounda
maana ambazo hutumiwa katika lugha na msomaji pamoja na mwandishi
huwa na uelewaji wa kiwango fulani cha utamaduni wa lugha yao. Uelewaji
huu unawawezesha kuwasiliana  kwa maneno  yenye maana kimkutadha
katika sajala tofauti kama vile istoria, utamaduni, fasihi, na matokeo ya hivi
punde.
3.2
Mbinu za Usomaji
Maarifa ya usomaji huandamana na uwezo wa msomaji wa kuelewa na
kutafakari yale anayoyasoma. Maarifa haya hutokana  na mazoezi ya
muda mrefu. Uzoefu huu humpa msomaji maarifa mengine
yanayofungamana na usomaji kama vile uteuzi, utambuzi, uundaji na
ufasiri wa maana. Mwalimu sharti awe na maarifa kama hayo ili kuweza

kumsaidia mwanafunzi katika somo la usomaji. Matatizo ya usomaji
hutokana mara nyingi na ukosefu wa maarifa  kama hayo.
Ili kukuza maarifa ya usomaji kwa njia mwafaka, uteuzi wa maandishi ya
kusomwa sharti ufanywe kwa  uangalifu mkubwa kila mara. Uteuzi huo
unapaswa kuwa na shabaha kamili kwa kila somo na kujaribu kutumia
vifungu vyenye viwango tofauti vya ugumu na maudhui tofauti
yanayoambatana na mazingira ya masomaji. Haifai kamwe kuwapa
wanafunzi vifungu vigumu sana kimsamiati au katika mazoezi ya mwanzo
au vigumu kabisa kuliko kiwango cha ujuzi wao. Pili,  maudhui ya vifungu
yawe ya mseto na yale yanayokaribiana sana na masiha au tajriba ya
wasomaji kabla ya kuanza kusoma maudhui ya kigeni.
Maarifa ya usomaji ni muhimu sana kwa maisha na elimu ya kisasa kwa
sababu, habari nyingi siku hizi zinasambazwa kimaandishi iwe ni vitabu,
majarida, magazeti au katika mtandao wa utandawazi (internet). Kama
tulivodokeza hapo juu, tamaa ya mtu binafsi, msukumo wake na kuwepo
kwa maandishi yafaayo kusomwa ndio mambo yanayofanikisha mazoezi
ya ukuzaji maarifa ya usomaji. Pia mazoezi ya kusikiliza wasomaji hodari
wa lugha wakisoma ni muhimu kwani huyazoesha masikio ya msomaji ili

kufahamu namna ya kutamka sauti na maneno mbalimbali na hasa namna
ya kupumua, kuvuta pumzi, kusita na kukoma.
Uwezo wa kusoma humwezesha mwanafunzi kupata ujuzi wa kiwango cha
juu katika masomo mengine kwa sababu ya ufahamu wake wa lugha.
Mazoezi ya kusoma yanafaa kuanzia ngazi za chini za mfumo wa elimu ili
kumpa mwanafunzi uzowefu wa kutosha kufikia kiwango hiki cha upili na
chuo kikuu, Ni kutokana na uwezo kama huo ambapo mwanafunzi
anaweza kukuza maarifa mengine muhimu kama vile, kukusanya, kuratibu,
kuchanganua na kusoma kwa ufahamu habari muhimu huku akidondoa
hoja muhimu zilizomo. Ukumbukaji wa hoja, uelewaji wa undani wa maana
fiche katika habari pamoja na uwezo  wa kutafakari, yote ni maarifa
yanayotokana na usomaji.
Waalimu wengi huchukulia kuwa maarifa ya uandishi ndiyo muhimu kuliko
yale ya usomaji au uongeaji. Kwa hakika, hili sio kweli kwani maarifa ya
usomaji na uzungumzaji ndiyo hasa ya kimsingi zaidi. Mwenye kujifunza
lugha hawezi kufanya hivyo kwa kuandika hasa pale ambapo hajazielewa
vizuri sauti na maneno ya lugha yenyewe. Anaweza tu kupata ujuzi huo
kutokana na mazoezi ya usomaji na mazungumzo na pia kusikiliza kabla

38
ya kuanza mazoezi ya kuandika. Bila shaka, mazoezi ya usomaji, hasa wa
maandishi yaliyotungwa na wataalam wa lugha husika, huwapa wasomaji
ujuzi wa lugha unaolingana na ule wa wenyeji  asilia wa lugha hiyo.
3.3
Kujifunza na kufunza maarifa ya usomaji.
Ufunzaji wa maarifa ya usomaji unahitaji mpango maalum wa masomo (
Roy-Campbell na Qorro, 1987). Mpango huo unafaa kushirikisha maarifa
tofauti pamoja katika kitabu kimoja ili kupunguza gharama na kurahisisha
ufunzaji wa usomaji. Maarifa yanayofaa kusisitizwa ni matamshi, sarufi,
ufahamu, ukuzaji wa msamiati, uchanganuzi, kutafakari, kutofautisha,
kulinganisha na viwango vya maana. Ili kurahisisha na kusawazisha
mafunzo ya maarifa ya usomaji, sharti vitabu maalum kwa mwalimu na
mwanafunzi viandaliwe kwa kuzingatia viwango na mahitaji maalum.
Kuna aina mbili za maarifa ya usomaji: usomaji wenye upana na usomaji
wa kina. Kila mojawapo wa aina hizi mbili unampa msomaji maarifa
maalum ya matumizi ya lugha. Usomaji wenye upana unamaanisha
msomaji anasoma maandishi mengi ya aina tofauti na kuweza kupata
habari muhimu katika kila aina ya mandishi anayosoma. Katika usomaji wa
kina,  msomaji anazama kwa undani katika maandishi ya aina fulani

yaliyoteuliwa na kuyasoma kwa makini ili aweze kuyaeleza na kuyajadili
yaliyomo. Katika usomaji wa aina ya kwanza, msomaji anakuza uwezo
wake wa kusoma kwa haraka na kwa uhakika ilhali katika usomaji wa aina
ya pili msomaji  hupata uzowefu wa kusoma na kutafakari maana na nia
iliyokusudiwa na mwandishi katika maandishi anayoyasoma.
Usomaji wa kina unamwezesha msomaji kukuza maarifa ya :
(a) kusoma na kupata habari moja kwa moja au habari zilizojificha katika
kifungu cha maandishi.
(b) Kujibu maswali kuhusu kifungu  alichokisoma.
(c) Kuratibu  maoni, matukio  au hoja katika kifungu.
(d) Kueleza kwa muhtasari sehemu au kifungu chote
(e) Kuhusisha habari aliyoisoma na tajriba yake binafsi.
(f)  Kutambua maelezo muhimu katika kifungu
(g) Dadisi maana za maneno magumu kutoka  na muktadha wa
matumizi katika kifungu.
Mbali na maarifa  ya kimsingi yaliyotajwa hapo juu, msomaji anategemewa
kujenga maarifa ya kiwango cha juu zaidi kadri anavyoendelea na mazoezi
ya usomaji. Mifano ya maarifa haya ya juu ni kama vile:

(a) dondoa ithibati kutokana na maandishi ili kutetea hoja zake pale
anapojibu maswali kutokana na usomaji wake.
(b) Kuhusisha yale anayoyasoma na tajriba yake binafsi, mazingira yake
ya karibu na jamii nzima anamotoka.
(c) Eleza yaliyomo katika kifungu kwa maneno yake binafsi.
3.4  Kimalizio
Maarifa ya usomaji ndio msingi wa ufanisi katika elimu, hasa katika
viwango vya juu (Hutchinson na Waters, 1980). Hii ni kwa sababu, katika
viwango hivi, mwanafunzi hategemei sana mwalimu kumfunza na
kumrahisishia kila jambo bali hasa hulazimika kujisomea maandishi ya kila
aina katika masomo tofauti huku akidondoa na kupanga yote muhimu kwa
matumizi ya baadaye. Utafiti kama huu ndio unaotegemewa sana katika
elimu ya juu.
Zoezi
Fafanua mbinu tano za kukuzia maarifa ya usomaji na ufahamu wa
maandishi.

SURA YA NNE
MADA:
MITINDO YA MATUMIZI YA LUGHA
LENGO:
Wsomaji  ataweza kueleza sifa muhimu za kimtindo
katika rejista  tofauti.
4.1
Utangulizi
Maana ya ‘Mtindo’ katika lugha hutokana na matumizi ya lugha kwa njia
maalum.  Iwapo matumizi haya yameimarika na kuunda msamiati wake,
sarufi maalumu, basi yanaitwa ‘Rejista’.  Ni mambo mengi yanayosaidia
kutambulisha mtindo mmoja kutokana na matumizi ya lugha ya kawaida.
Sifa za matumizi ya lugha hutegemea pia mambo kadha.  Kwa mfano
hutegemea mambo kama – sehemu anayotoka mtumiaji tabaka lake katika
jamii, hali anayozungumzia yaani muktadha wa mazungumzo yake na
mazingira aliyomo, mamlaka aliyonayo katika uzungumzi wake n.k.

‘Rejista’ katika lugha limetumiwa kueleza matumizi ya lugha katika uwanja
maalumu.  Kwa mfano – dini, sheria, michezo, magazeti, matangazo,
nyimbo n.k.  Hata hivyo rejista nyingi huingiliana sana na zina sifa
zilizokaribiana sana.
Kwa vile baadhi ya mitindo ya matumizi imetajwa na kujadiliwa katika kozi
nyingine hapa tutajadili rejista nne yaani mazungumzo, rejista ya kidini,
rejista ya magazeti na rejista ya kisheria.  Tutakachokifanya ni kutoa maoni
kwa jumla kuhusu kila mojawapo.  Mwanafunzi unahitajiwa mazoezi ya
kutosha.
4.2
Rejista ya Mazungumzo
Mazungumzo ndio aina ya matumizi ya lugha ambayo ni muhimu sana na
ambayo sote tunaielewa.  Inatumiwa kila siku.  Mazungumzo, kinyume na
mitindo au rejista nyinginezo, hayategemei hali au masharti maalumu.
Rejista ya mazungumzo hutuwezesha kujadili aina tofauti za maudhui
katika nviwango tofauti vya uchanganuzi.

Kwa muhtasari tunaweza kusema kuwa rejista ya mazungumzo ina sifa
zifuatazo za kiisimu.
a)
Lugha isiyozingatia sana sarufi na isiyotumia sentensi kamilifu.  Hii ni
kwa sababu wazungumzaji huwa wanatumua viashirio kama mikono,
nyuso, macho, kutikiza vichwa n.k. ili kukamilisha maneno
wanayoyasema.
Kwa mfano mtindo huu hutumia wingi wa maneno ya vibada ya kurejelea
mambo bila kuyataja moja kwa moja.  K.M. maneno kama ‘yule’ (hicho),
(yale), (alivyosema) n.k.  Sentensi zisizokamilika ni nyingi na sauti za
wasemaji hubadilika badilika na maneno ya mkato hutumika sana katika
mazungumzo.
b)
Maudhui hubadilika badilika sana.  K.M.  Mambo kama hali ya
hewa, siasa, uchumi, tukio kubwa la kijamii, biashara, vita vya
mashariki ya kati, maana ya wokovu n.k.  Kubadilika huku hutokea
tu bila kupangwa hatua kwa hatua.  Hata mitindo ya matumizi ya
lugha hubadilika mara sarufi huzingatiwa na mara huachiliwa.

Kwa mfano, lahaja tofauti ama lugha sanifu hutumiwa na pia
wasemaji huweza kubadilisha na kutumia lugha tofauti.
c)
Mazungumzo huwa na makosa ya kila aina na pia masahihisho ya
papo kwa hapo.  Maneno katika mazungumzo huwa yamekatika
katika na kuachwa bila kuunganishwa.  Maneno ya viungo pia
hutumika sana.  Maneno haya ni kama (haya), (sivyo), (basi),
(ndipo), (ngoja), (kasha), n.k.  Vile vilele makosa mengi ya sarufi
hutokea katika mazungumzo ambayo hayagunduliwi wala
kusahihishwa.
Hata hivyo kuna sifa nyingine nyingine za mtindo wamazungumzo.
Tukichukwa mfano wa mazungumzo katika simu, tutaona baadhi ya sifa
hizi.  Kwa vile wazungumzaji hawawezi kuonana ana kwa ana, matumizi ya
viashirio kama nyuso, macho, mikono n.k hayawezekani.  Mahali pake
maneno, sauti na milio au migumo k.m. muh!, Ooh!, Naam! Ahah! N.k
hutumika sana ilikukamilisha maana inayowasilishwa.
Vile vile katika mazungumzo ya simu, vifungu au sentensi kamili hazitumiki
bali maneno na vifungu vifupi vifupi hutumika.  Pia wazungumzaji

hulazimika kusitasita na kusimama ili kutoa fursa kwa kila mmoja kusema
na kusikiliza.
Sarufi huwa haizingatiwi sana na maswala na majibu huwa mengi.  Vile vile
maneno ya usemi wa kawaida wa kimazungumzo (Colloquialism),
mafumbo n.k. hutumika kwa wingi.
4.3
Rejista ya Kidini
Katika lugha zote matumizi ya lugha katika kuelezea ibada ba dhana zote
kuhusu mungu, huwa ni mtindo maalumu.  Mtindo huu mara kwa mara
huwa tofauti sana na matumizi ya lugha ya kawaida na huwa ni vigumu
kueleweka na watu wasiouelewa uwanja wa dini na muktadha wa
matumizi.
Ingawaje kuwa madhehebu mengi sana kote duniani, kuna mambo kadha
yanayojitokeza katika lugha ya vitabu vyote vitakatifu k.m.  Biblia na Korani
na pia katika lugha inayotumika kaatika maombi au mahubiri ya hadhara.
Lakini matumizi ya lugha na msamiati katika uwanja wa kidini hubadilika
kutokana na kubadilika kwa lugha inayohusika.  Baada ya miaka kadha
vitabu vya ibada, injili, nyimbo n.k. hulazimika kuandikwa upya ili

kushirikishwa mabadiliko katika lugha kwa mfano tukiangalia Biblia tangu
karne ya 15 mpaka sasa, tutaona mabadiliko mengi sana ambayo
yametokea.  Kwa mfano maneno mengi ya Biblia yalikuwa ya kilatini na
kigiriki ambazo ndizo zilizokuwa lugha za mwanzo zilizotumika kuandikia
Biblia.  Kadhalika, korani nayo imejaa maneno ya lugha ya Kiarabu, lugha
ya sili iliyoandikia Korani.
Lugha ya kidini huathiriwa sana na utamaduni ulioizaa ile dini.  Mtindo wa
kusoma injili ni tofauti kidogo na ule wa mahubiri au maombi.  Hata hivyo
mitindo yote miwili inazo sifa kadha za kijumla ambazo ni muhimu na
zilizofanana.  Kwa mfano:-
a)
Kuna athari za kuzingatia msamiati na miundo ya kikale sarufi.
K.m. “Utukufu, kusujudu, msamaha, dhambi, wokovu, vyama,
mbele za Mungu n.k.
b)
Lugha ya kidini ni yenye ufasaha na mtiririko wa kishairi ambao
unasemeka, kukaririrka vyema na kwa urahisi.  Pia hilihusaidia
maudhui au ujumbe kukumbukika.

c)
Lugha ya kidini hudhamiriwa kuwa rahisi kueleweka ingawa
muundo na sarufi yake ba hasa kufichika kwa maana yake ya
kimafumbo na kifalsafa, mara kadha huifanya kuwa ngumu.  Kwa
mfano vitabu vya injili kama vile “Injili ya Yohana” au “Waraka wa
Warumi”, katika Biblia ni vigumu kueleweka kwa urahisi kwa
sababu ya utata wa lugha yake.
d)
Tukiangalia vifungu vya maneno ya maombi au mahubiri tutaona
kwamba, huwa na sentensi ndefu sana zilizotenganishwa kwa
koma, kikomo au semi koloni.  Sentensi hizi huwa zina wingi wa
marudio ya maneno mengi.  Taarifa ya usemi huwa imeelezwa
kwa wingi.  Kwa mfano
“Sisi Mungu, Tunajinyenyekeza mbele zako tukiwa wanao walio wanyonge
na wenye kuhitaji msaada wako…” n.k.
e)
Maneno mengi ya maombi huwa kama ni mapokezano ya
kukaririwa.  Huwa mara kwa mara kuna kiongozi anayeongoza na
wafuasi wale wakipokezana naye.  Isitoshe pia lugha hii huwa na
ina mpangilio maalum.  Kwa mfano inaweza kuanza na maneno
kama “Tunaomba….. Tunakusihi……”’ na kuishia kwa…” .. Kwa

hayo machache, tuaomba…Amina.”  N.k.
Maneno ya
viunganisho hutumiwa kwa wingi.
f)
Baadhi ya vifungu huamrisha, baadhi hunasihi, huonya na hueleza
maana au matokeo ya vitendo fulani.  Hali kadhalika, msamiati wa
kidini nao ni wa aina kadha.  Kwa mfano maneno mengi ya kikale
hutumiwa Msamiati wa kizamani pia hupatikana katika rejista za
kifasihi na kisheria.  Haya ni maneno yanayorejelea dhana au vitu
visivyokuwapo tena (vya zamani) ni maneno ambayo yalikuwa
yakitumika zamani bali hayatumiki tena na maneno mengine ya
kisasa yamechukuwa mahali pake.  Ingefaa, wewe mwanafunzi
utafute mifano ya msamiati wa kikale katika lugha ya kiingereza na
kiswahili kutokana na vitabu vya Biblia na Korani.
g)
Msamiati wa Kidini huwa una maana zilizokaribiana sana hata
ingawa maneno yenyewe huonekana tofauti.  Mfano mzuri ni pale
tunapoangalia maneno yanayohusu Uungu.  Maneno haya
hukaribiana sana Kimaana na Kisarufi.  Kwa mfano:

Utukufu
Uliyejuu Zaidi
Bariki
mwenye utukufu
Abudu
(Kwao) Mungu
uliye bwana
Tukuza
Mfalme wa mbinguni
Toa shukrani
Baba mwenye uwezo
Bwana Yesu Kristo (Mwana)
Bwana, kondoo wa
Mungu
Mwana wa pekee wa Mungu
Mwokozi

Mwenye huruma
Bwana
Mtakatifu
h)
Vile vile kuna msamiati ambao si wa kikale na pia haurejelei
dhana moja maalumu.  Msamiati wa aina hii hutokea mara nyingi
pamoja yakiwa ni vinyume au ni dhana zinazoeleza ukinzani wa
maana kwa mfano maneno kama:-
Pokea
-
toa
Mwili
-
roho
Kula
-
kufa
Dunia
-
mbinguni
Mungu
-
shetani
Kifo
-
uhai
Damu
-
roho
Dhambi
-
msamaha wa dhambi n.k.

4.4  Rejista ya Kimagazeti
Mtindo wa uandishi wa magazeti ni matumizi ya lugha ambayo hayana sifa
nyingi za kisarufii kama mitindo mingine.  Rejista ya magazeti ni maelezo
ya lugha kama itumiwavyo katika uandishi wa magazeti yote bali si gazeti
fulani.
Si maandishi yote yatokeayo katika magazeti huwa na habari, makala
maalumu, matangazo, mashindano n.k.
Shabaha ya maelezo haya ni kueleza kwa ujumla maumbile au sifa kuu za
taarifa za magazeti.  Kwa ujumla tunaweza kusema kuwa lugha ya
magazeti ina sifa zifuatazo:-
a)
Utenzi wa vichwa vya habari vifupi na vya kuvutia au kunasa  akili
na macho (graphic and eye-catching words)
b)
Taarifa zote huwa zimegawanywa katika aya fupi fupi
zilizotenganishwa na vichwa vidogo (sub-headings).  Jambo hili
husaidia usomaji wa haraka na hurahisisha kazi ya kuelewa na
kurejelea sehemu zote za yale yaliyomo.

c)
Uakifishaji hufanywa kwa uchache.  Kwa mfano koma, vikomo n.k
hutumika kwa uchache ili kuhifadhi mtiririko wa habari.  Matumizi
ya alama za mabano ‘’na’’ hutumiwa kutimizia mambo tofauti.
Zinaweza kutumiwa kutenganisha taarifa za usemi wa moja kwa
moja (Direct Speech) kutaja neno au maneno maalumu (indirect
speech) ama kuonyesha umuhimu wa neno au kifungu cha
maneno au kutilia mkazo.
Alama hizi hutumika badala ya kutumia herufi maalumu kama
herufi nzito au za mlazo (italics) n.k.
d)
Matumizi ya kuacha nafasi kwa kupiga msitari ---------------------------
--------------- ni muhimu sana katika lugha ya kimagazeti.  Kwa njia
hii maneno yenye maana kamilifu hutenganishwa na kifungu
kinachofuata badala ya kutumia kolon au kituo au koma.
e)
kuna wingi pia wa matumizi ya maneno au vifungu vya viarifa
(adverbials), viunganishi, vifungu vikuu na vifungu ju vidogo na pia
ufafanuzi.

f)
Vichwa vya magazeti huwa vifupi sana na vyenye kueleweka kwa
urahisi.  Lakini pia vinakuwa vyenye kufupisha ujumbe hivi
kwamba msomaji ni lazima aisome ile taarifa ili aujuwe ujumbe
uliomo.  Kwa mfano vichwa kama hivi vifuatavyo huweza
kupatikana katika magazeti mengi :-
‘’Uchumi: Waziri atoa mwongozo’’
‘’Matibabu: Madaktari wafanya mgomo’’
‘’Michezo:  Chama Chatangaza Maandalizi’’
4.5
Rejista ya Kisheria
Sheria ina sura nyingi.  Inahusu shughuli nyingi tofauti za
kibinadamu.  Makubaliano yanayoonyesha haki na jukumu la mtu,
maagizo yaliyotayarishwa na kuandikwa, yote ni sheria.  Lugha
ambayo inatumiwa kuandikia sheria ni maalumu.  Lugha ya sheria ni
lugha ngumu kwani sheria si maandishi yaliyokusudiwa watu wasio

na ujuzi wa sheria kuyasoma na kuyaelewa.  Sheria huandikwa ili
kuwasaidia wanasheria kuirejelea sheria ili kuitekeleza.
Lugha ya mitindo ya kisheria ina sifa kama vile:-
a)
Lugha ya kisheria ni lugha inayotungwa kufuata mpangilio
maalumu.  Kuliko mitindo mingine yote, sheria huzingatia sana
matumizi ya lugha kwa njia maalumu sarufi maalumu, aya
zenye mpangilio maalumu na sentensi maalumu.  Kila aina ya
mswada wa kisheria k.m. Sheria iliyomo katika katiba,
kumbukumbu, mikataba, wosia n.k
b)
Sheria haiwezi kutungwa na mtu asiye mwanasheria.  Vivyo
hivyo sheria haiwezi kusomwa, kufasiriwa ama kueleweka na
mtu asiye na ujuzi wa taaluma hii.  Umbo la maandishi ya
kisheria huandikwa kwa umbo maalumu ili isiweze kubadilishwa
na ili iweze kueleweka kwa njia moja kila mara na kila
atakayeisoma.
Maandishi ya kisheria huandikwa katika aya maalumu ambazo
hufuata mawazo kadha.  Maafikisho hufanywa si kwa kufuata
sarufi bali mawazo muhimu.  Kwa mfano maneno muhimu

huandikwa kwa herufi kubwa hata kama limo katikati ya
kifungu.
c)
matumizi ya vibadala k.m mimi, yeye, nyinyi,wao, hao, n.k
hurudiwarudiwa na hata pengine huachwa na mahalipake jina
au nafsi ya anayetajwa kurudiwa kila mara.
Jambo hili hufanywa ili kuhakikisha kuwa maana iliyokusudiwa
haitiliki shaka. Vifungu vya kisheria huwa virefu sana mara
nyingi pia vyenye utata.  Kimuundo, vifungu hivi hufuata
mpangilio wa maelezo, masharti na matokeo.
Kwa mfano:-
Iwapo Jambo A au B au C ua D litatokea na iwapo kutokea au
kutendeka kwa mambo A,B,C, au D kutasababisha hali E, F, G,
au H kutokea, basi matokeo yake yatakuwa ni L, J, K, au L, J,
K, yote pamoja n.k.
Huu ndio muundo maarufu wa vifungu vingi vya sheria.
d)
Lugha ya kisheria haitumii wingi wa maneno ya sifa k.m a
furah, ‘-zuri’ ‘-kubwa’, ‘-akupendeza’ ama maneno ulinganishi
k.m ‘sana’, ‘kama’ n.k. vile vile maneno ya vitenzi yanayotumika
huwa ni machache sana na yanayorudiwarudiwa kila mara kwa

mfano – eleweka, kubali, hitaji, kiri, toa, eleza, chagua, shiriki,
fanya, tenda, shuhudia ficha, husika, tekeleza n.k
e)
Msamiati wa kizamani, kama katika rejista ya kidini hutumiwa ili
kuzidisha sifa ya urasmi.  Pia msamiati mwingi wa visaw
(Synonyms) hutumiwa ili kufafanua maana na kusisitiza
maelezo.  Kwa mfano:-
Kutenda/kutekeleza, kuhumiza/kusaidia, kueneza na
kutawanya, kutayarisha/kuandaa, kuangalia/kutunza,
kuzuia/kupinga n.k Msamiati wa sheria katika kiingereza ni wa
aina  tatu kuu:
1.
Kiingereza cha zamani – proposal effect, society insurance,
insurance, duly, schedule, sign, agree, rules subject date,
entrance, contact, accept name deem etc.
Yamkini msamiati huu unatokana na lugha ya kilatini.
2.
maneno ya Kilatini – resjudicata, basis, table, sine die, declare,
register, state, part, alias, amicus, curiae, molle prosequi.

3.
maneno ya kifaransa – Estoppel, fee, simple, laches, quash
Mazoezi
1.  Ni nini maana ya rejista?  Chagua mtindo wowote mmoja wa
matumizi ya lugha kutokana na nyanja za
a)  Mazungumzo
b)  Michezo
c)  Dini
d)  Magazeti
e)  Sheria na ujadili kwa kutoa mifano maumbile ya kiizimu ya
rejista yenyewe.
2.  ‘’Lugha ya fasihi ni tofauti na lugha ya sayansi’’
Ukitumia mifano ifaayo kutokana na nyanja hizi mbili, Jadili maoni
haya.
SURA YA TANO
MADA:
Nadharia ya Uandishi kwa Jumla
LENGO:
Msomaji ataweza  kufafanua aina tofauti za uandishi.

5:1
Utangulizi
Uandishi ni sayansi na pia ni sanaa yenye misingi historia na kunga zake.
Hii ina maana kwamba ingawa uandishi wa insha na mitungo ya ina
nyingine ni mbinu muhimu za kujifunzia lugha, uandishi ni mbinu pana na
yenye kina kirefu zaidi. Mbinu hii ina madhumuni ya kumwezesha
mwanafunzi  kupata maarifa na uzowefu wa kuwasilisha maoni, habari na
hoja  kwa hadhira tofauti kwa kupitia maandishi. Maarifa kama haya
yatamwezesha mwanafunzi kumudu  majukumu mengi ya kikazi
yanayohitaji maandishi rasmi au ya kubuni. (Bint et. al. 1990: xiii).
Kwa hivyo, tunaweza kusema kuwa madhumuni mahsusi ya  kufunza na
kujifunza uandishi  ni kuwapa wanafunzi mazoezi mwafaka ya kuwasiliana
kimaandishi katika lugha ya Kiswahili sanifu kwa mitungo ya aina tofauti.
Maarifa maalum tunayozungumzia hapa ni kama vile:
(a)Matumizi yafaayo ya  Kiswahili sanifu.
(b)Uwezo wa kutumia msamiati na vifungu vya aina mbalimbali
kutokana  na ndimi au lahaja  an pia sajili (rejista) tofauti za Kiswahili.
(c) Matumizi ya mbinu za lugha kama vile kuripoti, kuhariri, kufupisha,
kufasiri na kutafsiri habari au makala.

(d)Kufikiria, kubuni na kuratibu mawazo na kuyawasilisha katika utungo
au insha yenye vitushi au ploti  yenye muumano na mvuto.
(e)Kuzoea kupanga hoja muhimu katika aya nzuri zenye mfuatano au
muwala mwema.
(f) Ukuzaji wa aya ili kuungana na kufanya insha yenye kufululiza
kimawazo na kimpangilio.
Matayarisho ya Kuandika.
5: 2  Misingi ya Nadharia ya Uandishi
Wananadharia ya uandishi na matumizi ya lugha wamekuwa
wakijishughulisha na maswala kadha muhimu kuhusu taaluma ya uandishi
kwa jumla kama uwanja maalum. Hapa tutadondoa tu baadhi ya maswala
haya muhimu ili kutoa kielelezo cha ufafanuzi wa nadharia hii kwa lugha na
maelezo mepesi kueleweka.
(a) Je, mtindo wa uandishi  unatofautiana vipi na mtindo wa
mazungumzo?
(b) Uandishi kama mtindo wa mawasiliano unazo sifa gani maalum?
(c) Uandishi wa mitungo unazo aina zipi kuu za  insha?

5:3  Sifa za Kimazungumzo
Hebu sasa tuangalie kila mojawapo wa maswala haya. Tukianza na mtindo
wa kimaandishi, tunaweza kueleza  kuwa  haya ni matumizi ya lugha
ambayo humhusisha mwasilishi na hadhira yake aghalabu katika mkabala
wa ana kwa ana. Aina hii ya mawasiliano pia huhusisha utaratibu wa
maingiliano kati ya  mwasilishi na hadhira yake.
Mazungumzo yana sifa tofauti  sana na masharti ya uandishi. Kwa ufupi,
zifuatazo ni baadhi ya sifa kuu za mtindo wa mazungumzo:
(a) matumizi ya vijitabia na maneno ya kidesturi km. Ishara, miguno,
kustaajabu, kumaka, kupiga miayo, kusita,  kukonyeza au kupepesa
macho, kununa n.k.
(b) ubadilishaji wa muktadha na pia maudhui kwa haraka.
(c) Uzingatiaji wa mahitaji ya hadhira  k.m. kunyamaza anapoingia
mgeni, kucheka kicheko kinapowadia, kuuliza au kujibu swali
inaposadifu kufanya hivyo, kuonyesha heshima iwapo ameingia

mzee au mwenye cheo fulani, kuonyesha huzuni pale inapolazimu
n.k.
(d) vifungu na maneno yasiyokamilika kimaana  k.m.  Naam!, hata,
na…tena?, vizuri sana, nakwambia,  shauri yako. Potelea mbali,
maskini kisa?, kasha? umefahamu? n.k.
(e)  sauti na maneno ambayo si sehemu ya lugha lakini yenye maana za
kimawasiliano k.m. ooh, eeh, ala!, hoo, uh, hi, ummn n.k.
(f)  marudio mengi ya vifungu na maneno ama kwa kusisitiza au kumpa
msemaji wasaa wa kuunganisha hoja ama kuzikumbuka hoja.
(g) Uvunjaji wa kanuni kadha za  sarufi ili kukoleza mazungumzo au
kuzidisha ufasaha tu. K.m.
Msemaji A: Hujambo?  Mbona safari ya ghafla?
Msemaji B:  Sawa tu, Niseme nini. Sijui tu
Msemaji A: Utasema husemi?
Msemaji B:  Zangu hutaziwela leo.

Katika mazungumzo haya ni vigumu kuyalewa maudhui yanayorejelewa na
pia vifungu havikamiliki kisarufi.
(h) maudhui hubadilika badilika kila mara na kwa urahisi kwa vile
wasemaji wanaelewa mikutadha inayohusika,  Kwa mfano,  katika
kikao kimoja kifupi, wahusika wanaweza kujadili maudhui kama vile
salamu na kujuliana hali, hali ya anga, siasa, uchumi, mapenzi na
tanzia. Mabadiliko haya huwa ni ya sadfa tu wala hayapangwi
kimbele wala hayategemewi. Kila aiana ya maudhui huenda ikazua
mtindo tofauti wa kutumia lugha na pia msamiati wake maalum.
(i)
Masahihisho na marudio huwa ni kawaida katika mazungumzo ya
ana kwa ana hasa yale ya kirafiki.  Maneno ya viunganishi hutumika kwa
wingi ili kuunga  sehemu tofauti za mazungumzo k.m. haya, basi, ndipo,
kasha, halafu, tena, ngoja n.k. Vifungu vitumikapo huwa ni vya vipande
vipande visivyokamilika au maneno machache tu kinyume na  mtindo
wa  kimaandishi  ambao hutumia lugha ya vifungu vikamilifu kisarufi na
kimaana.
Hata hivyo, sifa hizi zinahusu tu mazungumzo ya kirafiki au yasiyokuwa
rasmi. Baadhi ya mazungumzo huhusu hali na shughuli rasmi. Kwa mfano,

katika mahakama, kanisani au msikitini, hotuba rasmi, kusomesha
darasani, mhadhara rasmi, majadiliano katika bunge, yote ni rasmi na
huhitaji matumizi ya lugha yenye nidhamu ya kiwango cha juu, sarufi na
msamiati sanifu, matamshi yafaayo na hata sauti inayosikika vyema.
5: 4  Sifa za Kimaandishi
Taaluma ya uandishi  inazo sifa kadha ambazo zinaitofautisha na mitindo
mingine ya matumizi ya lugha. Hizi hapa ni baadhi tu ya sifa hizo:
(a)
Ni shughuli ya mtu binafsi peke yake na hamna maingiliano ya
moja  kwa moja baina ya mwandishi na hadhira yake.
Ijapokuwa hadhira hupata fursa ya kuyasoma na kuyahakiki
maandishi, maoni yao na hoja zao haziwezi kushirikishwa na
mwandishi kwani mara nyingi huwa maandishi yamekwisha
kamilika.
(b)
Hamna matumizi ya viathiri mawasiliano kama vile ishara za
mwili au sauti. Kukosekana huko kwa viashiria na viathiri

mazungumzo katika maandishi huyafanya kuwa magumu
kueleweka.
( c ) Maandishi  na pia uandishi hauathiriwa moja kwa moja na hali
aliyonayo mwandishi . Kwa mfano, si rahisi kupata ushahidi kutokana
na maandishi wa kuonyesha hali ambayo mwandishi alikuwa nayo
pale alipoandika kazi yake. Kwa mfano, hali kama hiyo ingeweza
kuwa ni ya huzuni, furaha,  hasira, wasiwasi, maradhi, msiba,
mshituko n.k.
(d) Uzingatiaji wa kiwango cha juu cha usahihi, sarufi, tamathali, mifano,
urejeleaji, masimulizi, maelezo, ufafanuzi , maakifisho n,k. ili
kuboresha na kuongeza ufasaha wa maandishi.
(e) Matayarisho mengi ambayo yanaweza kushirikisha utafiti wa hoja,
mpangilio maalumu kama vile: utangulizi, maelezo, ufafanuzi, mifano na
hitimisho. Uteuzi wa njia, maarifa au mbinu za uandishi na jinsi ya
kuyazingatia maudhui yanayojadiliwa ni mambo muhimu sana katika
uandalizi wa maandishi.

Ingawa mwandishi  anaweza kupata fursa ya  kuyapitia, kuyakosoa,
kuyahariri na hata kuyabadilisha  maandishi yake, jambo hili ni nadra sana
kufanyika kwani mara nyingi huwa mwandishi hana wasaa wa kufanya
hayo. Jambo la kusisitizwa hapa ni kwamba  uandishi ni taaluma inayohitaji
sio tu ujuzi wa lugha lakini pia uwezo wa kuitumia katika mikutadha na
maudhui mbalimbali.
5: 5 Matayarisho ya Uandishi
Uandishi ni shughuli inayohitaji makini na mpango wa matayarisho ili
kuifaulisha. Shughuli hii hufuata hatua ama utaratibu maalum ambao kila
mwandishi hana budi kuufahamu vyema  iwapo uandishi wake utakuwa wa
kufana, kusomeka bila shida, kueleweka vilivyo na hasa wa kuvutia. Katika
sehemu hii tutagusia baadhi ya hatua muhimu katika maandalizi ya
uandishi darasani au nyumbani. Umuhimu mkuu wa matayarisho hayo ni
kuhakikisha kwamba mwandishi anafuata muwala au mpangilio na mtiririko
ufaao wa  kueleza hoja zake bila kusahahu, kuchanganya au kufanya
marudio mengi. Haya ni baadhi ya mambo yanayofanya insha kuwa
chapwa.

Pia upangaji wa hoja katika aya zenye kutirirka vyema huhakikisha kuwa
hoja hizo zinafafanuliwa kwa kufuata mantiki fulani ili kuepuka mvurugano
wa hoja unoudhi na kukera  msomaji. Kwa mfano, hali hii humwezesha
mwandishi kujadili hoja muhimu mwanzo au kuunganisha hoja
zinazofanana na kuzifafanua pamoja kwa njia ya kuzilinganisha au
kuzitofautisha.
5: 6 Matumizi ya Insha
Insha ni  kipengele  muhimu sana cha matumizi ya lugha ambacho kila
mwanafunzi hana budi kujifunza ili kufaulu mtihani wake. Ni lazima
ifahamike kuwa insha kama mbinu mojawapo ya matumizi ya lugha ni
nyenzo muhimu sana inayomwezesha mwanadamu kubuni, kutafiti,
kujieleza, kuwasilisha na kupanga mawazo yake na hoja muhimu kuhusu
matukio, matatizo, tajriba na hali mbalimbali zinazomhusu katika  maisha
yake ya kila siku. Insha humwezesha mwandishi kueleza hisia na maoni
yake kuhusu mengi yanayomhusu kama mwanajamii. Mwandishi anafanya
hivyo kwa kujifunza kuteua, kuratibu na kuwasilisha mawazo yake kwa
madhumuni ya kuunga mkono, kukanusha, kushawishi, kuhoji, kuelimisha
au kufahamisha, kukosoa na kadhalika kwa njia mwafaka au kwa njia ya
kimantiki.

Uandishi wa insha pia humpa mwandishi fursa nzuri ya kuendeleza na
kukuza kipawa chake cha kutumia lugha. Kwa mfano, nafasi hii
humwezesha  mtunzi au mwandishi kudhihirisha  kiwango cha juu cha
upevu na ukomavu wa kiakili na kimawazo na pia uelewaji wa  maswala
muhimu au nyeti katika jamii.
Kwa hivyo, mwandishi  wa insha anapata kupevusha na kukomaza akili
yake na pia kukuza uwezo wa kufikiri, kutafiti na kuratibu mawazo. Pia
anakuwa na  kiwango cha juu cha kujieleza. Kwa mfano, anakuwa na
uzowefu mkubwa wa matumizi ya misemo, nahau, tamathali, uundaji wa
sentensi au vifungu vifaavyo kisarufi na kimuundo na mbinu nyinginezo za
ubunifu kwa jumla. Hali hii inamwezesha mwandishi  kuwa na  uwezo wa
kuiathiri hadhira yake kwa njia tofauti kupitia maandishi yake kulingana na
matakwa au madhumuni yake. Athari  kama hiyo inaweza  kuwa  ni
kuihuzunisha, kuisisimua, kuifurahisha, kuisawishi, kuiaminisha hadhira na
kadhalika.

5: 7
Aina za Tungo
Katika kitabu hiki tumetumia neo “utungo” (wingi: “mitungo”) ili kuonyesha
kuwa kuna aina nyingi tofauti za mitindo ya kimaandishi ya kubuni wala sio
tu insha peke yake. Hata hivyo, waalimu na wanafunzi wengi watakuwa na
mazoea ya kusikia na kutumia neno insha kumaanisha mitungo ya aina
yote. Tunaposema mtungo, tunamaanisha  aina ya uandishi ambapo
mwandishi anatumia mbinu ya kubuni mambo akilini mwake au anatoa
maelezo, masimulizi au habari anayoifahamu lakini kwa kufuata masharti
ya uandishi wa kubuni. Utungo linatokana na kitenzi, “tunga”, yaani andika
maneno yaliyopangika kwa utaratibu fulani kwa njia ya kubuni. Kwa hivyo,
“utungo ” linarejelea  utungaji, yaani uandishi wa kubuni kwa jumla. Tungo
inaweza kuwa ni insha za aina mbalimbali ama ni  tungo za aina maalum
kama vile kuandika  ripoti au kumbukumbu za mkutano fulani.
Kulingana na Kitsao (1994:22-25), insha ni  utungo wa  maneno kwa
mtindo wa natharia (kiriwaya) juu ya “maudhui” fulani. Ni maandishi
mfululizo yanayotoa habari juu ya mada  fuani…makala ya kimaandishi.
Kwa kawaida, insha ni fupi kuliko hadithi. Kwa hivyo, sifa muhimu hapa ya
insha kama utungo wa kubuni ni kwamba ni maelezo ya mtu binafsi juu ya
hali, hoja  au tatizo fulani.

Wataalam pia hutofautisha kati ya aina mbili kuu za insha ambazo ni: insha
huru na insha funge. Hebu tufafanue maana ya kila mojawapo ya aina hizi:
(a)   Insha  Huru
Katika hii ya insha, mwandishi anapewa nafasi ya kubuni na kujaribisha
fikira, maoni na  hisia zake  kuhusu hoja anayoijadili. Yeye huwa na
uhuru mkubwa wa kuvyaza, kuratibu  na  kueleza yote ayatakayo
muradi tu maelezo yake yasikiuke mipaka ya  maudhui yake. Mfano wa
insha kama hizo ni kama insha ya kifikira (kubuni) kama pale mwandishi
anapoulizwa kutunga insha juu ya mada: Siku moja katika maisha yangu
kama nzi”; “Kama ungekuwa moto”;  “Kama babu yako angefufuka leo”;
na kadhalika. Hizi ni insha za kufikirisha sana na zinamhitaji mwandishi
kuwa na uwezo wa kubuni mawazo yanayosadifu hali na tatizo
analolijadilia.

(b)Insha Funge
Katika insha ya aina hii, mwandishi anapewa mwongozo, vidokezo vya
aina fulani au masharti fulani ambayo yanampa mwelekeo jinsi
atakavyotunga insha yake. Hii ina maana kuwa  ijapokuwa mwandishi
atakuwa na uhuru wa kubuni kwa kiasi fulani, itambidi kujifunga na
kuzingatia mwongozo aliopewa. Isitoshe, pia katika aina hii ya insha,  yale
yanayoelezwa yanatarajiwa na yanajulikana kwa kiasi fulani kimbele hata
kabla ya mwandishi kuyaeleza kwa maneno yake binafsi.
Mifano ya aina hii ya insha zenye kumfunga mwandishi kwa hali fulani na
kumpa mwongozo ni kama vile:  “Fafanua matatizo muhimu yanayoukabili
uchumi wa taifa letu kwa sasa na upendekeze jinsi ya kuyatatua”; “Maji ni
uhai”;  “ Andika hotuba ambayo ungewatolea waalimu wako ukiwa
mwalimu mkuu juu ya kuwanidhamisha wanafunzi”; Madhara ya kuharibu
mazingira”; “Vijana wa kisasa wanakabiliwa na changamoto nyingi”; na
kadhalika.

( c )  Mifano Mbalimbali ya Tungo za Kinathari
Ifuatayo ni mifano ya aina mbalimbali za insha. Aina hizi za insha
zinafanana kwa mengi na zinaingiliana sana kimtindo na kimatumizi. Kila
mojawapo ya mifano hii ya insha umetolewa katika sura ya nne. Kwa jumla,
tunaweza kuorodhesha aina mbalimbali  kama ifuatavyo:
(1)Barua: za kirafiki na zile zilizo rasmi.
(2)Kufikirisha (kubuni)
(3)Masimulizi
(4)Mjadala
(5)Kisa, hekaya au hadithi
(6)Methali/Msemo
(7)Hotuba
(8)Ripoti
(9)Kumbukumbu
(10) Matangazo
(11) Mazungumzo
Hii ni mifano tu na yamkini kunazo insha za aina nyingine ambazo
hazikuorodheshwa. Jambo la muhimu ni kuzingatia sifa kuu za kimtindo za

kila mojawapo. Pili, insha za aina nne za mwisho ni maalum kwani hazina
mtindo unaofanana na ule wa aina saba za mwanzo. Tofauti kuu katika ya
sifa za aina hizi mbili za  insha  ni kwamba zile saba za mwanzo  zina
muundo unaofanana wa mwanzo, maendelezo ya  yaliyomo au maudhui
na kimalizio au hitimisho. Lakini zile nne za  mwisho huwa na muundo na
mtindo tofauti.
Mifano halisi ya aina hizi za insha inapatikana katika sura ya  nne.
(c) Umuhimu wa insha katika  mafunzo ya lugha
Katika utaratibu wa mafunzo ya lugha, uandishi wa insha humpa
mwanafunzi fursa maridhawa ya :
(a) kufurahia kuandika  kama njia mojawapo muhimu ya kupumzisha
akili kutokana na usomaji, mazungumzo na usikilizaji.
(b) kujifunza kupanga  mawazo, kufanya utafiti, kutafakari na kufanya
kazi kwa mwendo unaoafikiana na umri wao

(c) kufanya mazoezi katika matumizi ya maneno, mafungu, mitindo na
tahajia huku wakijifunza kusuluhisha matatizo wanayoyakabili katika
mazoezi hayo.
(d) kujieleza kwa njia huru kimawazo kama mtu binafsi na kumpa
mwalimu nafasi ya kumfahamu vyema kupitia maingiliano wakati wa
kumwongoza au kumsahihishia kazi yake.
(e) Kujihifadhia  hazina ya yale anayojifunza na kuweza kukadiria
maendeleo yake kwa kuirejelea kazi yake na hata kuzidi kuiboresha
kwa kujikosoa na kujifunza zaidi.
(f)  Kujizoeza kutumia mitindo tofauti ya kuandikia au kutumia lugha kwa
njia ya ubunifu na ufasaha.
Baadhi ya Shughuli Muhimu za Darasani katika Mafunzo ya Insha
Mwanafunzi anahitaji mwongozo mwema katika uandishi wa insha ili apate
kumakinika na kukomaa katika sanaa hii. Baadhi ya shughuli zinazofaa
kutiliwa mkazo katika ufunzaji wa uandishi ni kama vile:

(a)kumpa mwanafunzi nafasi na mazoezi katika kunakili maandishi kwa
usahihi. Anaweza kufanya hivyo kwa kunakilia nyimbo, mashairi, hoja
muhimu katika hotuba, imla au mazungumzo. Mazoezi kama haya
humwezesha mwanafunzi kujizoeza kutumia sarufi na msamiati
aliojifunza tayari.
(b)Mazoezi ya darasani ya kila mara yanayoongozwa na mwalimu
binafsi huwapa wanafunzi uzowefu wa mitindo na  njia mbalimbali za
kuwasiliana kimaandishi.Mazoezi kama haya husaidia kunoa vipawa
vya wanafunzi vya kubuni na kutafakari  kama waandishi.
Hitimisho.
Katika sura hii, tumejadili kwa ujumla maana ya uandishi na changamoto
zake pamoja na hatua muhimu za kuzingatiwa wakati wa kujiandaa kwa
zoezi la uandishi wa insha za aina tofauti.
Zoezi.
(a) Simulia kisa cha kuchekesha ambacho  ulikishuhudia au kusimuliwa.
(b) Je, unaweza kukumbuka na kuhadithia hadithi uliyojifunza hapo zamani
au hivi karibuni?

SURA YA SITA
MADA: Mbinu za Uandishi Bora
LENGO : Msomaji ataweza
6:1 Utangulizi
Katika sura hii tutashughulikia kunga au kanuni mbalimbali za uandishi. Pili
tutachunguza pia namna ya kutafakari na kukuza  hoja na mawazo ili
kuendeleza maudhui yanayoandikiwa. Vipengele muhimu
vitakavyoshughulikiwa katika sehemu ya mbinu za uandishi ni: usahihi wa
matumizi ya lugha, tahajia au maendelezo, ufupishaji wa maneno,
matumizi ya nambari, udondoaji, utafiti.
6: 2  Masharti ya Kimsingi
Kama tulivyodokeza hapo juu  mwandishi hufungwa na sheria za sarufi,
muundo na matumizi ya lugha anayoitumia katika uandishi wake. Isitoshe,

mwandishi hana budi kufuata pia mpangilio wa hoja anazozielezea ili kuipa
insha yake mpangilio na mtiririko ufaao na wenye muwala mwafaka.
Jambo la tatu la kutajwa ni umuhimu wa mwandishi kuandikia mada
ambayo anaweza kuidhibiti sawasawa kutokana na ujuzi wake wa kimaisha
au kiusomi. Hapa tuna maana kwamba haifai kwa mwandishi kuchagua
kuandikia maudhui au mada ambayo hawezi kuimudu kutokana  na
ukosefu wake wa ujuzi kuihusu mada yenyewe. Ni bora kuteua swala
ambalo unalifahamu fika na ambalo unaweza kulifafanua na kulieleza kwa
hoja zenye uzito na undani wa kutosha kutosheleza mada yako.
Baadhi ya vipengele muhimu vya kuzingatiwa katika uandishi ni kama vile:
6:3 Usahihi wa Matumizi ya Lugha
Katika uandishi wa kubuni mwandishi huwa na uhuru wa kubuni mawazo
yake lakini ni sharti atii na kufuata sheria za lugha kama sarufi, mantiki,
uteuzi wa msamiati na matumizi kwa jumla. Pili, mwandishi hodari
huzingatia pia lugha maalum inayochukuana na  sajili, rejista au uwanja
maalum anaoandikia. Kwa mfano iwapo tunaandika makala kuhusu
michezo fulani, kikao cha mbunge, kikao cha mahakama, kikao cha

mahubiri ya kidini, kilimo, sayansi, fasihi au  uwanja wowote mwingine
kama huo, ni sharti tufuate kwa makini mbinu na msamiati ufaao
kuambatana na uwanja wenyewe.
Mwandishi anawezaje kupata uzowefu wa kutumia lugha kwa njia sahihi,
hasa lugha sanifu? Ni muhimu sana kwa mwalimu na mwanafunzi
kukumbuka kuwa lugha sanifu ni tofauti sana na lugha au lahaja
nyinginezo. Kwa mfano Kiswahili kinazo lahaja zaidi ya 17 ambazo
huzungumzwa katika sehemu nyingi za mwambao wa pwani ya Afrika
Mashariki kutoka Barawa, kusini mwa Somalia hadi Sofala, kaskazini mwa
Msumbiji na pia visiwani kama Ungunja, Pemba, Kilwa, Ngazija, Lamu, Siu,
Pate na Mombasa. Wote wanaozaliwa na kulelewa wakizungumza
mojawapo wa  lahaja hizo ni wenyeji wa lugha zenyewe lakini si wajuzi wa
lugha au lahaja sanifu mpaka wajifunze hiyo lahaja sanifu.
Kwa vile mna tofauti za kimatamshi na kimsamiati baina ya lahaja zote, ni
muhimu kujifunza na kuzingatia lahaja sanifu ambayo ndiyo lugha
inayofundishwa shuleni hata kama mwandishi ni mwenyeji wa lahaja
nyingine ya Kiswahili. Hii ni kawaida ya lugha zote duniani. Lahaja sanifu ni
muhimu kwani ndio lugha  itumiwayo katika maandishi yote. Kulingana na
Mbaabu  (1995:v), “Sababu ya kuwa na lugha sanifu ni kurahisisha

mawasiliano  katika mazungumzo na maandishi pia.”  Kwa  mfano, tofauti
za kimatamshi zinaweza kuleta ugumu mkubwa sana katika uelewaji wa
maana inayokusudiwa na mwandishi iwapo atatumia lahaja isiyokuwa
sanifu. Maneno mengi yana miundo na matamshi ambayo yanakaribiana
lakini si sawa kama vile:
Mguu  na mkuu;  kombe na kobe; huwa na ua; sichi  na sisi; goti na koti; uji
na uchi; rinda na linda n.k.
Katika kiwango cha matumizi na sarufi, mwandishi pia anawajibika
kutumia sarufi sanifu ingawa  baadhi ya miundo ya sentensi inaweza
kuonekana kuwa sanifu, haipaswi kuruhusiwa katika maandishi sanifu Kwa
mfano:
(a)“Ninataka kuondoka sasa.” Ni sanifu kuliko kusema,
(b) “ Nataka ondoka sasa”.

6:4
Matumizi ya Maneno
Uteuzi wa msamiati utakaotumika katika uandishi wa insha ni muhimu sana
kama ilivyodokezwa hapo juu. Lugha ya Kiswahili, kama lugha nyingine
yoyote, inao msamiati mpana unaoweza kutumika katika mawasiliano ya
kila siku na pia istilahi ambazo hutumiwa katika nyanja au sajili maalum.
Hata hivyo uteuzi wa maneno ni jambo muhimu sana kwani sio maneno
yote yaliyomo katika lugha yanayotumika kila mara. Mwandishi anayeteua
msamiati usiosikika au usiozoeleka sana anaweza kuwatatiza wasomaji
wake na hata kutinga kuelewa kwao kwa yale yaliyoandikwa. Katika mifano
ifuatayo  mwandishi wa kwanza ataeleweka kwa ugumu sana ilhali yule wa
pili ataeleweka  kwa urahisi.
(a) Msamiati usiofahamika sana:
Nawatanabaisha wavyele  wote kuwa wanawajibika  kuwarudi na
kuwaadibisha wana wao la sivyo watajuta wenyewe iwapo watageuka
kuwa majagili sugu wa kuihangaisha jamii. Haina maana kuwania
malimwengu na huku watoto wanaachwa kuangamia katika nyendo zao
mbovu. Chambilecho wahenga, “udongo uwahi uli maji”.

(b) Nawakumbusha wazazi wote kuwa  ni wajibu wao kuwaonya na
kuwalea kwa adabu watoto wao ama sivyo watajuta wenyewe iwapo
watageuka kuwa wakora stadi wa kuihangaisha jamii. Haina maana
kujibidiisha sana kupata vitu vya duniani na huku watoto wanaachwa
kuangamia katika tabia zao mbaya. Kama walivyosema wahenga,
“udongo uwahi uli maji”.
Katika kuteua msamiati wa kutumia, mwandishi ana jukumu la
kuhakikisha kuwa maneno atakayoyatumia yataelewa vyema na
wasomaji wake na pia yanafaa kwa muktadha anaoyatumilia maneno
hayo. Isitoshe msamiati huo lazima awe na hakika nao wala asitumie tu
maneno mapya na ambayo hajui iwapo maana zake zinasadifu maana
aliyonuia kuiwasilisha. Pale inapowezekana, ni bora kwa mwandishi
kurejelea kamusi ili kuhakikisha tahajia na matumizi ya maneno
asiyokuwa na hakika nayo.

6: 5 Ufupishaji  wa  maneno
Katika uwanja wa uandishi, haikubaliwi kufupisha maneno au neno
isipokuwa pawe na sababu maalum inayokubalika kisarufi na kidesturi  ya
kufupisha. Pale neno linapofupishwa, ni lazima liwe lenye kueleweka
vyema na wasomaji na iwapo kifupisho kinachotumiwa hakieleweki vyema,
basi inabidi patolewe maelezo au ufafanuzi  ufaao. Maneno mengi ya
kifupisho yamekuwa yakitumika katika maandishi na yanafahamika bila
shida yoyote. Mifano ni kama:
(a)Mashirika
Kwa mfano,  COTU, UNESCO, UNICEF, NATO, WTO, USA, NSSF,
USSR, ILO, IMF,GMT n.k.
Katika Kiswahili, ijapokuwa baadhi ya wasomaji wanaweza kuyaelewa
mashirika haya, inamlazimu mwandishi pengine kuyaeleza mashirika
yenyewe kwa Kiswahili kwa vile vifupisho hivi vinasimamia maneno ya
Kiingereza.  Kwa mfano, maneno yatafafanuliwa hivi:
COTU: Muungano wa vyama vya wafanyi kazi, Kenya.
UNESCO: Shirika la Umoja wa Mataifa la Elimu, sayansi na Utamaduni.

UNICEF: Shirika la Umoja wa Mataifa la Hazina ya elimu ya watoto.
NATO: Mkataba wa Ulinzi wa  Mataifa ya Atlantic ya Kaskazini
WTO: Shirika la Biashara Duniani.
NSSF: Hazina ya Kitaifa ya Malipo ya Uzeeni.
GMT: Saa za Kimataifa.
USSR: Muungano wa  Mataifa ya Kisosholisti.
ILO: Muungano wa Wafanyi kazi Duniani.
IMF: Shirika la  Kimataifa la Kutoa Mikopo
(b) Sehemu za Nchi au Mataifa
Siku hizi, waandishi wa Kiswahili wanajitahidi kutafsiri hata majina ya
mataifa na hata  sehemu fulani katika nchi moja. Hebu tuchukue mfano wa
hapa Kenya: majina kama haya yamepata kutafsiriwa:
Rift Valley: Mkoa wa Bonde la Ufa.
North Eastern Province: Mkoa wa Kaskazini Mashariki.
Hata hivyo, kulingana na  sheria za kisarufi, sio lazima kuyatafsiri majina
halisi ya mahali ilmuradi yawe yamezoeleka na baadhi ya majina ya mahali

nchini yameachwa bila kutafsiriwa wala si makosa hata kidogo kuyatumia
vivyo hivyo katika Kiswahili. Mifano ni kama:
Machakos (pengien kifupisho cha: Masaku’s Town)
Archer’s Post
Thomson Falls
Mumias ( Pengine kifupisho cha: Mumia’s Town)
Kama pangekuwa na ulazimifu wa kuyatafsiri majina kama hayo, basi
ingebidi kuyatafsiri majina yote nchini ambayo chanzo chake sio lugha ya
Kiswahili. Hili ni jambo muhali kufanyika wala halina umuhimu wowote.
Hata hivyo, vifupisho vya majina ya mahali havikubaliki kutumika katika
maandishi rasmi kama vile insha. Mifano ya maneno hayo ni kama:
MSA (Mombasa)
NRB  (Nairobi)
NKR  (Nakuru)
KSM  (Kisumu)
MKS
(Machakos)

(c) Vifupisho vya Kisarufi
Maneno mengi ya kisarufi hufupishwa katika maandishi  hasa katika
makamusi. Hata hivyo, haikubaliki kutumia vifupisho kama  hivyo katika
insha rasmi. Mifano:
Kt: kitenzi
Ku: kiunganishi
Kv: kivumishi
k.v. : Kama vile
Kz: kizamani
Ms: msemo
Mt: methali
m.y. maana yake
nh: nahau
taz.: tazama
ji: jina
k.m : Kwa mfano
n.k : na kadhalika
(d) Majina na Vyeo vya Watu

Vifupisho vya majina au vyeo hutumika katika uandishi na vinakubalika.
Mifano:
Bi.  Bibi
Bw. Bwana
Prof.  Profesa
Dkt. Daktari
Mhe. Mheshimiwa
Diw. Diwani
Vifupisho hivi hutumika tu katika umoja wala sio kwa wingi km. Mab.
(Mabibi) na kadhalika.
(e)Vifupisho Vingine
Kunavyo vifupisho vya aina nyingi ambavyo ni sehemu ya  lugha na
ambavyo hutumika katika maandishi. Hapa tutatoa mifano ya vipimo na
nambari au takwimu. Kwa mfano:
Km : kilomita

Gm: Kilogramu
%  :  asilimia
1m : milioni moja
sh. : shilingi
½ : nusu
¼ : robo
¾ : robo tatu
1/6 : sudusi
1/10 : kumusi
100,000 :  laki  moja.
5b. : bilioni  tano.
Saa 5.30 : Saa tano na nusu.
Pia mna matumizi ya herufi na nambari kama vile :  A, B,C na 1,2,3 ama
zile ndogo kama : i, ii, iii na  a,b,c na  kadhalika. Kwa hivyo matumizi ya
vifupisho hivi katika maandishi  kunakubalika na kunaeleweka. Mifano:
(i)  Niliondoka nyumbani nyumbani saa 2  na dakika 10 asubuhi.
(ii)Watu wapatao 1,542, 000 wamefikia umri wa zaidi ya mika  55  humu
nchini.

6:6 Uakifishaji
Sheria za uandishi zinahusisha matumizi yafaayo na yanayokubalika
kisarufi ya alama mbalimbali za  uakifishaji. Matumizi haya ni muhimu
sana kwani yanadhihirisha jinsi muundo wa lugha na mtindo wa
matumizi yake ulivyo. Pili, matumizi hayo yanamsaidia msomaji wa
insha kuelewa vyema zaidi na kwa urahisi  yale yaliyoandikwa.  Ujuzi wa
kuzitumia kisahihi alama hizi unaweza tu kutokana na uzowefu wa
mazoezi ya muda mrefu ya uandishi wa mitungo ya aina tofauti.
Katika sehemu hii tunatoa  mifano ya baadhi ya  alama muhimu za
uakifishaji zinazotumika kila mara katika uandishi:
1.  Nukta au kituo  (  .  )  hutumika  kuonyesha mwisho wa sentensi au
kifungu kamili cha lugha. Pia hutumiwa baada ya nambari.  Km. Mimi ni
mwalimu. Au  6.
(2) Koma ( ,  )  hutumika kugawanya mawazo yanayotokea
kwa mfululizo. Km.  Naomba pesa, chakula, maji na
mahali pa kulala.

(3) Nukta mbili (:)  hutumika kuonyesha mifano au
masimulizi yanayoorodheshwa au yanayofafanuliwa
zaidi. Km. Insha hii ina sehemu zifuatazo: utangulizi,
maelezo, mifano na hitimisho.
(4) Nukta mkato  (; ) hutumiwa  kutenganisha  mawazo au
maelezo mazito zaidi kuliko yale yanayotenganishwa
kwa  koma au mkato. Km.  Mti wa mnazi una manufaa
makubwa kama kutupa mafuta; kutupa kumbi za
kuezekea nyumba; kuni za kupikia na mengineyo
mengi. Mara nyingi, alama za mkato au koma huweza
kutumika  kwa njia sawa na nukta mkato.
(5) Alama ya kuulizia  ( ?  )  hutumika  mwishoni mwa
kifungu kuonyesha kuwa ni swali. Km. Unatafuta nini?,
Ungependa kumwona?
(6)  Alama ya mshangao  (! )  hutumikwa mwishoni mwa
neno au

kifungu kuonyesha mshangao. Km.  Lo!  Maskini we!
Ngoja
sasa nipate shida!  Alifika na kumzaba kibao Pwaaa!
Mabano  ( )  hutumiwa kutolea maelezo ya ziada.
6:7
Udondoaji wa Maandishi au Maneno ya Watu Wengine.
Mara kwa mara mwandishi anaweza kuona haja ya kutumia maneno ya
mtu mwengine katika maandishi yake kwa sababu kadha. Kwa mfano,
anaweza kutaka kufanya hivyo ili kutilia nguvu hoja zake au kama ushahidi
wa madai anayoyatoa mwandishi. Isitoshe, mwandishi  pia anaweza
kudondoa maneno ya mwandishi mwengine ili kuongezea ufasaha maneno
yake mwenyewe. Kwa sababu yoyote ile, iwapo mwandishi anatumia
maneno yasiyokuwa yake  na anajua asili ya maneno hayo, ni sharti
mwandishi:
(i)
ahakikishe kwamba maneno anayoyadondoa yanaambatana na
muktadha wa matumizi yake. Dondoo ni lazima liweze kuoana na
muktadha wa yale yanayosimuliwa na mwandishi. Kwa mfano,

“Elimu kwa wanawake na wasichana ina faida kubwa kwa jamii kwani
huifaidi jamii kubwa wala sio mtu binafsi. Chambilecho  Daktari Aggrey wa
Ghana, “Ukimwelimisha mvulana, umemwelimisha mtu binafsi lakini
ukimwelimisha msichana, umeielimisha jamii nzima”.
(ii)
Iwapo dondoo linatokana na maandishi yaliyochapishwa, pia ni
muhimu kutoyadondoa kwa urefu wa kuweza kugubika yale
yanayoelezwa na mwandishi. Madondoo yakiwa mengi na marefu
yanaweza kufunika na kuharibu uasilia wa uandishi. Hii ina maana
kuwa  udondoaji unafaa tu kumsaidia mwandishi kuimarisha kazi
yake wala sio kuchukua mahali pa mawazo yake asilia.
(iii)
Pia dondoo linaweza kutumiwa na mwandishi kwa kuliandika
upya, yaani kwa kutoyadondoa maneno ya mwandishi mwengine
moja kwa moja. Katika njia hii, mwandishi anayatumia mawazo ya
mwandishi au mtu mwengine katika muktadha wa maandishi yake
kwa kuyafasiri katika maneno ytake binafsi. Kwa mfano,
Lugha ni kipawa muhimu sana katika maisha yetu. Lugha imfaayo mtu
kuliko nyingine zozote ni ile aliyozaliwa nayo mtu kwa kuwa ndiyo
iliyomlea  na ameizoea tangu utotoni. Hii ndiyo sababu Shaaban Robert,

yule mshairi na mwandishi maarufu wa Kiswahili aliposisitiza kuwa lugha
ni kama titi ambalo titi la mama huwa ndilo tamu zaidi ya yote.
Hitimisho
Katika sura hii tumejadili kwa kutoa mifano kadha, aina Fulani za uandishi
wa kiakademia ma mbinu zake. Vipengele vilivyojadiliwa ni kama vile
matumizi ya lugha, msamiati, ufupishaji, uakifishaji na udindoaji.
Zoezi
Kuakifisha vifungu vya aina tofauti za maandishi.
SURA YA SABA
MADA: Aina Mbali Mbali za Tungo (Sehemu ya kwanza)
LENGO: Msoaji ataweza kueleza sifa maalum zinazopatikana katika
insha za aina tofauti.

7:1 Utangulizi
Utungaji wa insha ni kazi ya kubuni kama tulivyodokeza hapo mwanzoni.
Hii ina maana kuwa hata kama mwandishi ataamua kuandika juu ya kisa,
tukio, hadithi au masimulizi ya kihalisi kutokana na tajriba ya maisha yake,
bado kazi yake itakuwa ni ya kubuni kwa vile  itatungwa  kisanaa.
7:2  Changamoto za Kimsingi katika Uandishi wa Insha
(a) Ukosefu wa kutafakari na ubunifu
Msingi wa uandishi wa insha ni uwezo wa mwandishi wa kutafakari
kwa undani juu ya yale anayoyasimulia na kuyabuni ama kuyatunga
kwa njia ya kuvutia ili yaweze kunata akili ya msomaji na kumfanya
ashiriki katika ulimwengu wa insha.  Waandishi wabaya wa insha ni
wale wasioonyesha uwezo wa kufikiri na kubuni na wenye kutumia
sentensi zenye muundo wa aina moja, kurudia maneno na hoja na
kutumia lugha iliyochakaa na isiyo na ladha.  Yafaa kuepuka hali hii.
1.
Mvurugano wa fikira

Tatizo lingine ni lile la kuchanganya fikira na mawazo yanayojadiliwa
katika insha.  Hali hii husababisha insha kuwa na hoja nyingine
ambazo hazikufafanuliwa vyema ama zilizorudiwarudiwa sana.
Kukosa uzingativu katika kuzipanga hoja ndiko hasa
kunakosababisha hali hii.  Ili kuepuka tatizo hili, inafaa kutumia kama
dakika kumi hivi ukizipanga hoja zako kwa utaratibu ufaao na
kuzifafanua kwa ufupi kabla ya kuanza kuiandika insha yako.
2.
Kukosa kuzingatia swali
Wanafunzi wengi hukosa alama nyingi na hata kuanguka mtihani wa
insha kwa vile jawabu zao hazilingani na swali lililoulizwa.  Ni sharti
uepuke kutoa jawabu ambalo liko nje ya swali ulilopewa.  Kwa mfano,
iwapo umeulizwa “kujadili kinachosababisha maradhi ya
kipindupindu,” usijaribu kuepa swali na kujadili “matokeo” au “dalili”
za maradhi haya kwani swali lenyewe ni juu ya “sababu” au “chanzo”
cha ugonjwa wala sio ‘dalili’ au ‘matokeo’ yake.  Makosa kama haya
hutokana na usomaji wa haraka wa swali na kuchukulia kuwa
umelielewa.  Tafadhali lisome swali kwa uangalifu ili kuhakikisha
umelielewa ipasavyo.
3.
Maendelezo na msamiati
Ili kuhakikisha maneno yote uliyotumia yameendelezwa kwa njia
sahihi, inafaa uepuke matumizi ya maneno ambayo huna hakika

yanavyoandikwa.  Makosa ya maendelezo yanamkera sana msomaji
na humfanya mwandishi kupoteza alama nyingi.  Kabla ya kupeana
insha yako kusahihishwa, inafaa, au tuseme, ni lazima, kuipitia tena
upesi na kusahihisha makosa yoyote yaliyomo ya maendelezo au
msamiati usiofaa.  Pia hakikisha maneno yote unayoyatumia ni
muafaka katika muktadha ule na yameendelezwa ipasavyo.
Ingawa wasomaji wengi huenda wakafikiri kuwa insha za aina ya barua
ndizo rahisi kuliko aina nyinginezo, ni sharti wakumbuke kuwa hakuna
swali rahisi katika mtihani.  Maswali yote yana ugumu sawa na yote
yanachukua alama sawa.  Insha ya aina yoyote iwe fupi au ndefu huwa
imekusudiwa kudhihirisha uwezo wa mwandishi katika mambo mengi
muhimu, kwa mfano,
1.
Matumizi ya lugha sahihi kisarufi.
2.
Mpangilio ufaao wa muundo wa insha.
3.
Mtindo ufaao wa lugha ya maelezo.
4.
Utaratibu mzuri na mawazo yanayotiririka mfululizo kwa njia ya
kuvutia msomaji.
5.
Uwezo wa kubuni mawazo asilia na undani wa fikira.
6.
Adabu na nidhamu katika maandishi.

95
7.
Maafikisho yaliyo sahihi.
8.
Utoshelezi wa swali kimaudhui na kimtindo.
Hata hivyo ni muhimu  kukumbuka kuwa insha za aina tofauti huhitaji ujuzi
na maarifa ya aina tofauti.  Kila aina ya insha huhitaji mtindo wa kipekee
kuiandikia.  Ni vigumu kueleza kwa ujumla vipengele au sifa kuu za kila
aina mojawapo.  Mambo haya yamo katika vitabu vya lugha ya Kiswahili
ambavyo inatumainiwa umevipitia au utazidi kuvipitia kadiri unavyozidi
kujitayarisha.
Baadhi ya vitabu hivi vimeorodheshwa katika safu ya marejeo mwishoni
mwa kitabu hiki. Sharti msomaji akumbuke kwamba uandishi ni taaluma
ambayo ni njia maalum ya mawasiliano.  Tofauti na mazungumzo, uandishi
huhitaji hadhari maalum ili kuhakikisha kwamba vifungu vyote, aya na
maneno yenyewe yanafuata mpangilio ufaao na hapana kuchanganyikiwa
na kukosewa kwa yote yaliyokusudiwa kuwasilishwa.  Haidhuru iwapo
mtungo ama insha ni ya aina gani:  masimulizi, maelezo, uchanganuzi,
utetezi au mjadala ama kubuni-uangalifu mkubwa unahitajika katika
kuyapanga maandishi vyema.

Kuna mambo kadha ya kimsingi ambayo msomaji anapaswa kuyazingatia
katika uandishi wa insha na uandishi wa aina nyingine.  Insha sharti iwe na
sura ya kupendeza kwa mpangilio wa sehemu zote zinazohusika.  Ili
kutimiza jambo hili, fikiria kichwa cha maneno au hoja uliyoazimia kuandika
juu yake.  Zidondoe hoja zako zote muhimu ulizozitunga kwa nguzo za
mafafanuzi yako na uzipange kwa utaratibu ufaao tangu mwanzo hadi
mwisho.
Sehemu kuu katika insha, yaani utangulizi, kiini na kimalizio ni muhimu
ziandikwe kwa uangalifu na makini.  Utangulizi wa insha ni sehemu
muhimu kuliko zote kwani ndiyo sehemu inayomjulisha msomaji insha
inahusu nini na mpangilio wake utakuwaje.  Pia sehemu hii ni muhimu sana
kwa sababu ndiyo inayomvuta msomaji awe na hamu ya kuendelea
kusoma.
7:3  Mifano ya Insha
Katika sehemu hii tutatoa mifano ya jinsi ya jinsi ya kuandika insha za aina
zifuatazo:
1.
Barua ya kirafiki.
2.
Barua ya kikazi/kiofisi.

3.
Insha ya kutumia methali.
4.
Insha ya kubuni fikira.
5.
Insha ya mazungumzo.
6.
Hadithi yenye mwongozo maalumu.
7.
Insha ya mjadala.
8.
Hotuba
9.
Ripoti
10.
Kumbukumbu
11.
Hadithi/Kisa
12.
Mahojiano
Kuna aina nyingine nyingi za insha na mtahiniwa hana budi kuchagua aina
kadha atakazoweza kujizoeza ili aweze kuchagua swali la insha kutokana
na mojawapo ya aina hizo katika mtihani.  Ili kufikia kiwango cha juu
kinachotarajiwa, mtahiniwa hana budi kufanya mazoezi mengi ya kufuaa na
kuandika insha.  Ni lazima insha zake zisahihishwe na mwalimu wake au
watu wengine wenye ujuzi unaofaa.  Mtahiniwa hana budi kuyatekeleza
mapendekezo yote anayopewa katika masahihisho ya insha zake.
Pamoja na kufanya mazoezi ya kuandika na kusahihisha maandishi yake,
mtahiniwa anapaswa kuwa na mazoea ya kusoma maandishi ya aina

nyingi kama vitabu, magazeti na majarida.  Mazoea haya yatamwezesha
kuelewa maisha ya binadamu kwa undani, kupata kiwango cha juu cha
matumizi ya lugha na msamiati na pia mitindo tofauti ya kutekelezea
uandishi wa aina mbalimbali.
Kila anapojibu swali la insha, mtahiniwa lazima azingatie kuwa hili ni swali
kama maswali mengine katika mtihani.  Anapaswa kujitahidi kulielewa swali
jawabu lisilolenga swali lililoulizwa.  Ni rahisi katika hali ya mtihani kwa
mtahiniwa kuanza kulijibu swali huku akidhani amelielewa kikamilifu na hali
sivyo kamwe.  Kwa mfano, swali kama “Jadili matatizo na mafanikio ya
miradi ya ufugaji hapo kijijini mwako”, linaweza kueleweka kwa haraka
kuwa linahusu tu matatizo pkee.  Mtahiniwa huenda akapoteza alama
nyingi kwa kuandika kuhusu mafanikio au matatizo pekee.  Mtahiniwa
mwingine huenda akajadili kuhusu kilimo kwa jumla huku akipuuza swali
ambalo linauliza juu ya ufugaji tu.
Haya yote yanatudhihirishia kuwa ni muhimu sana kulisoma na kulitalii
swali ipasavyo kabla ya kuanza kulijibu.  Ni vizuri kuyapanga mawazo au
hoja kuu ambazo unataka kuzijadili katika insha kwa kuziandika kwa
muhtasari kwenye karatasi ya kufanyia majaribio au ukurasa ambao
hautatumika katika kujibu swali.

Kwa mfano swali kama hili linaweza kuwa na hoja zifuatazo:
Matatizo
1.
Ukosefu wa malisho.
2.
Uhaba wa maji.
3.
Ukosefu wa madawa na vidimbwi.
4.
Wingi wa wadudu hatari kama mbung’o, kupe na kadhalika.
5.
Uhaba wa masoko ya maziwa, nyama, ngozi na manyoya.
Mafanikio
1.
Daktari mmoja wa mfugo amefika.
2.
Barabara zinajengwa kuelekea kwenye masoko.
3.
Utafiti unaendelea kuhusu magonjwa.
4.
Vidimbwi kadha vya kuogeshea mifigo na mabwawa ya maji
yanajengwa.
5.
Mafunzo juu ya ufugaji yanatolewa kwa wafugaji mara kwa mara.
Kwa kuzifafanua hoja hizi moja baada ya nyingine na kuziunganisha na
nyingine, mwandishi anaweze kutunga insha nzuri na yenye kukidhi kabisa
mahitaji ya swali.

7:4  Sehemu za Insha
Mtungo huwa na sehemu tatu muhimu-yaani – utangulizi, mwili na mwisho.
(a)
Utangulizi
Sehemu hii ni muhimu kwa sababu kadha. K.m.
1.
Kuifahamisha insha na yote yaliyomo.
2.
Kufafanua shabaha za insha na jinzi zitakavofikiwa.
3.
Kumfanya msomaji avutiwe na yale yatakayojadiliwa katika insha
nzima.
Hapana njia maalum ya kutanguliza insha.  Njia ifaayo ni ile itakayokuwa
ya kupendeza sana kwa msomaji.  Kifungu cha kwanza kinaweza kuwa ni
swali, msemo, methali au maelezo mafupi muradi kitakuwa cha kupendeza.
Utangulizi haupaswi kuwa mrefu sana au wa kuchosha.  Aya moja fupi
inatosha.

Iwapo sehemu hii haikuandikwa kwa ufasaha ufaao, inaweza kumfanya
msomaji akose hamu ya kuendelea kuisoma insha hata ingawa insha
inaweza kuanza kuvutia hapo baadaye.  Sehemu hii yafaa kuwa fupi.
Sehemu ya kiini hutoa ufafanuzi na maelezo kuhusu kichwa au hoja.
Aghalabu sehemu hii huwa ndefu na yenye aya nyingi za urefu tofauti.
Katika sehemu ya kimalizio, mwandishi hujaribu kusisitiza hoja zote
muhimu ambazo zimejadiliwa na kutoa msimamo wa insha yenyewe
kuhusu jambo lililojadiliwa.
Inafaa kuzingatia hoja muhimu pekee na kuacha maelezo yote yasiyosaidia
katika kufafanua maana.  Mambo yoyote yaliyo nje ya swala linalojadiliwa
pamoja na marudio sharti yaepukwe.  Maelezo ya madoido yasiyofaa kama
vile:  “Lo salala!  Niseme nini.  Swali hili ni gumu lakini nitajaribu kiasi cha
uwezo wangu kulitatua….. “ n.k.  hayaongezi maana na yafaa kuachwa.
Siri ya uandishi mzuri ni maelezo mafupi lakini yenye kueleweka bayana.
Njia nzuri ya kuhakikihsa jambo hili ni kuwa na kiwango cha juu cha ujuzi
wa usamiati wa Kiswahili na matumizi ya vifungu na semi au misemo
tofauti ili kujieleza kwa Ufupi, urahisi na usahihi.  Vile vile, ni vizuri
kutotumia lugha ya kimazungumzo ambayo husikika kila mara katika

mazungumzo ya kila siku.  Maneno na vifungu kama hivyo havifai katika
maandishi ila katika mazungumzo pekee.  Unapotumia vibadala au vijina
kama vile “yeye,” “hivyo,” “kile,” “hao” n.k., hakikisha inaeleweka waziwazi
maneno hayo yanarejelea au yanahusu nini katika sentensi hizo.  Ni
muhimu kutumia maneno uliyo na hakika nayo, hasa, maana, matumizi na
maendelezo yake sahihi.  Pia, hakikisha kuwa maakifisho yote ni sahihi.
(b)
Mwili au Kiini
Hii ndiyo sehemu ndefu na yenye kufafanua hoja zote muhimu za
insha.  Kwa kawaida sehemu hii hueleza kwa ukamilifu kila hoja
iliyodokezewa katika utangulizi.
(c)
Mwisho au Hitimisho/Kimalizio
Sehemu hii huyafunga pamoja maelezo yote yaliyotolewa katika
insha nzima.  Mwandishi huweza kusisitiza na pengine kutaja hoja
zote muhimu zilizotolewa katika insha na pengine misimamo au
maoni makuu yaliyotolewa.
Mwisho wa insha huonyesha uhusiano uliopo kati ya utangulizi
na maelezo yaliyomo katika mwili.

SURA YA  NANE
MADA: Mifano ya insha za aina mbalimbali (Sehemu ya Pili)
LENGO: Msomaji  atafafanua kwa kutoa mifano insha za aina tofauti
.
8:1  Utangulizi
Barua ni njia muhimu sana ya kuwasiliana kila mara. Kuna aina kuu mbili
za barua, yaani barua za kibinafsi  na zile za kikazi yaani za kiofisi.
1.
Barua za Kibinfsi (au Kirafiki)
Swali:  Mwandikie barua rafiki yako aliye katika nchi za ng’ambo
ukimweleza mabadiliko machache makuu yaliyotokea katika nchi yenu
tangu aondoke miaka kumi iliyopita.
Jawabu:
Ndugu Juma Ali
Shule ya Sekondari ya Amani
S.L.P. 4000
TUMAINI.
24 Desemba 1989.

Kwa Ndugu Maneno,
Mwanzo kabisa pokea salamu nyingi kutoka kwangu na kwa jamaa wote
na marafiki hapa nyumbani.  Sisi sote hapa hatujambo.  Je, u hali gani,
habari za maisha na kazi kwa jumla?  Tunatumaini kuwa mambo yote ni
shwari.
Naam.  Hata sijui nianzie wapi.  Kwanza kabisa nakushukuru sana kwa
barua uliyonitumia yapata majuma matatu yaliyopita.  Swali uliloniuliza
kuwa nikueleze maendeleo ambayo yamepatikana hapa nchini tangu
uondoke hapa, ni ngumu sana.
Haiwezekani kuyajadili mambo mengi ya
ustawi ambayo taifa letu limeyatekeleza.  Ama kusema kweli, Kenya
imestawi sana tangu tupate uhuru.
Ulipoondoka hapa katika mwaka wa 1978, Rais wetu wa kwanza alitutupa
mkono na Rais wetu wa sasa ambaye ni Mtukufu Rais Daniel Arap Moi
akatwaa hatamu za uongozi wa nchi yetu.  Kwa kufuata msingi thabiti
aliouweka Rais Kenyatta, Rais Moi ameiletea nchi hii ustawi katika
vipengele vyote vya maisha yetu.
Kwa upande wa elimu, nchi yetu imeendelea sana katika miaka kumi
iliyopita.  Idadi ya shule zetu za msingi, sekondari na vyuo vya mafunzo
mbalimbali imeongezeka zaidi ya maradufu katika kipindi hiki.  Kwa mfano,
sasa kunao wanafunzi zaidi ya milioni tano katika shule za msingi na hali
idadi hii miaka kumi iliyopita ilikuwa chini ya milioni tatu.  Katika mwaka wa
1978, kulikuwa na chuo kikuu kimoja, kwa sasa tunavyo vyuo vikuu zaidi ya
vinne vya umma na vingine kumi vya mashirika ya kibinafsi.
Katika upande wa afya, taifa letu limeimarisha huduma kwa raia wake.
Mpango wa uzazi umetiliwa mkazo sana ili kuwa na jamii yenye afya nzuri.
Pia kutokana na kuenezwa kwa huduma za chanjo, magonjwa yaliyokuwa
maadui wakubwa kama ndui, kupooza, kifua kikuu na surua hayaui watoto
kama hapo awali.  Kenya sasa imeongeza mahospitali na vituo vya afya
katika kila pembe ya nchi yetu.  Pia tunavyo vituo vyenye vifaa maalum
kama vile matibabu ya moyo, saratani, magonjwa ya kuambukiza na pia
magonjwa ya figo.
Hatujaachwa nyuma kamwe katika upande wa maendeleo ya viwanda vya
aina mbalimbali.  Viwanda vya kutengeneza nguo, mazao ya shambani,
vyakula na hata bidhaa za kilimo vimeongezwa sana.  Idadi kubwa ya
wakenya sasa haitegemei kilimo kama hapo awali.  Isitoshe, Kenya

imestawi sana katika utalii, uchukuzi, michezo, utamaduni, ulinzi wa
mazingira na mambo mengine.
Kama nilivyokueleza hapo awali, haiyamkini kuyaorodhesha yote katika
barua.  Hata hivyo “Heri moja shika kuliko kumi nenda urudi”.  Natumaini
kuwa sasa utaridhika kwa haya machache.  Sina shaka pia kuwa utapiga
moyo konde na kufunganya virago urudi nyumbani ijapokuwa kwa muda
mfupi tu.
Kwa  Heri.
Ni mimi wako,
Juma Ali.
2.
Barua za Kikazi/Kiofisi/Rasmi
Swali:  Mwandikie barua mkuu wa wilaya ambaye ni mwenyekiti wa
kamati ya maendeleo wilayani ukimweleza miradi ya maendeleo kijijini
mwako ambayo inastahili kupata msaada wa serikali mwaka huu wa
2004/2005.
Jawabu:
Bw. Mzalendo Mwelewa,
Kijiji cha Makini,
S.L.P. 200819,
SONGA MBELE.
Mwenyekiti,
Kamati ya Maendeleo Wilayani,

S.L.P. 1
BUSARA.
Kwa Mkuu wa Wilaya,
MINT:  MISAADA KWA MIRADI YA MAENDELEO. 1989/90
Ningependa kuwasilisha ombi la msaada wa kimaendeleo kwa miradi
kadha hapa kijijini mwetu.
Wanakijiji wa hapa Mkini waliamua kutekeleza miradi mitatu muhimu ya
maendeleo kuanzia mwaka huu wa maendeleo (1989/90).  Mirandi
yenyewe ni ujenzi wa majosho mawili ya ng’ombe, ujenzi wa daraja la
kuvukia moto Udhia na ujenzi wa barabara inayoelekea soko la Maisha
kutoka hapa kijijini.  Mapendekezo ya miradi hii mitatu yamejadiliwa
hadharani na viongozi wetu na yamepitishwa na kamati ya maendeleo ya
kijiji chetu.  Bila shaka, mkuuu wa mtaa wetu, Chifu Hima na mkuu wa kata
yetu wataweza kutoa makadirio sahihi kuhusu gharama za miradi yote
mitatu.
Hata hivyo hapa nitatoa orodha ya aina za misaada tunayohitaji kwa miradi
yetu.
(i)
Majosho mawili
(a)
Mawe tani ishirini
(b)
Mifuko mia mbili ya saruji
(c)
Changarawe tani ishirini
(d)
Waya marobota kumi
(e)
Pesa taslimu za kulipia mafundi Kshs. 20,000.00
(ii)
Daraja
(a)
Vifaa kama hapo (1) juu
(b)
Mbao tani kumi
(c)
Boriti za mihimili za chuma ishirini
(d)
Masorovea na wataalamu wa ujenzi
(iii)
Barabara – Urefu wa kilomita kumi
(a)
matingatinga mawili
(b)
Masorovea na wataalamu wa ujenzi.

Ni matumaini yetu kuwa kamati yako itaweza kulifikiria ombi letu na
kutusaidia kulingana na uwezo mlio nao.  Wanakijiji wote wako tayari
kufanya kazi kwa mikono yao ili kusaidiana na serikali kupunguza gharama
za miradi hii.
Asante sana.
Mimi wako Mwaminifu,
MZALENDO MWELEWA
Mfano mwengine wa barua rasmi
Wakulima na Wavuvi,
Kijiji cha Vitendo,
S.L.P. 40001,
FIKIRINI.
7 Julai 1986.
Mkuu wa Wilaya,
S.L.P. 3,
TUMAINI.
MINT:  SHIDA ZETU HUMU KIJIJINI
Ninawasilisha barua hii kwa niaba ya wenzangu, kueleza shida
zinazotukabili katika shughuli za kilimo, ufugaji na uvuvi.  Malalamiko yetu
yanahusu idara za kilimo, matibabu ya wanyama na pia uvuvi.
Tukianza na upande wa kilimo, tumekabiliwa na shida chungu nzima kwa
zaidi ya miaka miwili sasa.  Shida hizi zimesababishwa na kuzorota kwa
huduma za maafisa wa kilimo wa nyanjani.
Kwanza kutokana na kuadimika kwa huduma za wasimamizi wa kilimo na
ufugaji nyanjani, hatujui magonjwa ya mimea na mifugo yanasababishwa
au yanaenezwa na nini.  Vile vile hatujui ni madawa ya aina gani

tunayopaswa kununua ili kuwatibu mifugo wetu ama kunyunyizia mimea
yetu.
Katika misimu miwili iliyopita, tumehasirika sana kutokana na magonjwa
yaliyoharibu mimea ya kuuza na ya vyakula.  Mimea ambayo iliathirika
sana ni pamoja na kahawa, chai, pamba, mahindi na maharagwe.  Tuna
hakika kuwa kama maafisa wanaohusika wangejitahidi kufanya kazi yao
barabara, tungeweza kuyaokoa mazao haya na kuepuka hasara
tuliyoipata.  Hali kama hii haipaswi kutokea tena.
Kuhusu mifugo wetu, pia tumepata matatizo kadha.  Maradhi ya kondoo,
ng’ombe na mbuzi yamezidi sana.  Magonjwa ya mapafu na miguu na
midomo yanayoambukiza ng’ombe yametuhangaisha sana kwa kukosa
msaada wa waganga wa mifugo.  Isitoshe, kumetokea ugonjwa mbaya wa
kichaa cha mbwa na paka ambao ni hatari kwa mifugo wengine na
binadamu pia.  Kwa mfano, mbwa wenye kichaa wamekuwa wakitutisha
sana kijijii kote.  Hili ni tatizo ambalo linahitaji kushughulikiwa mara moja.
Wavuvi pia wamekuwa wakikabiliwa na shida kadha ambazo
zimezorotesha shughuli zao za uvuvi na biashara ya uuzaji wa samaki kwa
jumla.  Tatizo la kukosekana kwa mitambo ya barafu ya kuhifadhia samaki
limekuwa pingamizi kubwa kwa wavuvi.  Samaki wengi sana huharibika
kwa sababu ya joto wanapochukuliwa kutoka ziwani na mitoni hadi
masokoni.  Kama idara ya uvuvi ingewaunganisha wavuvi katika shirika na
kuwapa msaada kidogo, bila shaka wangeweza kuyasuluhisha matatizo
yao yanayowakabili sasa.  Shida nyingine zinazowasumbua wavuvi kwa
sasa ni kama vile kukosa masoko mazuri, kukosa njia za kusafirishia
samaki na pia ukosefu wa vifaa bora vya kuvulia kama mashua, nyavu na
kadhalika.
Hizi ni baadhi tu ya shida nyingi tulizo nazo kwani siwezi kuelezea shida
zote katika barua.  Nina hakika utaweza kupeleleza na kuthibitisha yote
niliyoyataja na kuchukua hatua zifaazo ili idara zote zinazohusika zipate
kutusaidia kuondosha shida zetu.
Ni mimi wako mwaminifu,
Mzalendo Halisi

3.
Insha ya Methali
Insha ya namna hii huwa na sehemu nne muhimu.  Sehemu hizi ni:
(i)
Ufafanuzi wa methali kwa ufupi.
(ii)
Uelezaji wa maana ya methali kwa undani.
(iii)
Mfano wa hadithi au kisa chenye kueleza maana ya methali kwa
undani.
(iv)
Kimalizio kifupi kinachoonyesha ukweli wa methali unavyojitokeza
katika kisa kilichotolewa.
Aina hii ya insha huhitaji uwezo wa kufikiri kwa undani na ubunifu wa
kufikiria mfano au mifano inayoweza kuifafanua methali iliyotolewa.  Ujuzi
wa mafumbo na methali nyingine na pia mafumbo au semi ni muhimu sana
katika kuandika insha ya aina hii.  Ni dhahiri kuwa iwapo mwandishi
haifahamu vizuri maana na pia matumizi ya methali, hawezi kuandika insha
juu ya ile methali.  Kwa hivyo ni muhimu kuwa na hakika kabla ya kuanza
kuandika juu ya methali.
Mfano wa insha yenye kichwa cha methali.
Swali:  Andika insha yenye kichwa “Uchungu wa mwana aujuaye
mzazi.”

Jawabu:
Kati ya mambo ya thamani kuu hapa duniani ni kupata mtoto.  Kila
binadamu huwa na tamaa kubwa ya kupata mtoto pale anapooa au
kuolewa.  Uzazi ndio njia ya pekee ya kuendeleza mlango au ukoo wa mtu.
Kwa hivyo ni fahari kubwa sana kupata mtoto kwani mtoto ni kipawa cha
Mungu.
Hata hivyo kitendo cha kuzaa huwa kina uchungu mwingi sana kwa yule
anayezaa.  Kabla ya mtoto kuzaliwa mzazi hupatwa na maumivu makali
sana na hulazimika kupiga kite na kuguna kwa uchungu.  Masumbuko na
dhiki zote za uzazi hayaelezeki na ni mzazi tu anayeyajua.  Mzazi yeyote
ambaye amepata kuhisi maumivu na uchungu wa kumzaa mtoto, hapendi
kumwona mtoto wake akiteswa na mtu yeyote.  Lakini si vigumu kwa mtu
ambaye haujui uchungu wa kuzaa kumtesa mtoto.
Wahenga walisema kuwa “Aisifuye mvua imemnyea” na kuwa “Aibu ya
maiti aijua mwosha”.  Pia walitufunza kuwa “Adhabu ya kaburi aijua maiti.”
Methali hizi zote zinatueleza ukweli kuwa ni yule tu ambaye ametaabika
kutafuta kitu fulani anayekithamini na kukitunza.

Mzee Musa alikuwa amelelewa na mama yake wa kambo baada ya
kuachwa yatima na wazazi wake.  Ijapokuwa mama yake wa kambo
alimtesa kwa kila njia, Musa alijitahidi na akakua vyema akivumilia shida
zote.  Alipotimiza umri wa miaka kumi na mitano, Musa hakustahimili tena
dhiki za pale nyumbani kwao.  Aliamua kutorokea nchi za mbali kwenda
kujaribu bahati yake.  Alipofika kwenye mji wa Makinika, Musa aliajiriwa
kazi ya utumishi wa nyumbani.  Kwa hakika kazi hii ilikuwa ngumu sana
kwa kijana mwenye umri mdogo kama Musa.  Alifanyizwa kazi za sulubu
kama kufyeka magugu, kuchimba mitaro, kubeba mawe, kuchanja kuni na
kuzibeba kichwani na kazi nyingine kama hizo.
Ujira uliolipwa Musa, ulikuwa kiasi kidogo sana lakini hakufa moyo.  Kila
mwezi alimtumia baba yake kiasi fulani cha mshahara wake amwekee.
Kusudi lake lilikuwa ni kukusanya kiasi cha akiba yake ili kulipia mahari ya
kuolea mke.  Baada ya miaka mingi kupita, akiba ya Musa ilikuwa imetimia
kulipia mahari.  Musa alirudi kwao na kuoa mke aliyempenda sana.
Walijaliwa kupata mtoto mmoja wa kiume lakini baada ya muda mfupi
mama wa kambo wa Musa alimfukuzilia mbali mkewe Musa na mwanawe.
Musa alipopata habari za kufukuzwa kwa mkewe na mtoto wake, alifunga
safari kwenda kuwatafuta.  Kwa bahati mbaya walikuwa mbali sana na

mkewe alikuwa mja mzito.  Ilimchukua Musa muda mrefu sana kufika
alipotorokea mkewe na mtoto wake.  Maskini mkewe alipatwa na maradhi
na akafa ghafla.  Wakwe zake walimsihi Musa awaachie mtoto wamlelee
au awe wao lakini Musa hakuwasikiliza.  Alimchukua mwanawe mchanga
na akawaambia wakwe zake “Mimi ni maskini.  Lakini simwachi
mwanangu.  Shida na dhiki nilizozipata kumtafuta pamoja na marehemu
mke wangu nazijua mwenyewe.  Nitamlea kwa shida lakini Mungu
atanisaidia.  Uchungu wa mwana aujua mzazi.”
Alipomaliza maneno hayo, Musa alimbeba mwanawe mabegani na kwenda
zake.  Wakwe zake walimsikitikia lakini walikubaliana naye kuwa “Uchungu
wa mwana aujuaye ni mzazi.”
4.
Insha ya  Kubuni Kifikira
Pengine msomaji unajiuliza, Je, insha ya kutumia njia ya kubuni mawazo ni
ipi?  Si aina zote za insha huwa zinaandikwa kwa mawazo yanayobuniwa
na akili ya mwandishi?  Kwa hakika huu ni ukweli mtupu.  Insha zote
hutokana na ubunifu wa mwandishi.  Hata hivyo insha ya kubuni inatungwa
kuhusu mawazo yanayozuliwa na ambayo si matukio ya kawaida.

Kwa mfano insha za namna hii humhitaji mwandishi kujitia kimawazo katika
hali fulani ya kubuni na kutunga hadithi katika hali hiyo.  Kwa hivyo ili
mwandishi afaulu katika uandishi wa insha ya aina hii, ni sharti awe na
uwezo wa kubuni mawazo kwa undani na pia kuweza kuyaeleza mawazo
hayo kwa njia ya kuaminika au kusadikika na wasomaji.  Mifano ya vichwa
vinavyoweza kufaa kwa insha kama hii ni kama ifuatayo.
(a)  Je, kama ungekuwa na bahati ya kujishindia shilingi milioni moja katika
mchezo wa bahati nasibu ungezitumia vipi?
(b)  Umechaguliwa kama mbunge wa sehemu unayoishi.  Eleza mipango
utakayotekeleza kuimarisha umoja na maendeleo miongoni mwa watu
utakaowawakilisha bungeni.
(c)  Fikiria kuwa wewe umebadilika na kuwa ng’ombe.  Simulia jinsi maisha
yako yalivyo.
(d)  Wakulima na wavuvi katika sehemu unayoishi wamekuwa wakikabiliwa
na matatizo mengi hivi karibuni.  Jifikirie kuwa mmoja wao na
umwandikie mkuu wako wa wilaya barua ya malalamiko dhidi ya idara
zinazohusika.
Kwa hakika kunaweza kuwa na vichwa au hoja za aina nyingi sana
kutegemea hali na mambo tofauti.  Mfano katika ukurasa 11 utakupa jibu la

swali la (d) hapo juu.  Insha ya aina hii huwa ni ya kawaida na huwa na
sehemu kama utangulizi, maendelezo ya kichwa na pia kimalizio.
5.
Insha ya Mazungumzo au Hotuba
Aina hii ya insha humhitaji mwandishi kuandika hotuba au mazungumzo
juu ya hoja fulani aliyopewa.  Bila shaka hii ni aina ya insha ambayo
huhitaji pia kiwango cha juu cha ubunifu.  Insha ya mazungumzo ni tofauti
kidogo na ile ya hotuba.  Katika insha ya hotuba, mwandishi huandika
mazungumzo ya mtu mmoja kwa njia ya mfululizo.  Lakini katika insha ya
mazungumzo halisi, insha sharti iwe na mazungumzo yenye mapokezano
au majibizano ya mara kwa mara kati ya watu tofauti.  Insha ya
mazungumzo inaweza kuandikwa kwa njia mbili kuu.
Njia ya kwanza ni kama vile mazungumzo katika mchezo wa kuigiza au
tamthilia.  Katika mtindo huu, maelezo yasiyohusu mazungumzo moja kwa
moja hutiwa katika mabano.  Huu hapa ni mfano mfupi wa insha ya
mazungumzo yenye mpangilio huu.
Njoroge:  (Huku akitabasamu)  Je, vipi bwana!  Mbona umepotea hivi?

Nimeshughulika sana kukutafuta lakini wapi!  Unajua Mutiso, tabia
kama hii si nzuri.
Mutiso:
Usinilaumu Njoroge ndugu yangu.  (Anacheka kidogo na kukunja
uso).
Kwa hakika sikujificha bali nimekuwa na kazi nyingi sana.  (Wote
wanacheka na kushikana mikono.  Wanaketi na kuagiza chai).
Katika kutumia mtindo wa mazungumzo ya mfululizo hapana maneno
yanayotiwa katika mabano.  Maneno ya msemaji yanaonyeshwa na
kutofautishwa kwa kutumia alama hizi za usemi “  “ na kadhalika.  Maneno
mengine na hasa maelezo huandikwa bila kutiliwa alama hizi “  “.  Mtindo
huu ndio unaotumika mara nyingi katika uandishi wa insha ya
mazungumzo.  Kwa mfano mazungumzo yaliyoandikwa hapo juu
yangeandikwa hivi kwa kutumia mtindo huu:-
Njoroge alipokutana na rafiki yake Mutiso alitabasamu na akamwuliza, “Je,
vipi bwana!  mbona umepotea hivi?  Nimeshughulika sana kukutafuta lakini
wapi.  Unajua Mutiso, tabia kama hii si nzuri.”  Naye Mutiso aliposikia
malalamiko ya rafiki yake Njoroge, alicheka kidogo na kukunja uso kisha
akamjibu, “Usinilaumu Njoroge ndugu yangu.  Kwa hakika sikujificha bali

nimekuwa na kazi nyingi sana.”  Wote walicheka na wakashikana mikono.
Waliketi na kuagiza chai.
Mfano mzuri wa swali la insha ya mazungumzo ni kama hili:
Swali:  Wewe ni mwalimu mkuu wa shule moja ya sekondari;
umewaita wanachama watatu wa halmashauri inaosimamia shule
yako ili mjadili namna ya kusuluhisha matatizo kadha ya maendeleo
ya shule yako.  Andika insha ukionyesha jinsi mazungumzo yenu
yanavyoendelea.
Jawabu:
“Mwenyekiti, katibu na mweka hazina wa halmashauri, nimewaita hapa
kama katibu wa halmashauri na pia kama msimamizi wa shule hii,” nilianza
maneno yangu.  “Kulingana na ajenda niliyowatumia kuna mambo kadha
ambayo ningependa tuyajadili hivi leo.  Mambo hayo ni upungufu wa vitabu
na vifaa vingine vya kufunzia, ujenzi wa ukumbi wa shule na swala la
nidhamu ya wanafunzi wa kidato cha sita.”
Kabla sijaendelea, mwenyekiti alinikatisha na kusema, “ningependa
kusisitiza kuwa ni muhimu sana kuyashughulikia matatizo haya mara moja.

Huu sasa ni muhula wa pili na mwaka unaelekea kwisha.  Kwa hakika haya
ni mambo ambayo tulipaswa kuyachunguza katika mkutano wetu wa
kwanza wa mwaka katika muhula uliopita,” Mwenyekiti alisita na
kunyamaza.
Nilisafisha koo ili kujitayarisha kuendelea na mazungumzo yangu.  Lakini
kabla sijaanza, mweka hazina alianza kusema, “Ni wazi kabisa kuwa hata
kabla ya kuendelea na mjadala huu, miadi yote tunayohitaji kushughulikia
inahitaji pesa chungu nzima.  Kwa hivyo ninapendekeza kuwa baadaye
katibu atupe mapendekezo kamili ya makadirio ya gharama zinazohitajika
kutekelezea mipango aliyoitaja ili tuweze kujua tutafanya nini.”  Baada ya
katibu kumaliza na kunipisha, nilianza tena maelezo yangu, “Vitabu
tunavyovihitaji ni vile vinavyohusu masomo mapya katika mfumo mpya wa
elimu wa 8:4:4.  Masomo hayo ni kama Muziki, somo la biashara, Zaraa,
Sanaa na mengineyo.  Baadhi ya vitabu tulivyokuwa tunavitumia katika
mfumo wa hapo awali bado vinafaa kwa mfumo huu mpya na tunaendelea
kuvitumia.  Nimezuru maduka kadha ya kuuza vitabu pamoja na mashirika
ya uchapishaji vitabu.  Baada ya kuchunguza bei za vitabu tunavyovihitaji,
kwa maoni yangu tutahitaji kiasi cha shilingi nusu milioni kununulia vitabu
hivyo vyote.”

“Shilingi nusu milioni!” mwenyekiti alistaajabu na kuniuliza, “kwani
tunaponunua vitabu kwa wingi hatupewi bakshishi yo yote?  Hiki ni kiasi
kikubwa mno, au mna maoni gani?”  Mweka hazina alikubaliana naye na
kusema, “Bila shaka hiki ni kiasi kikubwa sana lakini hata tukipewa
bakshishi, ni sharti tukumbuke kuwa gharama ya vitabu inazidi kwenda
juu.”
“Kuhusu ujenzi wa ukumbi wa shule,” Niliendelea tena, “tumepata ramani
rasmi ya ukumbi wenyewe pamoja na makadirio ya gharama za ujenzi
wote.  Kazi hii yote itagharimu shilingi milioni moja na laki mbili.”  Nilisita
kidogo na kungoja maoni ya wanakamati.
Mwenyekiti aliguna na kusema, “Nina hakika tunaweza kuipunguza
gharama hii kwa kutumia maarifa fulani."” "“maarifa kama yapi?”  Mweka
hazina alimwuliza.  “Mbinu ninazozifikiria ni kama vile kutumia mafundi
kutoka katika chuo chetu cha ufundi papa hapa kijijini.  Pia tutumie vifaa na
huduma zote muhimu kama maji, mchanga, mawe, njia za uchukuzi na
vinginevyo kutoka hapa nyumbani.  Bila shaka mambo kama haya
yatatusaidia sana kupunguza gharama za ujenzi,”  mwenyekiti alimalizia
kutoa maoni yake.  Sote tulikubaliana naye.

“Swala la kuwanidhamisha wanafunzi watundu katika kidato cha sita
tutalijadili katika mkutano mwingine hapo wiki ijayo,” mwenyekiti alisema
katika kufunga mkutano.  Wanakamati wengine walimuunga mkono na
hapo mkutano ukaahirishwa.
6.
Hadithi yenye Mwongozo Maalum
Insha ya namna hii si tofauti na insha nyingine.  Sifa kuu katika insha kama
hii ni kwamba kuna mwongozo fulani ambao mwandishi amepewa ili
umwelekeze katika uandishi wake.  Mwongozo huu ndio unaomwonyesha
mwandishi madhumuni na hoja kuu atakazozijadili katika insha yake.
Miongozo inayotolewa katika insha ya aina hii inaweza kuwa ya aina mbili.
Kwa mfano, mwandishi anaweza kupewa orodha ya hoja kadha kutokana
na kichwa kilichotolewa kuandikiwa insha.  Vile vile mwandishi anaweza
kupewa utangulizi au kimalizio cha insha na kuagizwa atunge insha
akiutumia utangulizi au kimalizio alichopewa.
Hebu tuangalie mifano ya miongozo ya aina zote mbili.
(a)  Tunga insha inayoishia kwa maneno yafuatayo:
“----------------- ndipo nilipoamini kuwa uhalifu haulipi chochote.”

(b)  Daktari mkuu alipoalikwa kutoa hotuba yake alianza kwa kusema, “Huu
ni mkutano muhimu kwenu nyote mnaoishi katika mtaa huu.
Nimeuitisha mkutano huu ili niweze kuwaeleza njia rahisi za
kuimarishia afya zenu na kuzuia magonjwa -----------------------------.”
Malizia hotuba hii.
(c)  Umeulizwa kuwaelimisha wafanyi biashara ndogo ndogo wilayani
mwenu juu ya njia za kuimarishia biashara zao.  Andika insha juu ya
ushauri ambao ungewapa.  Unaweza kutumia baadhi ya hoja zifuatazo:
(i)
Usimamizi bora wa hesabu.
(ii)
Kupata mikopo kwa masharti nafuu.
(iii)
Kupunguza gharama za uchukuzi na uendeshaji wa biashara.
(iv)
Ukaguzi na usimamizi wa biashara.
(v)
Haja ya kushauriana.
(vi)
Ununuzi na uuzaji wa bidhaa.
(vii)
Kuwahudumia wateja vizuri.
(viii)   Huduma muhimu kwa biashara kama simu, umeme, barabara,
posta, benki na kadhalika.
(ix)
Usimamizi na uajiri wa wafanyi kazi.
(x)
Utafutaji wa masoko thabiti.

Kule kutolewa kwa hoja kama hizi katika mwongozo wa insha,
hakumshurutishi mwandishi kuzingatia hoja zote alizopewa au kwa
utaratibu uliopeanwa.  Hata hivyo sharti mtahiniwa azingatie maagizo ya
swali kikamilifu.
Hatutatoa mfano wa insha kama hii kwa vile tunaonelea aina hii ya insha si
tofauti sana na insha za aina nyingine tulizozijadili.
7.
Insha ya Mjadala
Katika insha ya aina hii jambo muhimu la kuzingatia ni kuwa mjadala huwa
unachunguza kila upande wa hoja.  Mjadala una maana ya kushirikisha
mitazamo au maoni tofauti kwa mujibu wa hoja inayojadiliwa.  Kwa hivyo
mjadala ni lazima uwe hivyo wala usiwe ni kama masimulizi ya upande
mmoja.
Namna mwandishi anavyoimalizia insha ya aina hii ni muhimu sana.  Ni
lazima aonyeshe kuwa anaelewa mawazo ya pande zote na ayape uzito
sawa.  Kisha anapaswa kuyaunganisha yote hivyo kwa ustadi na kutoa
kimalizio kifaacho kulingana na kichwa cha mjadala.

Unaofuata ni mfano wa insha kama hii.
Swali:  Jadili manufaa na madhara ya kuwa na utajiri mwingi.
Jawabu:
Katika ulimwengu tunamoishi wanadamu daima wamo mbioni kutafuta
utajiri.  Sio tu watu binafsi bali hata mataifa hushughulikia swala la kujipatia
mali za kila aina.  Kwa hakika vita vingi vya kale na hata sasa pamoja na
misukosuko mingi duniani, ni juu ya tamaa ya kujitajirisha.
Utajiri una uzuri na pia ubaya wake.  Kama moto, kisu au jiwe, utajiri
unaweza kuwa msaada kwa mtu binafsi, jamaa au nchi na pia unaweza
kuwa chanzo cha maovu mengi, mateso na hasara zisizo na kifani.
Tukianza na faida au manufaa ya kuwa na utajiri, tutagundua kuwa utajiri ni
kitu cha thamani kuu maishani mwetu.  Utajiri tunaozungumzia hapa ni
utajiri wa jumla kama pesa, biashara, nyumba, vifaa vya uchukuzi,
mashamba, viwanda na hata kuwa na jamaa kubwa.  Tunaangalia utajiri
kwa kiwango cha mtu na pia kwa taifa zima.
Utajiri humletea mtu au nchi sifa kuu na heshima.  Mtu aliye tajiri au nchi
iliyo tajiri hustawi haraka na hunyenyekewa sana.  Maoni na ushauri wa

mtu mwenye uwezo wa kitajiri husikilizwa kwa makini na kuthaminiwa
kinyume na yale ya mtu au taifa maskini.  Utajiri hutangulia kina yahe
popote pale.  Kwa mfano, mataifa kama Marekani, Uingereza, Ujapani,
Ufaransa, Ujerumani, Urusi, Uchina na Canada yana nguvu za kupinga
maoni ya taifa lolote kwa kutumia kura ya turufu katika baraza kuu la
Umoja wa Mataifa.
Vile vile mtu mwenye utajiri ana uwezo wa kufurahia kiwango cha juu cha
maisha.  Tajiri anaishi katika nyumba nzuri, ana shamba au biashara nzuri,
gari zuri, anapata huduma za shule, hospitali na mavazi mazuri.  Isitoshe,
tajiri anaweza kuipa jamaa yake mahitaji yote ya kimaisha kama vyakula,
elimu, matibabu au mambo ya anasa bila shida.  Hapana mtu asiyeyahitaji
mambo kama haya maishani mwake.
Uwezo wa mtu tajiri ni mkubwa sana ukilinganishwa na ule wa maskini.
Kwa mfano, katika kesi yoyote inayohusu tajiri na maskini, maskini
anaweza akapoteza haki yake kwa tajiri kwa sababu tajiri anaweza
kuigharamia ile kesi na hali maskini hawezi.  Tajiri ana nafasi ya kufaulu
maishani katika lolote alitakalo kinyume na maskini ambaye hana namna
ya kuendeshea maisha yake.

Hata hivyo ni kweli kuwa ukwasi pia usipotumiwa kwa uangalifu unaweza
kumdhuru mtu au hata nchi.  Kwa mfano taifa lenye utajiri mwingi wa kiasili
au viwanda huonewa wivu sana na hushambuliwa mara kwa mara na
majirani zake.  Hali kama hii inaweza kuzorotesha maendeleo ya nchi kwa
kukosekana kwa utulivu na amani katika nchi.  Raia wa nchi kama hiyo
wataishi katika hali ya msukosuko na hawataufurahia utajiri wa taifa lao.
Kwa upande mwingine mtu tajiri, ambaye ameyatia maisha yake yote
katika ulinzi na utunzaji wa mali zake huwa hana nafasi kamwe ya
kuufurahia utajiri wake.  Tajiri wa aina hii hawezi kutulia, kula vizuri,
kuzungumza na jamaa yake, kutembea au hata kulala usingizi mtamu.
Huwa daima ni mtu mwenye wasiwasi na mawazo mengi kuhusu utajiri
wake.  Ni rahisi kwa mtu tajiri kupatwa na maradhi ya moyo, damu
kumwenda kasi au wenda wazimu kwa sababu ya kuwaza sana na kuwa
na wasiwasi mwingi daima.
Utajiri unaweza kumfanya mtu kuwa mchoyo na bahili.  Matajiri wengi ni
wakatili na huwatesa sana jamaa zao kutokana na tamaa zao za
kulimbikiza mali bila kipimo.  Utajiri unaweza kumuumbua mtu na kumfanya
kinyago anayeabudi mapato kuliko utu.  Mtu wa aina hii huwa matakwa
yake maishani ni kujizidishia pato tu haidhuru njia atakayoitumia kulifikia

pato hili.  Yu radhi kufilisi, kudhulumu, kudanganya, kufisidi, kuua au
kulaani bora tu aone amefaidika kimapato.
Kwa hivyo, kwa kumalizia tunaweza kusema utajiri una manufaa mengi
maishani mwetu.  Lakini usipotunzwa vyema na kusimamiwa vizuri, utajiri
unaweza pia kuyaharibu maisha yetu na kuyavuruga kabisa.
8.
Hotuba ya Moja kwa Moja
Maana ya hotuba ni mtiririko wa mazungumzo ya moja kwa moja.  Katika
insha ya aina hii mwandishi hutumia alama za kuonyesha usemi, yaani,
mabano “ili kutofautisha maneno hasa ya msemaji na maelezo.  Hotuba
inaweza kuwa katika nafsi ya kwanza au nafsi ya pili.  Iwapo hotuba
imeandikwa katika nafsi ya kwanza, hapana hoja ya mabano bali mabano
yanahitajika iwapo hotuba imo katika nafsi ya pili, ambayo ni kama ripoti
pia.
Swali
Wewe ni mwenyekiti wa kamati ya kilimo cha kahawa na chai katika kijiji
chenu.  Andika hotuba ambayo ungewatolea wakulima katika mkutano

mkuu wa mwaka kuhusu maendeleo na matatizo ya kilimo katika sehemu
yenu.
Jibu
“Hamjambo?  Leo ninayo furaha kuu kwa kupata nafasi hii ya kuwaeleza
mafanikio na baadhi ya shida zinazowakabili wakulima wetu.
Kwanza kabisa, mtakumbuka kuwa kilimo cha kahawa na majani chai
kimepiga hatua kubwa katika muda wa miaka mitatu iliyopita.  Wakulima
wamepewa mbegu nzuri na miche yenye afya ili kutumika kuinua kiwango
cha ubora wa mazao haya.  Kupatikana kwa msaada wa serikali wa
kujenga vibada vya kuzalishia miche kwa hakika ni jambo zuri na la kutia
moyo.
Kama mjuavyo, kamati hii imekuwa ikihimiza wizara ya kilimo kuzidisha
utafiti kuhusu maradhi ya mikahawa, hasa ugonjwa wa mbegu.  Ninayo
furaha kuwaeleza leo kuwa wizara ya kilimo imewatuma maafisa watano
ambao ni wataalamu wa magongwa ya mikahawa ili kutekeleza utafiti huo.
Kweli, panapo nia pana njia na sina budi kuwashukuru nyote kwa subira
yenu.

Habari nyingine ya kupendeza kwetu sote ni kuhusu kukubali kwa ofisi ya
vyama vya ushirika kuwa wakulima wa kahawa na chai wanaweza kupewa
nyongeza ya malipo kwa mazao yao kuanzia msimu huu.  Hii inamaanisha
kwamba wakulima watakuwa na uwezo zaidi wa kukabiliana na ongezeko
la gharama za kilimo kama vile mbolea, madawa na uchukuzi.
Naam, kama wahenga wetu walivyosema, “Maisha ni mlima na kuna
kupanda na kushuka.”  Ijapokuwa tumepata mafanikio mengi, pia tunayo
matatizo chungu nzima.  Kwa mfano bei ya madawa imeongezeka mara
dufu tangu mwaka jana.
Isitoshe, gharama za mbolea, mashine na uchukuzi pia zimezidi kwa
kiwango kikubwa.  Wakulima wameshindwa kumudu ongezeko hili hasa
kwa vile bei za mazao yao zimebakia kuwa za chini kwa muda mrefu.  Bali
na vikwazo hivi, kucheleweshwa kwa malipo pamoja na viwango vikubwa
vya ushuru vinavyotozwa na baraza la wilaya yetu, yamekuwa ni
vipingamizi vikubwa vya maendeleo ya kilimo chetu.
Kwa kumalizia, ningependa kuwakumbusha kuwa “hapana marefu
yasiyokuwa na ncha.”  Licha ya matatizo yote tuliyo nayo, tunapaswa

kupiga moyo konde na kuzidisha bidii shambani ili kilimo chetu cha kahawa
na chai katika sehemu yetu kiongezeke.  Asanteni.
9.
Insha Inayohusu Mahojiano
Mahojiano ni mojawapo wa njia muhimu  sana za mawasiliano katika  hali
ya kupashana habari. Njia hii ya mawasiliano inahusisha watu wawili au
zaidi. Insha ya aina ya mahojiano inaweza kuandikwa kwa njia mbili tofauti.
Njia ya kwanza ni mahojiano ya mtindo wa swali na jibu, yaani mhojaji
anamuuliza mhojiwa swali na kupata jibu moja kwa moja hadi swali na jibu
la mwisho. Pia kuna  njia ya kuandika insja ya mahojiano kwa mtindo wa
kimaelezo. Mifano ya  matumizi ya njia zote mbili imeonyeshwa hapa chini.
Swali: Andika mahojiano kati ya mwandishi wa habari na waziri wa
usalama wa taifa kuhsu tatizo la kupuuzwa kwa  haki za kibinadamu
nchini katika miaka ya hivi karibuni.

Jibu:
(a) Mahojiano ya Moja kwa Moja
Ifuatayo ni taarifa ya mahojiano katika ya mwandishi huyu na waziri
wa usalama wa ndani kuhusu tatizo la kupuuzwa kwa haki za
kibinadamu nchini. Mahojiano haya yalifanyika katika ofisi ya wizara
hiyo mjini Nairobi mnamo wiki jana.
Mwandisi:  Je, Bwana Waziri, unaweza kuanza kwa kutufafanulia dhana hii
muhimu ya, “haki za kibinadamu” ?
Waziri:
Asante sana kwa nafasi hii. Ni muhimu sana kwa wakenya wote
kuweza kufahamu vizuri maana hasa ya, “haki za Kibinadamu”  kwani
serikali ya Kenya imeahidi kuzitetea, kuzidumisha na kuzilinda haki hizo
kwa manufaa ya kila mwananchi. “Haki za kibinadamu” ni haki za kisheria
zinazotokana na maumbile ya binadamu na ambazo zinatambulikana
katika katiba yetu na pia katika sheria za Kimataifa.
Mwandishi: Unaweza kutupa mifano ya haki kama hizo?

Waziri:
Bila shaka. Mifano ni kama haki ya kila mkenya kuzuru na hata
kuwa na makao katika sehemu yoyote ya jamhuri, haki ya kununua mali au
kuuza, haki ya kufikiri, kujieleza, kukutana, kujumuika na kutoa maoni
kuhusu jambo lolote lile linaloathiri maisha yake kama raia.
Mwandishi:  Je, haki za kiuchumi na kisisa?
Waziri:
Eee. Naam. Ndiyo kabisa. Katika upande wa uchumi, kila
mkenya na haki ya kufanya kazi yoyote aipendayo mradi ana uwezo wa
kuifanya. Kila mwananchi ana haki ya kuajiriwa au kujiajiri ili kuweza
kukimu maisha yake inavyostahiki kila binadamu. Pia, isitoshe, kisiasa, kila
raia ana uhuru wa kushiriki  katika kuwachagua viongozi wote wa kisiasa
kumwakilisha katika ngazo tofauti katika mfumo wa uatwala. Hii ni pamoja
na haki ya kupiga kura na kutoa maoni kuhusu jinsi anavyopenda
kutawaliwa, haki ya kuwasilsiha kesi mahakamani au kujitetea iwapo
ameshtakiwa pia, kabla kesi kama hiyo dhidi yake kuamliwa.
Mwandishi : Haki za kimaumbile ni zipi?
Waziri:  Mifani ni  kama haki  ya kila kiumbe kuishi hadi mauti ya kawaida
yachukue uhai au maisha yake. Hii inamaanisha kuwa kila binadamu

amepewa haki na maumbile yake kuishi bila kutishwa, kuhangaishwa au
kuuliwa. Pia, hapa kunayo nahi kama vile haki ya mtu kutoonewa au
kudhulumiwa kutokana na asili ya maumbile yake. Kwa mfano, mwanamke,
mtoto, mzee, mgonjwa, mfungwa na wengine ambao hali zao ni dhaifu,
wanazo haki za kuishi kama viumbe wa kawaida kwa heshima na uhuru
bila maonevu yoyote.
Mwandishi: Ni wakati gani ambapo haki za kibinadamu zinaweza
kuondolewa na ni lini amabpo haki hizi zilianza kutambuliwa kisheria?
Waziri: Haki ya binadamu yeyote inaweza kuondolewa chini ya sheria
iwapo mtu huyo ametatiza haki za wengineo. Kwa mfano, uhuru wa mtu
utakatishwa na kupunguzwa iwapo yeye ameiba, ameua, ameumiza au
kumwathiri mwenzake kwa njia ambayo ni kinyume cha sheria. Sheria
zanazotambua haki za binadamu zilianza kutumika hasa baada ya vita
vikuu vya pili mnamo mwaka wa 1948, ambapo mataifa yote wanachama
wa Umoja wa Mataifa, walitia sahihi mkataba wa kutambua haki zote za
binadamu kote ulimwenguni. Mwaka baada ya mwaka, haki hizo zimekuwa
zikifafanuliwa na hata kuzidishwa na kwasa, dhana hii inahusu haki nyingi
kama vile maumbile, imani, siasa, uchumi na hata mazingira.

Mwandishi: Hebu tueleze haki za kimazingira ni zipi kwa ufupi.
Waziri:  Kila kiumbe anayo haki ya kimsingi kuishi na kufanya kazi katika
mazingira safi na yasiyohatarisha usalama,  afya, heshima, amani na
furaha yake. Kwa mfano kila binadamu ana haki ya kufurahia hewa safi,
utulivu, maji masafi, usafi wa mchanga na misitu na kadhalika.
Mwandishi: Kwa nini kumekuwa na malalamiko mengi kuhusu upuuzaji wa
haki za binadamu humu  nchini?
Waziri: Hii ni kutokana na sababu tofauti. Kwa mfano, baadhi wa raia
hawajui haki zao na wanafikiri  haki hizo hazina mipaka. Kama nilivyoeleza,
mtu anapovunja sheria, hawezi kuwa na haki ya kuishi tena kama raia
mwema. Mtu kama huyo anapoteza haki yake ya kuwa huru hadi amalime
kupata adhabu yake. Pili, baadhi ya walinda usalama hukiuka haki za
binadamu pale wanapowaadhibu washukiwa hata kabla ya kuhukumiwa
mahakamani. Mfano hapa ni pale ambapo askari polisi wamewaua
washukiwa  badala ya kuwatia nguvuni, baadhi kuwahangaisha na hata
kuwaibia na kuwanajisi wanawake. Hiki ni kinyume kabisa cha sheria hizi.
Tatu na mwisho, baadhi ya raia wameonewa na haki zao kupuuzwa
kutokana na kutokuwepo kwa sheria zinazowalinda kikamilifu. Mfano hapa

133
ni maonevu dhidi ya watoto na wanawake na hata, wafungwa mara
nyingine.
Mwandishi: Serikali inafanya nini ili kupunguza tatizo hili au kulimaliza
kabisa?
Waziri: Kwa kabisa, serikali imeanza kutoa mafunzo maalumu kwa maofisa
wake wote wanaohusika na huduma kwa raia na udumishaji wa sheria na
utengamano ili kulinda, kuheshimu na kuhifadhi haki za kibinadamu kwa
wananchi. Pia, sheria mpya zimepitishwa na bunge letu hivi karibuni
zinazotoa uwezo wa kutosha kwa polisi na mahakama kulinda haki hizo.
Kwa mfano sheria zimeidhinishwa kuwalinda wanawake, watoto,
wafungwa, washukiwa na hata wanasiasa wanaopigania haki kama hizo.

SURA YA  TISA
MADA:  UANDISHI WA MAKALA MAALUM
LENGO: Msomaji ataweza kutunga  makala maalum ya aina tofauti.
(b)  Insha ya mahojiano kama Ripoti
9:1  Utangulizi
Hapo juu, tumejadili aina ya insha ya mahojiano ya moja kwa moja.
Hivi karibuni, wqziri wa usalama wa ndani alihojiwa na mwandishi huyu
ambapo alifafanua maana na namna ya haki za kibinadamu na pia kueleza
hatua ambazo serikali imechukua hivi karibuni kuwaelimisha wakenya
kuhusu haki zao za kibinadamu chini ya sheria na katiba ya taifa. Wazizi
alianza kwa kueleza kuwa dhana ya “haki za kibinadamu” ina undani na
kina kikubwa. Alieleza kuwa dhana hii inamaanisha haki ambazo kila raia
anafurahia chini ya sheria zetu na pia sheria za kimataifa kama kiumbe
binadamu. Kulingana na waziri, haki hizo zinatokana na sababu kwamba
raia ni kiumbe hai ambaye maumbile yake yanampa haki hizo.

“Mfano wa haki za kimsingi za kibinadamu”, alieleza waziri, ni pamoja na
haki ya kila mkenya kuzuru na hata kufanya makao katika sehemu yoyote
ya jamhuri hii anayoipenda, haki ya kuuza kununua na kumiliki mali. “Pia
kunazo haki nyinginezo kama haki ya kila raia kuwa na mawazo yake kama
mtu binafsi, kujieleza kukutana au kujumuika na pia haki ya kutoa mchango
wa maoni kuhusu hoja yoyote,” alisema waziri.
Waziri pia alifafanua  kuwa zipo haki za kisiasa na pia za kiuchumi ambazo
kila mkenya amepewa chini ya katiba na sheria za kimataifa. Katika sekta
ya kiuchumi, kila mwananchi anayo haki ya kufanya kazi yoyote
inayoruhusiwa kisheria iwe ni kwa kuajiriwa au kwa kujiajiri. Alifafanua
kuwa, kila raia anao uhuru na haki ya kuwachagua viongozi wake katika
ngazi zote na pia kutoa maoni yake kuhusu jinsi angelivyopenda
kutawaliwa. Isitoshe, kila ria anayo haki ya kuwasilisha mashtaka au
kushtakiwa mahakamni na hawezi kushukiwa kuwa na hatia hadi pale
atakapohukumiwa na kupatikana na hatia. Aidha, raia wote wana haki ya
kuwakilishwa kwenye mashtaka na wakili yeyote wanayemchagua.
Haki za kimaumbile, kulingana na waziri,  ni kama vile,  haki ya kila mtu ya
kuwa hai na kuishi apendavyo ilmuradi asivunje sheria wala kutatatiza
uhuru na haki za wengine.  “Hii ina maana kuwa lika mtu anastahiki kuwa

hai wala hapaswi kuonewa au kudhulumiwa kama kiumbe kutokana na
maubile yake au jinsia yake”, akaeleza.  Maumbile kama utoto, uke, uume,
ulemavu, uzee, ugonjwa na hali nyinginezo kama hizo, hazipaswi kutumiwa
kumwonea raia yeyote.
Hata hivyo, waziri alieleza kuwa raia huweza kupoteza baadhi ya haki zake
hasa pale anapovunja sheria na kuingilia haki za raia wengine. Kwa,
mfano, iwapo raia atamwibia, kumpia, kumdhulumu au kumwonea
mwenzake, yule mwenye hatia hawezi tena kuendelea kufurahia haki na
uhuru wake.  Asili ya kutambuliwa kwa haki za  kibinadamu ni kutokana na
hali iliyofuatia vita vikuu vya ulimwengu hapo mwaka wa 1948 ambapo
Umoja wa Mataifa ulipitisha azimio la kutambua kisheria haki hizo. Serikali
ya Kenya pamoja na wanachama wengine wakati huo na katika miaka y a
baadaye, ilitia sahihi mkataba huo na kuanza kuunda sheria zinazotambua,
kutetea na kulinda haki hizo.
Aidha waziri aiweza kusisitiza kuwa haki za binadamu sio za kisiasa au
kiuchumi tu bali pia zimeweza kutanda mapana na marefu ya maisha yake
yote na hata kuhusisha haki za kimazingira. Mifano ya haki za kimazingira
ni kama vile haki ya kila kiumbe kuwa na makazi na maji safi pamoja na
hewa, ardhi na misitu kwa ajili ya usalama, matumizi na manufaa yake.

Haki hizi pia zinahusisha haki ya kuwa na mazingira yasiyochafuliwa na
kelele au kemikali hatari na kadhalika.
Kuhusu malalamiko ya mara kwa mara kwamba haki za raia haziheshimiwi,
waziri aliungama kuwa baadhi ya maofisa wa serikali wanaotekeleza kazi
ya kudumisha sheria  na utengamano hukiuka baahdi ya haki hizo na
kuwaonea raia hasa, watoto, wanawake na watu maskini. Aliongezea
kuwa,  “serikali ianfanya kila iwezalo kuwalemisha wakenya kuzifahamu
haki zao za kibinadamu na hivi karibuni, imepitisha sheria za kulinda haki
za wanawake, watoto na wasiojiweza, miongoni mwa makundi mwengine”.
Hata hivyo, wziri alieleza kuwa raia wote hawana budi kufahamu kuwa
wanazo haki na pia wajibu wa kisheria wa kulinda haki zao na  pia haki za
wenzao. Utiifu wa sheria ndio msingi wa kufurahia haki za kila raia,
alihimiza waziri.
10.
Insha Inayohusu Ripoti
Uandishi wa insha ya aina ya ripoti hutoa taarifa au maelezo ya tukio fulani
lililopita.  Aghalabu, ripoti hufafanua tukio linalohusika kwa njia ya taarifa
ingawa maneno ya msemaji fulani yanaweza kudondolewa hapa na pale

katika ripoti hiyo.  Sifa moja muhimu ya ripoti ni kwamba, huhusisha
maelezo yasiyohusiana na tukio linaloripotiwa na kwa hivyo, mwandishi
hapaswi kuongezea, kupunguza au kujaribu kutafsiri maana ya tukio.
Anatoa tu ripoti wala sio tahariri ya matukio yanayohusika.
Ufuatao ni mfano wa insha ya aina ya ripoti.
Swali:
Kama ripota wa gazeti moja maarufu katika mji wenu, umetumwa na
mhariri wako kwenda kuripoti kuhusu mkutano mkubwa wa kisiasa
katika kijiji kimoja kilichokoko katika wilaya moja huko mashambani.
Sasa andika ripoti kuhusu uliyoyaona.
Jibu
Jumamosi wiki jana ulifanyika mkutano mkubwa huko kijijini Mavumbi,
mtaa wa Ukwezi katika wilaya ya Mazembe.  Mkutano huo ambao
uliitishwa kuchangia pesa za ujenzi shule ya upili ya Mtaroni ulihutubiwa na
viongozi kadhaa wa sehemu hiyo.  Mgeni mheshimiwa siku hiyo alikuwa ni
Afisa Elimu wa Mkoani Kipevu Bwana Ali Chemka ambaye alindamana na
maafisa wengine wakuu wa elimu kutoka wilaya zote mkoani humo.

Kufikia saa saba adhuhuri, umati mkubwa wa wananchi ulikuwa
umekusanyika uwanjani mwa shule ya upili ya Mtaroni.  Jukwaa la wageni
lilikuwa limepambwa kwa maua ya rangi tofauti na mapambo mengine
kochokocho.  Msafara wa wageni waliokuwa wakisubiriwa kwa ghamu na
hamu uliwasili uwanjani mle mnamo saa saba na dakika kumi.  Mara baada
ya kuwasili kwa wageni, ratiba rasmi ilianza kwa matumbuizo mbalimbali.
Kwanza kabisa, yalitokea makundi ya kwaya tofauti pamoja na ngoma za
kiasili.  Pia palikuwa na uigizaji wa sarakasi na utongozoji wa mashairi na
ngonjera za kupendeza.  Nderemo, vifijo na makelele ya makofi ya
shangwe yalisikika baada ya kila dakika chache kadiri umati ulivyokuwa
ukishangilia waliokuwa wakitumbuiza.  Vikundi vya wanafunzi wa shule
mbalimbali wilayani Mazembe ndio waliotiafora sana kwa nyimbo zao mpya
na maigizo yaliyoshamiri kweli kweli.
Yapata saa tisa alasiri, Afisa wa Elimu alimwalika mwenyekiti wa shule ya
upili ya Mtaroni ili atoe historia fupi ya shule yake.  Katika hotuba yake,
Mwalimu Mkuu, Bwana Njonzi Mrengo alisisitiza kuwa ingwa shule ya
Mtaroni ilianzishwa hivi karibuni, ilikuwa imepiga hatua kubwa kielimu na
kila mwaka, ilipata matokeo bora sana katika mitihani yote ya kitafifa.
“Haya yote ni kutokana na bidii na ushirikiano kati ya walimu na wanafunzi

pamoja na msaada wa serikali na wazazi wa shule hii”, aliongezea
Mwalimu Mkuu.
Katika hotuba yake mgeni mheshimiwa aliwataka wazazi na jamii nzima
kwa jumla wachangie kwa ukarimu maendeleo yashule zote katika sehemu
hiyo.  Alisema kuwa ufanisi wa elimu na maendeleo yote ya kijamii
yalitokana na kujitolea pamoja na ushirikiano wa daima kati ya serikali na
wananchi.  “Ingawa wananchi wamebeba mzigo mkubwa wa gharama za
kimaisha, hawana budi kujua kuwa serikali haina uwezo wa kugharimia
mahitaji yote ya shule zote nchini.  Kila mmoja sharti ashiriki,” akasema.
Kwa jumla zaidi ya shilingi milioni moja u nusu zilichangwa kama pesa
taslimu.  Serikali ilitoa msaada wa vitabu na vifaa vya kufunzia sayansi na
ufundi vyenye thamani ya zaidi ya shilingi milioni tatu kwa shule ya Mtaroni.
Mkutano ulifungwa kama saa moja jioni kwa hotuba ya shukrani ya
mwenyekiti wa halmashauri ya shule ya Mtaroni ambaye aliwashukuru
wote waliochanga kwa ukarimu wao.

11.
Utayarisaji wa Kumbukumbu
Uandishi wa kumbukumbu ni tofauti kidogo na ule wa insha zenye
kutiririsha mawazo moja kwa moja.  Insha ya kumbukumbu ni taarifa
inayorejelea matukio au mjadala fulani uliofanyika lakini kinyume na ripoti,
kumbukumbu huwa na sura tofauti kwani hueleza mambo kwa ufupi.
Ufuatao ni mfano wa insha au taarifa ya kumbukumbu.  Ajenda au orodha
ya mambo yatakayojadiliwa ni muhimu katika kumbukumbu ya mkutano wa
hivi karibuni.
Swali
Andika hati ya kumbukumbu/ukiwa katika wadhifa wako kama katibu
wa kamati inayoshughulikia muradi wa maji katika tarafa yenu.
(Vifupisho: Tar: taarifa; au Kum: kumbukumbu vinaweza kutumika)
Kumbukumbu zianweza kuandikwa katika mpangilio ufuatao amabo
umezoeleka sana.
Jibu la kwanza
KUMBUKUMBU ZA MKUTANO WA KAMATI YA USTAWISHAJI MIRADI
YA MAJI – TARAFA YA BONDENI – TAREHE  24 Septemba, 1987
KATIKA OFISI YA MWENYEKITI.

Tar. 1:
Mkutano ulianza saa nne asubuhi.
WALIOHUDHURIA:
1.Bwa. Msemakweli
(Mwenyekiti)
2.Bi. Mnyenyekevu.
(Naibu wa Mwenyekiti)
3. Bwa. Twendeni
(Katibu)
Naibu wa Katibu
Mhazini
Mhazini
Naibu wa Mhazini
Katibu Mweneza habari
Tar. 2:  Makaribisho
Mwenyekiti aliwakaribisha wanakamati wote na kuwaeleza kuwa baadhi ya
wanakamati wengine maalum walioshirikishwa hivi karibuni, hawangeweza
kufika kwa sababu barua za ualishi wao zilikuwa zimechelewa.
Tar. 3:
Kuidhinishwa kwa maazimio ya mkutano wa tarehe 21 Aprili, 1987.

Maazimio na mjadala wa mkutano uliofanyika tarehe 21 Aprili, 1987
yalisomwa na kuafikiwa kwa kauli moja.
Tar. 4:  Ripoti ya Mhazini
Mhazini aliripoti kwamba vifaa vya ujenzi wa bwawa la maji la Kali Farm
havikuwa vimepatikana kutokana na kuchelewa kwa tenda iliyokuwa
imetolewa hapo awali.  Teda mpya ingetolewa mara moja ili kuzuia
ongezeko la bei za vifaa hivyo kuongezaka zaidi.  Mhazini aliongezea
kwamba malipo yote ya marupurupu kwa wafanyi kazi yalikuwa
yamekamilika.
Tar. 5:  Kufunguliwa kwa Bwawa la Msongeni
Katibu alieleza kuwa ingefaa sherehe za ufunguzi wa muradi wa Msongeni
ifanyike mwezi wa Novemba badala ya Mwezi wa Machi mwakani kama
ilivyokuwa imependekezwa hapo awali.  Mwenyekiti aliliafiki pendekezo hilo
na baada ya upigaji kura, azimio hilo lilipitishwa.  Katibu Mweneza Habari
aliombwa kuwasiliana na viongozi wote wa taarafa kuhusu mabadiliko
hayo.
Tar. 6:  ukaguzi wa Hesabu

Mhazini alieleza kuwa wahasibu walioteuliwa kukagua hesabu za kamati
walikuwa wameanza kazi hiyo ya ukaguzi na kwamba wangetoa ripoti zao
baada ya miezi mitatu.
Mwisho:
Baada ya kumalizika kwa kujadiliwa kwa hoja zote katika ajenda ya
mkutano, Mwenyekiti aliufunga mkutano mnamo saa saba adhuhuri.
Mpangilio ufuatao wa kuandika kumbukumbu  pia unaweza kutumika.
Kinyume na ule mpangilio wa hapo juu, katika mfumo huu mpya,
kumbukumbu huandikwa kwa  kuorodhesha  maswala makuu yaliyojadiliwa
chini ya vichwa maalum na pia kuonyesha  kila mhusika anayepaswa
kufuatilia au kutekeleza majukumu fulani yaliyowekwa.
Huu hapa chini ni mfano wa matumizi ya mpangilio huu wa aina ya pili.
Swali.
Andika taarifa ya kumbukumbu za mkutano wa  kamati ya usalama
wilayani mwako ambao ulifanyika hivi karibuni kuimarisha usalama
katika sehemu hiyo.

Jibu la  pili
KUMBUKUMBU ZA MKUTANO WA  USALAMA WILAYANI
ULIOFANYIKA TAREHE  22 Oktoba, 1999  KATIKA OFISI YA MKUU
WA WILAYA YA KIMARA.
1:
MAHUDHURIO.
(i) Bw. Imara (Mwenyekiti)
(ii) Bw. Komeni (Mkuu wa Polisi)
(iii)Bi. Kiongozi wa Wanawake
(iv)Bwa. Ngozi
(Ofisa Tawala wa Taarafa ya Kati)
(v)Bw. Tumaini (Kiongozi wa Vijana)
(v)
Bi. Mambo (Katibu wa Kamati)
(vi)
Bw. Tokeni (Kiongozi wa Chama cha Wafanyibiashara)
(vii)
Mhe. Mtetezi (Mbunge wa Taarafa ya Kati)
Wanachama Wasiokuwa Rasmi:
Madiwani wote wilayani.
Wakuu wa Idara za Serikali
Wajumbe wa Vyama Mbalimbali vya Siasa.

Walioomba Samahani:
Bw.  Boraafya (Afisa Mkuu wa Matibabu Wilayani).
Bw. Miti (Mkuu wa Mazingira).
Waliokosa Kuhudhuria Bila Udhuru
Bw. Pito (Mkuu wa Ujenzi)
Bi. Mapishi (Mkuu wa Maendeleo ya Jamii)
Bw. Maarifa (Mkuu wa Kilimo na Ufugaji)
2: AJENDA
(a)
Mapitio ya Kumbukumbu za Mkutano wa tarehe 24 Julai, 1999.
(c)
Maswala yanayotokana na  kumbukumbu.
(d)
Ukarabati wa vituo vya Polisi na Vifaa Vingine.
(e)
Uimarishaji shughuli za usalama.
(f)
Vita dhidi ya pombe haramu na mengineyo
(g)
Maswala mengineyo.
3: Mkutano ulianza saa nne unusu asubuhi kwa taarifa fupi ya makaribisho
kutoka kwa mwenyekiti.

147
4: MASWALA KUTOKANA NA KUMBUKUMBU
4:1 Kumb. 3/7/99:
Wizi wa mifugo:
Mjadala: Tatizo la wizi wa mifugo lilijadiliwa kwa urefu na wote wakaeleza
masikitiko yao kwa sababu ya kuongezeka kwa visa vya uhalifu huo. Mwito
ulitolewa   kwa   viongozi   wote   kuwaelimisha   wananchi   juu   ya   uovu   wa
kuendeleza mila za kizamani zisizokuwa na nafasi katika jamii ya kisasa.
Kum: 9/7/99:
Kucheleweshwa kwa kesi Mahakamani
Mjadala:   Kesi   nyingi   zinachukua   muda   mrefu   kuamliwa   kutokana   na
kutohudhuria mahakama kwa maofisa wa polisi wanaoongoza mashtaka.
Makubaliano: Kuna haja ya kuwahimiza maofisa wahusika kuhudhuria kesi
bila kukosa. Pia kuna haja ya kuongeza maofisa wa kuongoza mashtaka.
AJENDA KAMILI
(d)  Ukarabatiwa vituo vya Polisi:

Vituo  vya  Madogo,  Msituni  na  pia  Sokoni  vinahitaji  upakaji  rangi  na  pia
ujenzi wa vyoo na vyumba vya stoo.
Serikali itaombwa kugharamia ujenzi huo mara moja.
(e)  Uimarshaji wa Usalama Kote Wilayani.
Kama   hatua   ya   kuzuia   kuzorota   zaidi   kwa   hali   ya   usalama,   serkali
imechukua hatua zifaazo:
1.  Kujenga  vituo  vipya  vitano  ya  machifu  na  polisi  wa  utawala
katika taarfa zote tano wilayani.
2.Kuzidisha idadi ya maofisa wa polisi wanaoshika doria katika
msoko   na   vituo   vyote   vya   biashara   na   taasisi   muhimu   za
umma.
3
Kuangamiza kabisa visa vya uvutaji na ukuzaji pamoja na usambazaji
wa madawa ya kulevya pamoja na bangi.
4.
Kuwakamata
na
kuwqshtaki
wazururaji
wote
katika
vituo
vya
biashara.
(f)   Vita Dhidi ya Pombe Haramu

Pombe  za  kiasili  na  pia  zile  za  kisasa  ambazo  ni  haramu  huingizwa  kwa
urahisi humu wilayani.
Kuna  haja  ya  dharura  ya  kuwasaka  wapikaji  na  wauzaji  wa  pombe  zote
haramu ili kuwashtaki.
Mwisho:  Mkutano  ulifungwa  saa  saba  kamili  baada  ya  kujadiliwa  kwa
ajenda zote zilizowekwa,
Masimulizi ya Kisa Maalum
Katika aina hii ya insha,  mwandishi anasimulia  tukio maalum la kweli au la
kubuni kwa njia ya kisanaa. Sifa kuu za aina hii ya  mtungo ni:
(i)
Mfululizo wa  matukio ya haraka haraka.
(ii)
Masimulizi yawe ya kupendeza sana, pengine ya kuchekesha na
yenye kunata fikira  kwa  maelezo ya kushangaza au yenye kujaa
taharuki.
(iii)
Kutoa funzo maalum kutokana na hadithi yenyewe, yaani maadili
fulani kuhusu maisha kwa jumla.

Mfano wa Swali:
Simulia  kisa cha kushangaza kilichokupata ugenini na jinsi
ulivyokabiliana nacho.
Jiji la Dar es Salam ni kubwa kweli kweli na si ajabu kwa yeyote kupotea
njia. Mbali na mabarabara makuu yaliyosakifiwa kwa mawe na lami, pia
mna vinjia vingi ajabu vya mchanga pamoja na vichochoro vipindavyo
katikati ya majuba, vishamba na hata misitu ya miti mbalimbali.
Ilikuwa ni mwendo wa saa saba  na jua la utosini lilikuwa likipiga kwa ukali.
Hata hivyo, kwa vile kulikuwa na ubaridi mwanana kutokea baharini,
niliamua kutoka na kujitembeza kando kando ya ufuo ili kujiepushia adhabu
ya joto zito mle chumbani katika hoteli nilimokaa. “Unaweza kutembea
hadi Kariakor sokoni kwani ni mwendo wa dakika chache tu. We fuata
barabara ya  kwenda steji wa Mnazi Mmoja na ukifika sokoni, kata kulia na
ufululize tu moja kwa moja”, Msamaria mwema alinieleza.
Mara niligutushwa na mlio wa breki za lori nilipokuwa nakaribia  ufuo wa
bahari karibu na hoteli na Kilimanjaro. Ghafla askari watatu walishuka na
silaha zao tayari zimenielekea. “We kijana, mara ngapi tumewakataza

kuzurura humu? Nyinyi ndio mnaowahangaisha watalii na wegeni wetu
wengine hapa kwa kuwaibia na kuwasumbua! Haraka ingia ndani. “
Maneno hayo ya amri yaliambatana na konde lililonipata sawia usoni na
kuniabwaga chini mara moja. Nilinyanyuliwa kwa teke la mbavu na mara
nikazimia. Nilipojifahamu nilijikuta kwenye chumba kidogo korokoroni
kwenye kituo cha polisi.
Asubuhi yake tulibumburushwa mahakamni na kushtakiwa kwa uzururaji
tukiwa na nia ya kutenda uhalifu. Nilijitetea kuwa kwa kweli sikuwa mhalifu
lakini jaji aliyakana madai yangu na kunitoza faini ya shilingi elfu mbili.
Ingawa niliilipafaini hiyo na kulalamika kuwa nilionewa kwa kukamatwa bila
hatia pamoja na kuadhibiwa kwa kipigo, malalamiko yangu yaliangukia
masikio ya chuma. Ama ni kweli kama walivyosema kuwa, “Kilio cha
samaki, machozi huenda na maji”.
Kama walivyosema  wahenga, ugeni una taabu na msafiri ni kafiri
ajapokuwa ni tajiri. Matembezi yangu niliyoyatazamia kuwa na furaha na
msisimko, yalitumbukia nyongo.

152
11. Insha
ya
Wasifu
Hii ni aina ya insha ambayo  inasimulia sifa, maisha au maelezo mengine
muhimu kumhusu mtu au kitu  fulani. Kinachosimuliwa kinawaweza kuwa ni
mtu, kazi, mji au kitendo Fulani. Katika maelezo yatakayotolewa, msimulizi
atazingatia jinsi kitu kilivyo kwa sura. Huu ni wasifu wa nje yaani maelezo
yanayoonyesha jinsi kile kinachosimuliwa kilivyokwa mtazamo wa nje. Pia
masimulizi yatajumuisha jinsi kitu kile kinavyofanya kazi na pia maumbile
yake ya ndani.
Jambo muhimu katika insha ya wasifu ni kuwa na mpangilio wa mawazo
yatakayotosheleza sifa zote za kipekee za kile kinachosimuliwa. Pili ni
muhimu kuwa na urari au mpangilio wa hoja wenye mtiririko ufaao tangu
mwanzo hadi mwisho wa insha. Masimulizi ya wasifu sharti yawe na
udhahiri, undani na usahihi wa kutosha kumfahamisha na kumjuza
msomaji  kile kisimuliwacho. Huu hapa ni mgao wa hoja muhimu
zinazoweza kutumiwa kubuni insha ya wasifu inayohusu mtu au mji fulani:
(a)Mji

Jina na asili yake
Historia fupi
Kiwango chake cha maendeleo
Sifa maalum za kipekee
Matatizo maalumu n.k.
(b)Mtu
Kuzaliwa na kukua
Elimu
Maisha ya kifamilia
Kazi
Mafanikio
Matatizo aliyofikia
Mwisho wa maisha yake (iwapo ni marehemu) n.k.
Ni muhimu kukumbuka kuwa insha ya wasifu au tawasifu (mwandishi
anapoelezea maisha yake mwenyewe) ni sharti iwe na maelezo kamili,
yanayokubalika na yasiyotiwa chumvi sana au kupigwa chuku.
Pili wasifu au tawasifu haimaanishi kulundikia mtu sifa au kumsifia hadi
kiasi cha kutoaminika au kutiliwa shaka na msomaji.

Yafaa maelezo au masimulizi yawe ya kupendeza na kueleza uhalisia wa
mambo kama ulivyo. Ingawa katika maelezo mengi ya kihalisia, ubunifu
sharti uzingatiwe ili kuyaboresha.
Swali la Insha ya Wasifu
Simulia maisha ya mtu yeyote mashuhuri unayemfahamu huku ukionyesha
kwa nini mtu huyo ni au alikuwa mashuhuri.
Jawabu
USHUJAA  WA  JEMEDARI MUINDI
“Na hii ndiyo tarifa kamili ya habari. Habari zilizotufikia hivi sasa katika
chumba chetu cha habari zinasema kwamba watu kumi wameuawa na
wengine zaidi ya mia moja kujeruhiwa katika mapambano ya silaha kati ya
askari polisi wa utawala na kikundi kimoja cha magaidi katika kijiji cha
Kakeani, lokesheni ya Mutonguni, Wilayani Kitui. Kikundi hicho kilichojihami
kwa pinde, mishale visu, panga na ngao kinasemekana kuwa kinaongozwa
na raia mmoja wa eneo hilo aliyejibandika cheo cha  “Jemedari au
General”. Majina kamili ya gaidi huyo ni Ivuvi Muindi”.

Taarifa hiyo ya habari ilitangazwa tarehe 11 Julai, 1960. Msomaji
utakumbuka kuwa kutokea mwaka 1957 hadi  1966, harakati kabambe za
kumng’oa mkoloni mwingereza kutoka bara Afrika zilipamba moto. Kama
matokeo ya mapambano hayo, mataifa mengi barani humu yalijikomboa
kutokana na minyororo ya  utawala huo dhalimu. Katika mwaka wa 1954,
vita vya uhuru vikiongozwa na mashujaa wetu kama Dedan Kimathi,
Mathenge na wengineo viliumana moto mmoja. Vita hivyo vilichochea
mbegu ya hamasa ya kupigania  uhuru kote nchini. Jamii zote zilichangia
katika vita hivyo na matokeo yakawa ni “uasi” dhidi ya serikali ya wakoloni
hao wa Kiingereza.
Miongoni mwa jamii ya wakamba, vita hivyo vilianzia miaka ya mwanzo ya
1950 na kufikia kilele mwaka wa 1960 na 1961. Kama ishara ya kuhimiza
kutotii kwao maongozi wa waingereza, Wakamba waliamua kususia ulipaji
kodi wakiongozwa na mashujaa wao kama vile Ivuvi wa Muindi. Huyu ndiye
shujaa ambaye ametajwa katika taarifa ya habari iliyotangulizwa hapo juu.
Bwana Muindi alizaliwa katika mwaka 1926 katika kijiji cha Nzawa karibu
na  mtaa wa Thitani iliyo kwenye mpaka wa  wilaya za Kitui na Mwingi
mkoani Mashariki. Kama mvulana, Muindi alikulia kazi kama vile kuchunga

mifugo, kucheza ngoma za kiasili na hata kuwinda. Hizi zilikwa shughuli za
kawaida kwa vijana wa jamii hii katika nyakati hizo. Kama wenzake wengi
waliokuwa marika zake, Bwa . Muindi hakubahatika kwenda shule katika
ujana wake kwa vile shule zilikuwa haba mno na familia nyingi
hazikutambua umuhimu wa kuwaelimisha watoto.
Msemo kuwa “aliyekupa wewe kiti kanipa mimi kumbi”, ulidhihirishwa katika
maisha ya Ivuvi Muindi kwani, ijapokuwa alikosa elimu ya shuleni, Mungu
alimjalia kijana huyu akili yenye kunata mambo kama sumaku na mwili wa
tambo kuu. Akiwa mwenye umri wa miaka kumi na mitano, alioneka  jitu la
miraba mnne na hakuna kati ya marika wake ambaye angedhubutu kutiana
mieleka  au kupigana naye. Mikono yake na miguu ilijaa misuli yenye
nguvu kama kifaru ambayo ilifunikwa na malaika na kumpa Muindi sura ya
kuogofya kama yule mnyama aitwaye nduma. Macho mengi ya kuiva na
uso uso haya ni mambo yaliyoweza kumbabaisha kila aliyekutana naye.
Kutoka na umbo lake la wajihi na nguvu za mwili, Ivuvi Muindi alibahatika
kuajiriwa katika jeshi la kikoloni lililojulikana kama King’s African Rifles
katika mwaka wa  1945 akiwa na umri wa mika 19. Muindi alipelekwa
kwenye kambi ya mafunzo ya kijeshi ya Lant, Nakuru na kupokea mafunzo

hayo kwa miezi tisa kabla ya kuhamishiwa Gilgil na tena Nanyuki.
Kutokana na bidii na akili yake tambuzi, Muindi alipandishwa cheo na kuwa
Sajenti baada ya kutumika jeshini mwaka mmoja tu.
Muindi alikuwa miongoni mwa wakenya  waliopelekwa kupigania serikali ya
mwingereza na aali zao katika vita vikuu ya kwanza. Walisafirishwa
kwenye  mataifa ya mabali kama vile Bara Hindi, Pakstani, Burma, Sri
Lanka, Ethiopia na Somalia. Muindi alijiunga na wakenya wenzake
mashuhuri kama vile Paul Ngei, Kung’u Karumba, Bildad Kagia, General
Mathenge, Waruhiu Itote na wengine wengi. Pamoja walijielimisha sana
kuhusu maisha ya mtu mweupe na hasa mwingereza ambaye wakenya
wengi walikuwa wakimstahi kama mungu mdogo. Walitambua kuwa mtu
mweupe alikuwa binadamu wa kawaida ambaye aliweza kuugua,
kuogopa, kutetemeka, kukosea, na hata kufa vitani au kwa maradhi kama
watu weusi. Elimu hii ndiyo iliyomsaidia Muindi na mashujaa wenzake
kuanzisha vita vya ukombzi wa taifa letu nara tu baada ya kurejea
nyumbani hapo mwaka wa 1945, baada ya vita kwisha.

Kama vile mashujaa  wenzake, Muindi aliazimu kuendeleza mbinu za
kuitibua serikali ya mkoloni kutoka humu nchini. Mbinu alioazimia ni
kuwafunza raia wenzake kuasi sheria zote za maonevu dhidi yao na hasa
ulipaji kodi. “Hatuwezi kuendelea  kulipa kodi kwa wakoloni ambao
wanatumia kodi iyo hiyo kutunyanyasa. Isitoshe,wanaitumia kodi hiyo na
kunyonya nchi yetu ili kujinufaisha wao binafsi,” Muindi aliwaleza wanakijiji
wenzake. Kuokana na hali hii, serikali ilianza kumwinda Muindi na wenzake
ili kuwaadhibu. Vita vya kuviziana vilianza na Muindi na wenzake
wakajihami kwa silaha zote walizoweza na kuanza kuwashambulia
watawala wote kama machifu na manaibu wao wazee wa mitaa na
kadhalika.
Vita hivyo vilikuwa vikali kiasi kwamba serikali ililazimika kuongeza vikosi
vya askari  na kuimarisha mashambulizi katika eneo lote lililohusika.
Ingawa hatimaye Muindi na wenzake walikamatwa na kufungwa, msisimko
na mwamko waliouchochea dhidi ya ukoloni ulibakia hata wa leo miongoni
mwa raia wa Ukambani na Jamhuri nzima ya Kenya.
Watu wa sehemu aliyotoka shujaa Muindi, hadi wa leo wanaukumbuka
ujasiri wake Muindi na wanamsifu  kwa  kujitolea mhanga kupigania haki
zao dhidi ya serikali ya mkoloni. Walitunga nyimbo nyingi za kizalendo

ambazo waliziimba wakati wa  miaka ya 1961 hadi 1963 ambapo Kenya
ilijinyakulia uhuru wake kutoka uokoloni wa Kiingereza.
Hitimisho
Tumejadili uandishi wa insha tofauti katika sehemu hii.  Hii ni kwa sababu
uandishi wa insha ni taaluma muhimu sana katika lugha na katika maisha
yetu ya kila siku.
Hata hivyo tumetoa mifano kuhusu aina chache tu za insha.  Haiwezekani
kujadili aina zote za insha katika mwongozo kama huu wala hilo halikuwa
lengo letu.  Kwa mfano hatukujadili aina nyingi za insha za hotuba tofauti
tofauti, insha zenye vichwa vya kitaaluma kama historia, sheria, jiografia,
matibabu, kilimo, uchumi, sanaa na kadhalika.  Ni matumaini yetu kuwa
mtahiniwa ataweza kujipatia maarifa ya uandishi anaouhitaji kwa
kujitayarishia mtihani wa KCSE Kiswahili kwa kusoma na kufanya mazoezi
ya muda mrefu ya uandishi wa aina tofauti.  Tuliyoitoa hapa ni mifano
michache tu ya aina tofauti za insha.

SURA YA KUMI
MADA: ILANI, MAAGIZO NA MATANGAZO
LENGO: Msomaji  ataweza kuandika makala kama ilano na matangazo
mengine rasmi kwa ufasaha na ubunifu.
10:1  Utangulizi
Ilani kama matangazo na maagizo ni muhimu sana katika mawasiliano.
Maandishi kama haya hutumila sana katika nyanja za biashara, sheria na
utawala. Katika  sura hii, tutatoa mifano ya muundo na maudhui pamoja na
sifa za kimtindo za maandishi maalum kama hayo.
(a)  ILANI, MAAGIZO NA MATANGAZO
Madhumuni makuu ya aina hii ya maandishi ni kama vile:-
(a) kumpedeza anayesoma

(b) kumvutia msomaji
(c) kumpasha msomaji habari sahihi
(d) kumwezesha msomaji kutekeleza yanayotakiwa bila shida wala
kukosea.
(a)  Ilani.
Maana ya ilani ni tangazo linalotoa onyo kwa wahusika. Umuhimu wa ilani
ni kuwafamahisha wasomaji  wazingatie masharti, maelekezo, ushauri au
mwongozo fulani ili kuepuka madhara fulani. Aina za ilani zinazopatikana
kila mara zinahuzu mambo kama vile:
(a)Kutahadharisha watu wasivunje sheria kutokana na kitendo au tabia
fulani yao.
(b)Kueleza au kukanusha madai fulani.
(c) Kuonya watu wasijiingize katika tabia fulani inayovunja sheria.
Katika tangazo la aina ya ilani, taarifa huwa ni fupi lakini yenye kutoa
habari zote muhimu kwa muhtasari na kwa njia dhaihiri inayofahamika kwa
urahisi. Ufuatao ni mfano wa ilani.

MFANO WA  ILANI
Ni hatia chini ya kifungu cha sheria nambari 24 sehemu ya  (b) kifungu cha
1 na 2, sheria za  Kenya kwa mtu yeyote anayetembelea mfungwa au  mtu
aliyetiwa nguvuni anayengoja  mashitaka mahakamani akiwa chini ya ulinzi
wa polisi au jela kufanya yafuatayo:
. kunzungumza na mfungwa kama huyo kwa njia yoyote kwa maandishi au
mdomo au ishara au kwa mbinu nyingine yoyote .
.  kumkabidhi mfungwa kama huyo silaha au kifaa chochote anachoweza
kukitumia kijidhuru au kuwadhuru wafungwa wenzake au walinzi wake kwa
matumizi ya silaha au kifaa kama hicho.
. kumpa mfungwa au mshukiwa kama huyo chakula, kinywaji kama maji,
mvinyo, maziwa, soda, pombe au kileo cha aina yoyote ile bila idhini ya
mkuu wa magereza au afisa mwenye mamlaka ya kisheria  kwa muda
uliopo.

.  kumpelekea au kumkabidhi mfungwa au mshukiwa  aliye korokoroni
sigara au kitu chochote cha kuvuta au pesa  au kumpa msaada wowote ule
wa kuweza kujipatia  kitu cha kuvuta bila idhini ya mkuu wa magereza,
mkuu wa polisi au afisa mwenye mamlaka ya kisheria ya kusimamia
wafungwa au washukiwa korokoroni.
kumtembelea au kuwasiliana au kumfikishia salamu au ujumbe wowote
mfungwa au mshukiwa aliye chini ya ulinzi wa sheria korokoroni bila idhini
ya afisa anayehusika.
Yeyote mwenye kukiuka ilani hii atashitakiwa na akipatikana na  hatia chini
ya kifungu cha sheria kilichotajwa hapo juu au chini ya sheria nyingine
inayohusiana na hiyo, anaweza kuhukumiwa kifungo cha jela kisichozidi
miaka mitatu au  kutozwa faini isiyozidi shilingi elfu hamsini au kifungo na
faini pamoja.
Watu wote wanashauriwa kuomba idhini ya afisa wa magereza kabla ya
kujaribu kutangamana na mfungwa au mshukiwa aliye korokoroni.
Kwa amri wa Mkuu wa Magereza.
Jamhuri ya Kenya.

Februari 14, 1994.
(b)  UANDISHI WA MAAGIZO
Maagizo ni habari inayotoa masharti au maelekezo  juu ya jinsi jambo
fulani linavyopasa kufanywa au kutekelezwa. Kwa hivyo, maagizo ni kama
“sheria” au kanuni ambazo sharti zifuatwe ili kufanikisha shughuli, kazi au
jambo fulani.  Mifano ya maagizo hupatikana katika maisha yetu ya kila
siku kama vile shuleni, kwenye mitihani, kuhusu matumizi ya madawa,
mahakamani ambapo hakimu hutoa  maagizo fulani ya kutekelezwa.
Isitoshe, maagizo hutolewa kuelezea jinsi ya kutenda jambo fulani kama
vile matumizi ya dawa, matayarisho ya  mapishi fulani, namna ya kufikia
mahala fulani katika safari, jinsi ya kujikinga na maradhi fulani, kuendesha
gari, namna ya kuzima moto, jinsi ya kutoa huduma ya kwanza na
mengineyo kama hayo.
Sifa kuu  za maagizo ni pamoja  ni kwamba ni:

(a) mafupi na yanayolenga tu lile linalowasilishwa bila maelezo marefu.
(b) Utangulizi wake huwa ni mfupi .
(c) Huorodhesha habari moja kwa moja kwa njia ya vifungu au aya.
(d)Hayatoi nasaha yoyote ila hutumia lugha ya maamrisho.
Huu hapa ni mfano wa uandishi wa maagizo:
(b)  Maagizo juu ya Matumizi ya Mbolea ya Posfeti Na.42a
Utangulizi.
Mbolea ya aina ya Posfeti nambari 42 imetengenezwa mahsusi kwa
matumizi katika aina zote za mchanga: changarawe, mchanga mweusi ulio
majimaji, mchanga mwekundu wa mavumbi, mchanga wa mawemawe,
mchanga wa chaki na aina nyinginezo. Aina hii ya mbolea imetengenezwa
kwa shabaha ya kuboresha kiwango cha mchanga cha madini ya
posforasi, maginesiamu, kasiamu, chuma (aiyoni) na pia naitrojeni.
Isitoshe, mbolea hii pia hutekeleza yafuatayo:
(a)kupunguza kiwango cha joto mchangani ili kulinda mimea.
(b)Kuzidisha kiwango cha unyevunyevu unaohitajika ili mimea kukua.

(c) Kuua aina nyingi za bacteria zinazodhuru mizizi ya mimea
mchangani.
(d)Kulinda mimea isishambuliwe na wadudu waharibifu kwa kutoa
harufu mbaya.
(e)Kunyorosha mchanga uwe laini ili mimea ikue na kupenyeza mizizi
kwa urahisi.
(f) Kuzuia mimea kuoza mizizi kwa kupunguza chumvi mchangani.
Maagizo kuhusu Matumizi.
Kabla ya kunyunyizia mbolea:
(a)hakikisha kuwa shamba lote limelimwa laini na magugu yote
kung’olewa.
(b)Mbegu zimepandwa na kukua kwa wiki mbili.
(c) Mchanga umekolea maji na unyevu kupenyaki kiasi cha nusu mita
kwenda chini.
(d)Hakuna wanyama kama kuku, sungura, nguruwe wanaotangatanga
shambani.
(e)Hali ya anga siyo ya kiangazi sana ili mbolea isiyeyuke mara moja,

Vipimo na Jinsi ya Kutumia Mbolea
(a)kwa kila eka moja, tawanya kiasi cha kilo ishirini za mbolea.
(b)Tawanya mbolea kwa misitari kando kando mwa mimea.
(c) Kwa kila kilo moja ya mbolea ya Posfeti, changanya na chumvi ya
kilo mbili.
(d)Iwapo mchanga ni majimaji, changanya na kilo moja tu ya chumvi.
(e)Iwapo mvua itanyesha mara tu baada ya kutawanya mbolea, chimba
mitaro ya kuondolea maji ya ziada yasikalie juu ya mchanga kwa
muda mrefu.
(f) Rudia utawanyaji wa posfeti mara mbili kila msimu kabla na baada ya
kupanda.
(g)
Posfeti ni hatari kwa wanyama na binadamu, kwa hivyo:
Tumia mipira ya mkononi; safisha mikoni kwa sabuni baada ya
kuitumia; Usiruhusu kuku au wanyama wengine  kula katika sehemu
iliyo na mbolea.
(c ) UANDISHI WA MATANGAZO
Tangazo ni arifa ambayo hunuiwa kuwafikia  wasomaji wengi kwa wakati
mmoja. Ni habari ambayo aghalabu huwa ni ya dharura na yenye umuhimu

mkubwa kwa umma unaohusika. Katika maisha yetu ya kila siku,
tunakumbana na aina nyingi sana za matangazo. Mifano ni kama vile
matangazo kuhusu ajira, utangazaji wa ubora wa bidhaa ama huduma
fulani, utabiri wa hali ya anga, shughuli fulani rasmi  kama vile uandikishaji
wa wapiga kura, uandikishaji wa vitambulisho, ziara za tume za serikali
kukusanya maoni juu ya maswala ya kitaifa, taarifa maalum kuhusu tukio
fulani linalotoa ufafanuzi kwa umma na kadhalika.
Tangazo linaweza kuwa fupi kama vile tangazo kuhusu mkutano fulani au
tangazo la tanzia . Pia tangazo linaweza kuwa refu kama vile nafasi nyingi
za kazi au ratiba ya kuajiriwa wananchi katika vituo mbalimbali na tarehe
tofauti, tangazo la kualika wafanyi biashara kutuma maombo ya kutoa
bidhaa au huduma (tenda) na mengine kama hayo.
Kwa kawaida aina nyingi za matangazo huwa hazina utangulizi mrefu ila
kifungu kimoja tu cha kutanguliza tangazo lenyewe. Kwa mfano, utangulizi
kama huo unaweza kuwa:
Serikali ya Kenya ikishiriana na Jumuiya ya Ulaya inawatangazia
wanakandarasi kuwa tenda za majaribio kwa ajili ya ukarabati wa barabara

ya umbali wa kilomita 280-ya kutoka Narok hadi Kisii zimetayarishwa kama
ifuatavyo:
Au:
Shirika moja la kushughulikia maslahi ya wakimbizi la Kimarikani
likishirikiana na Serikali ya Kenya, linatangaza kuwa  tenda ya
usafirishaji vyakula na madawa zitaidhinishwa kama ifuatavyo…
Sifa muhimu zaidi ya matangazo ni kwamba huwa yanatoa habari moja
kwa moja kama vile katika ilani au maagizo. Habari zitolewazo sharti ziwe
za kueleweka kwa urahisi na bila utata. Pili ni sharti tangazo lihitimishwe
kwa maelezo ya tarehe za utekelezaji wa shughuli na pia anwani na jina
kamili la afisa mhusika.
Mfano wa Tangazo.
(i)
Wawe raia wa Kenya amabo hawajavunja sheria
(ii)
wawe   wamesajiliwa   kama   wanakandarasi   katika   Jamhuri   ya
Kenya na wawe hawajawahi kuvunja sheria.

(iii)
Wawe  na  sifa  za  kimataifa  katika  utekelezaji  wao  wa  Kazi  kwa
kuonyesha idhibati na pendekezo kutoka kwa wizara ya uejnzi na
barabara ya jamhuri ya Kenya.
(iv)
Wawe   na   raslimali   isiyopungua   K.sh.   2b   ikiwa   ni   pamoja   na
mashine,   magari,   mtaji   wa   kuendesha   kazi   na   vifaa   vingine
muhimu.
(v)
Wawe wameajiri wakenya aslimia 80% miongoni mwa wafanyikazi
wao pamoja na wasimamizi.
(vi)
Waweze  kutenga  kiasi  cha  asilimia  30%  cha  mtaji  wa  kuanza
kandarasi yoyote watakayopewa chini ya muradi huu.
(vii)
Wadhibitishe chini ya masharti haya kuwa watakamilisha kazi yao
katika muda wa makubaliano la sivyo watatozwa faini ya asilimia
70% ya gharama za kandarasi yenyewe.
Wale   wenye   kutimiza   masharti   haya   wanaweza   kupeleka   maombi   ya
kwanza  ya  kuonyesha  nia  yao  ya  kutaka  kufikiriwa  kwa  kandarasi  hizi.
Ramani   za   eneo   litakaloshughulikiwa   pamoja   na   fomu   za   maombi   ya

kwanza zinapatikana kutoka   kwa malipo yasiyorejeshwa ya ksh.100,000/-
kutoka kwa:
Mhandisi  Msimamizi
Ujenzi International
Muradi wa Barbara wa Isiolo/Marsabit
Maarifa House Ghorofa ya Tatu Ofisi Namba  25
S.L.P. 444555/ABC
NAIROBI, KENYA
SIMU OOOIII-352
ANWANI YA Barua-meme: ui@nrbyamca.co.ke
Mfano mwingine wa Tangazo
JUMUIYA YA AFRIKA MASHARIKI
NAFASI ZA KAZI
Maombi ya kazi yanakaribishwa kutoka kwa wananchi wote wa Afrika
Mashariki-Kenya, Uganda na Tanzania. Nafasi hizi za kazi zinapatikana
katika Bunge la Jumuiya na ni kama zifuatazo:
Katibu wa Bunge (Nafasi Moja)

Sifa Zinazohitajika
Wanaoomba kazi sharti wawe na shahada ya uzamili (ya pili) katika sheria,
sanaa au sayansi ya jamii kutoka katika chuo kikuu kinachotambulika. Ni
sharti pia wawe na  maarifa ya kufanya maamuzi, usimamizi, uandishi na
pia ujuzi wa kutumia kompyuta.
Tajriba ya Kikazi, Ujuzi na Maarifa Mengine
Wanaoomba kazi ni lazima wawe na tajriba ya angalau miaka 10 hasa
katika bunge lolote la taifa mwanachama wa madola ya “Commonwealth”.
Majukumu
Katibu wa Bunge atakuwa na  jukumu la usimamizi wa shughuli zote za
Bunge pamoja na uandaaji na utekelezaji wa mikutano yake yote,
utangazaji na usambazaji wa maandishi yake, kunasa mijadala yake
pamoja, uandaaji wa taarifa za sekta mbalimbali za Bunge na
kuwafahamisha wabunge.
Umri: Miaka 36-50.

Mikataba na Masharti ya Kazi.
Kazi hii itadumu kwa miaka 5 lakini kandarasi inaweza kufanywa upya
baada ya kipindi hicho muradi mwajiriwa atadhibitisha uwezo wake wa
kutekeleza kazi yenyewe.
Viwango vya Mshahara.
$27600---300---$29100, kwa mwaka.
Marupurupu mengine ni pamoja na  livu ndefu, gharama ya usafiri,
elimu ya bure kwa mke/mume na watoto, gari rasmi na dereva,
nyumba na mengineyo.
Maombi yote yapokelewe kufikia tarehe 25 Septemba, 2000 saa 10 alasiri.
Kufunguliwa kwa maombi kutafanyika manmo tarehe 24 Oktoba, 2000, saa
4  asubuhi  katika  ofisi  za  Ujenzi  International.  Wanakandarasi  waliotuma
maombi  wanaweza  kuhudhuria  binafsi  au  kutuma  wawakilishi  wao  katika
sherehe ya kufunguliwa kwa maombi.
Uamuzi wa shirika la Ujenzi International na Serikali ya Jamhuri ya
Kenya utakuwa wa mwisho na hapatakuwa na fursa ya kutoa
malalamiko chini ya masharti ya kandarasi hizi. Wanakandarasi

watakaoshinda kandarasi sharti wawe tayari kuanza kazi ya ujenzi
ndani ya muda usiozidi miezi mitatu baada ya kufahamishwa kwa arifa
gazetini  kuhusu ya ushindi wao.
KIMALIZIO:
Katika sura hii tumeeleza kwa kutoa mifano aina nyingine nyingi za insha
na maandishi ya aina nyinginezo za kubuniu au za kihalisia. Insha za
kubuni ni kama vile tawasifu au wasifu ilhali maandishi ya kihalisia ni kama
vile matangazo, ilani na maagizo maalum. Bila shaka, msomaji  utajipatia
mazoezi ya kutosha ya kuandika tungo za aina nyingi iwezekanavyo kwa
kufuata  mifano iliyotolewa humu. Jmabo muhimu ni kukumbuka kuwa kila
aina mojawapo ya insha au utungo in mtindo maalumu na hata pengine
mpangilio na msamiati wa aina ya kipekee.
SURA YA
KUMI NA MOJA
MADA:  UANDISHI WA MAKALA MAALUM : PENDEKEZO LA UTAFITI
LENGO:
Msomaji ataweza kueleza kwa mifano baadhi ya sehemu
kuu na kunga mhuhimu katika utayarishaji  wa  pendekezo
la utafiti

11:1  Utangulizi
Makala maalum ni aina ya ripoti ambayo hutokana na swala lililofanyiwa
utafiti. Utafiti huu unaweza kuwa ni wa kimaktaba au ni wa nyanjani au aina
zote mbili. Pia utafiti unaweza kusababishwa ama na agizo la mkufunzi
kwa darasa lake au ukawa ni matokeo ya mwandishi mwenyewe
kupendezewa na jambo fulani akataka kulizamia kwa marefu ili kuibuka na
habari mpya itakayomwezesha kulifahamu vizuri zaidi jambo linalohusika.
Vyovyote itakavyokuwa, utafiti ni jambo muhimu na la lazima katika usomi
hasa katika ngazi za juu za elimu.
Katika sura hii tutajadili aina mbili kuu za ripoti au maiala maalumu ya
kiusomi. Kwanza pendekezo  la utafiti ambalo huishia kwenye ripoti ya
mwisho  kama vile tasnifu au ripoti tu. Tasnifu ni aina ya ripoti ya utafiti
ambayo ni kwa ajili ya shahada
(a)Pendekezo la Utafiti (na/au tasnifu)
Aina moja kuu ya makala au ripoti hutokana na utafiti wa kitaaluma hasa
katika ngazi za elimu ya juu kama vile katika chuo kikuu. Ni kutokana na
utafiti ambapo tunapata data au habari, takwimu au nadharia mpya, mbinu

au maarifa mapya na kadhalika ambayo ni mambo yanayotupa mwangaza
na uelewaji wa taaluma yetu. Mwangaza huo unatuwezesha kuandika
vitabu na makala mbalimbali ili kuyatawanya yote mapya kwa manufaa ya
wasomi wote na  jamii kwa jumla. Utafiti uhusu kila nyanja ya masomo na
maisha ya jamii. Kwa mfano, unaweza kuwa una husu lugha, fasihi
simulizi, historia, matibabu au afya, uchumi, biashra, mazingira, sayari za
angani, mchanga au madini, sanaa kama vile mziki, uchongaji, uchoraji, au
upambaji na mengineyo mengi.
Matokeo ya utafiti wowote lazima yaelezwe kwa njia maalum. Maelezo
hayo, sharti yazingatie hatua mahsusi zilizofuatwa katika ufatiti wenyewe.
Hatua za utafiti kwa kawaida zinahusu mambo mengi lakini aghalabu
huhusu shemu kama mada,  swala la utafiti, nadharia, machapisho, mbinu
na ripoti ya mwisho. Hebu sasa tuangalie kila mojawapo ya vipengele hivi
kwa undani kidogo kama ifuatavyo.
1. Mada
2.  Utangulizi
3.   Swala la utafiti
4.  Malengo au Dhamira
5.  Umuhimu wa utafiti na matumizi au manufaa yake kwa taaluma.

6.  Habari zilizochapishwa kuhusu swala la utafiti
7.  Nadharia ya mwongozo
8.  Mbinu za utafiti
9.  Ripoti ya utafiti
1.  Mada
Sehemu hii inahusu
(a) ‘ Matumizi ya Jazanda, Misemo, Methali, Tashbiha na Vipengele
vingine katika Maandishi ya Said, A. Mohamed kwa Kuzingatia Nadharia ya
Vitendo vya Mawasiliano’.
(b)‘Jinsi  Waandishi wa Kiswahili Wanavyodunisha Hadhi ya Mwanamke
katika Jamii na Nafsi yake katika Uzalishaji Mali: Mifano Kutokana na
waandishi wanane wa Kisasa wa Kiswahili kutoka Kenya.
(c) ‘Matatizo ya Kifonolojia na Semantikisia katika lahaja tatu za Kiswahili
kutoka Kaskazini mwa Pwani ya Afrika Mashariki na Jinsi ya
Kuyatatua Matatizo kama Hayo.’

(d)Historia ya Riwaya ya Kiswahili
(e)Matumizi ya Lugha katika Ushairi wa Kiswahili
(f) Ufundishaji wa Kiswahili katika shule za Upili
Vichwa vyote vilivyoorodheshwa hapo juu vina kasoro mbalimbali na
haviwezi kukubalika kamwe katika ripoti za utafiti au mapendekezo ya
utafiti wenyewe. Baadhi ya vichwa ni virefu na vyenye marudio mengi
yasiyo muhimu au ni vya kijumla mno kiasi cha kutoeleweka kusudio au
dhamira yake. Tunaweza kurahisisha uelewaji wa vichwa hivi kwa
kuviulizia maswali kadha ili kufifafanua maana zake.
(a)Hakuna jina moja la vipengele vyote hivi? Maandishi ya Said. A.
Mohamed yatakayotumika ni yepi kwa vile ameandika riwaya, tamthilia and
pia mashairi? Kuna haja gani ya kutaja hata nadharia itakayotumika katika
utafiti kwenye kichwa au anfani ya utafiti?  Kwa kujibu maswali hayo,
mwandishi ataweza kuimarisha kichwa au mada yake na kuiboresha ipate
kueleweka  vyema na  urahisi.
(b) Fupisha wingi wa maneno katika sehemu ya kwanza ya mada. Kwa
mfano, Udunishwaji wa mwanamke katika Fasihi ya Kiswahili.

Je,inawezekana kutafiti maandishi ya waandishi wanane safari moja katika
tasnifu moja? La! Katu  haiwezekani.
(c)
Mada hii ni pana mno na haiwezekani kutafitiwa. Fonolojia na
semantiksia ni maeneo makubwa sana katika nyanja ya isimu ya lugha na
inafaa kuchagua  eneo mojawapo. Pili , ni matatizo yapi ambayo
yatatafitiwa. Hili sharti lifafanuliwe wazi wazi na kwa maneno machache.
Vile vile, haiwezekani  kutafiti lahaja zote tatu pamoja  isipokuwa kwa
kulinganisha vipengele maalum. Mwisho, haiwezekani kutabiri jinsi
itakavyowezekana kutatua matatizo yanayonuiwa kutafitiwa kwani, kwanza
matatizo yenyewe hayajafafanuliwa na hivyo kujulikana jinsi yalivyo.
Mapendekezo kuhusu utatuzi wake,  kwa hivyo, ni jambo ambalo litakuwa
la mwisho, iwapo litawezekana na haliwezi kuelezwa katika mada.
(d) Huu ni mfano wa mada ambayo haifahamiki mwanzo wala
mwisho. Je, historia hii inahusu maudhi, mtindo, lugha, usanifu,
jinsia au nini? Pili, kipindi kinachohusika ni kuanzia lini hadi lini?
Je, eneo ni wapi-Kenya, Tnzania au ulimwengu mzima? Haya
sharti yafafanuliwe.

(e)
Je, vipengele vipi vya lugha: fonologia, mofolojia, sintaksia,
semantiksia, matumizi,  uchanganuzi wa usemi …vipi? Pili, ushairi upi na
wa mshairi yupi na kipindi kipi?
(f). Ufundishaji wa vipengele vipi vya Kiswahili, wapi, viwango vipi vya
mafunzo na lini?
2.  Utangulizi
Sehemu hii ndiyo ya kwanza na ni muhimu iweze kuwa ya kueleweka
vizuri.  Katika utangulizi, ni sharti mwandishi  aeleze ijapo kwa ufupi
chanzo cha azima yake ya kufanya utafiti. Yaani hivi ni kusema, utafiti
wake umechochewa na nini. Ataanza pengine kwa kuzungumzia
maswala mengi muhimu yaliyo na umuhimu katika eneno la utafiti wake
na jinsi yanavyohusiana na mada yake. Maswala kama haya yanaweza
kuwa: haja ya kuziba pengo lililoko katika taaluma katika eneo la utafiti
wake; haja ya kuendeleza utafiti ulioanzishwa na mtaalam mwengine na
kuupeleka hatua  zaidi mbele; haja ya kuongezea maarifa fulani
kutokana na maendeleo mapya katika eneo la utafiti k.m. maudhui
mapya, mitindo mipya ya matumizi ya lugha, maandishi mapya
kuchapishwa n.k.

Utangulizi wa utafiti pia unaweza kuhusu haja ya kutatua dhana mpya
zilizozuka,; haja ya kudhibitisha matumizi ya nadharia mpya katika
mazingira tofauti km. Nadharia za kisasa za uana na za kimagharibi
kutumiwa kuchambulia fasihi ya Kiswahili katika mazingira ya jamii ya
Kiafrika.  Kwa jumla, utafiti hutoa fununu kuhusu yanayokusudiwa
kutimizwa katika utafiti, kwa nini na kwa njia gani pamoja na kutoa maelezo
juu ya maswala mengine ya kusisimua au matatizo makubwa
yanayohusiana na utafiti wenyewe.
3.  Swala la Utafiti
Swala la utafiti ndio kiungo na kiini hasa cha utafiti kufanyika. Bila ya
kuwepo kwa swala linalostahiki kutafitiwa, hapana haja wala sababu ya
kufanya utafiti. Swali kuu hapa ni, je, ni swala la aina gani lilalostahiki
kutafitiwa ? Swala la utafiti ni hoja ambayo inahitaji ufafanuzi, utatuzi au
malelezo ya undani ili kujibu maswali kadha muhimu katika uwanja wa
taaluma fulani. Kwa mfano katika Geografia, tunaweza kuchukua uwanja
kama masomo yanayohusu watu na uchumi. Tukichukua mada kama
mapato ya wakulima, tunaweza kutafiti maswala kama yafuatayo, kwa
mfano:

(a) Wakulima wengi hutegema mapato kutokana na mauzo ya mazao.
Bei za mazao ya pamba na mkonge au katani zimekuwa zikipanda
katika miaka mitano iliyopita ilhali viwango vya mapato ya wakulima
vimebakia kama awali na pengine hata kushuka. Utafiti huu
utachunguza ni kwa nini hali hii imekuwa hivyo.
(b) Katika fasihi na lugha tunaweza kuwa na maswali kama haya ya utafiti:
(i)
Waandishi wengi wa fasihi ya Kiswahili  ni  wasomi waliobobea katika
nadharia za kimagharibi. Miongoni mwa nadharia hizi ni zile za uana
ambazo zinahimiza usawa kati ya wanawake na wanaume katika vipengele
vyote vya maisha ya kijamii. Hata hivyo, waandishi wengi bado
wanaendelea kuonyesha wahusika wao wa kike kama viumbe wadhaifu na
duni wanaoishi kwa kutegemea wanaume. Je, hali hii inasababishwa na
waandishi kama hao kukataa nadharia hizi mpya au taathira za utamaduni
wa aslili wa Kiafrika juu ya waandishi hao? Kwa kutumia mfano wa
Mohamed said Abballa, utafiti huu utachunguza taathira za kiasili
zinazoathiri waandishi wa kisasa waliopata elimu ya kimagharibi na kwa
nini wanazishikilia amali za kiasili za jamii zao zinazowadunisha
wanawake.

(ii)Wanafunzi wengi wa madarsa ya juu katika shule za upili hufanya
makosa mengi katika sarufi ya Kiswahili. Baadhi ya makosa husababishwa
na kutofahamu sarufi, athari za lugha nyingine, sheng’ na pia kuwaiga
baadhi ya waalimu  wanaofanya makosa kama hayo bila kujua. Utafiti huu
unanuiwa kupeleleza sababu zote zinazosababisha makosa ya kisarufi
miongoni mwa wanafunzi kama hawa na kutoa mapendekezo ya
kuepukana na matatizo hayo.
4:  Malengo au Shabaha
Kila aina ya utafiti ni sharti kuwa na malengo, dhamira au shabaha zake
maalum. Malengo huwa ni maelezo ya kile mtafiti anachonuia kutimiza
kutokana na utafiti wake. Maelezo hayo sio marudio tu ya  yale ambayo
mtafiti  atayatekeleza bali hasa yanahusu sababu za utafiti wenyewe na
matazamio ya matokeo yake.  Kwa mfano, kutokana na mfano wa  swala la
utafiti lililotolewa hapo juu (ii), haifai kutoa malengo kama haya :
(a)Utafiti huu utaonyesha kuwa wanafunzi hufanya makosa ya kisarufi.
(b) Makosa ya kisarufi miongoni mwa wanafunzi husababishwa na
mambo tofauti.

Pengine mifano ya malengo yafaayo kwa utafiti kama huo ni kama vile:
(a)kuainisha  baadhi ya makosa ya kisarufi na kuelezea chanzo
chake.
(b)Kupendekeza mbinu za  kupunguza na kurekebisha aina tofauti za
makosa ya kisarufi yatakayoainishwa.
Kwa ufupi, malengo sharti yaelezwe  kwa njia ya ufupi, uangavu au uwazi
na pia yawe yanahusu utafiti mzima na yaweze kuelezwa kwa njia
itakayowezesha
kujulikana  jinsi  yatakavyowezekana kutimizika. Haifai  kuweka malengo
ambayo hayawezekani kufikiwa baada ya utafiti kukamilika. Kwa mfano,
kuhusu mfano wa swala letu la utafiti la (ii) hapo juu, malengo kama vile,
(a)kuainisha makosa yote ya kisarufi miongoni mwa wanafunzi.
(b) Kupendekeza mbinu za kumaliza kabisa makosa ya kisarufi
miongoni mwa wanafunzi.
Malengo kama haya hayawezi kukadirika na kwa hivyo hayawezi kufikika
au kutekelezeka. Hayawezi kamwe kutimizika kwani, kwanza, makosa
kama hayo ni mengi mno na haifai kuyaorodhesha yote na pili,
haiwezekani kabisa kuyazuia au kuyamaliza makosa kama hayo ila
kuyapunguza tu.

Haifai kueleza malengo kwa njia hii  au hata tuseme, mtindo wa maelezo
katika uandishi wa aina hii haupaswi kuwa wa kibinafsi ila unatakiwa kuwa
rasmi.
Kwa mfano, haifai kueleza kuwa, ‘Mimi nitafanya…., nitatimiza, nitagundua,
nitapeleleza, n.k. Mtindo kama huo sio rasmi. Namna rasmi ya kujieleza ni
kusema kwa: ‘utafiti huu unatazamia…, mtafiti  pia anaonelea kuwa; kazi hii
ina nia  ya…, n.k.
5:
Upeo  na Mipaka
Katika utafiti wowote, kutakuwa na upeo yaani kiwango kwa utafiti na pia
mipaka yake, yaani mambo maalum muhimu ambayo utafiti utashughulikia
na kuacha mengine. Hii ni sehemu muhimu sana kwani inatoa maelezo
kuhusu yale ambayo yamedhamiriwa katika utafiti. Katika sehemu hii,
mtafiti anaeleza kwa  ufupi  atatafiti juu ya maswala gani au ni maswali gani
ambayo atajaribu kuyajibu. Anaeleza ni mambo gani mengine muhimu
ambayo angeshughulikia lakini atayaacha na ni kwa nini, pengine uhaba
wa wakati au raslimali zingine au matatizo kama hayo. Pia anaeleza shida
atakazokumbana nazo au alizokumbana nazo na jinsi zitakavyoathiri kazi
yake na matokeo ya utafiti wenyewe.

Huu hapa ni mfano wa maelezo kuhusu ‘Upeo na Mipaka’ katika  utafiti
fulani ambayo Mada yake ni ‘Atahari za Kiarabu juu ya Kiswahili’.
Upeo na mipaka
Utafiti huu utajifunga katika maswala ya athari za lugha peke yake
wala hautachunguza  athari za  Kiarabu katika fasihi. Hii ni kwa
sababu haiwezekani kushughulikia  maeneo hayo mawili safari moja
kwa vile ni mapana mno. Pili, utafiti utazingatia tu  vipengele vitatu
vya matumizi ya lugha  ambapo lugha Kiarabu imewahi kuathiri
Kiswahili: biashara, dini na maisha ya bagarini. Inafahamika bila
shaka kuwa Kiswahili kimeathiriwa sana na Kiarabu katika  vipengele
vingi vya maisha na kwa hivyo haiwezekani kufitafiti hivyo vyote kwa
pamoja. Kwa vile athari za lugha zinaweza kudhibitika katika viwango
vingi kama vile fonologia, mofojia na kadhalika, utafiti umechagua
kuchunguza tu kiwango cha msamiati na kuchagua maneno 20 katika
kila kipengele ili kuwa mfano wa athari hiyo. Maneno hayo yatatumika
kama wingi wa maelezo kuhusu kiini cha athari zenyewe.

6: Umuhimu wa Utafiti
Katika utafiti wa kiusomi na pia aina nyingine nyingi za utafiti sharti pawe
na ithibati kwa nini  utafiti wenyewe ni muhimu. Ithibati hii ni sababu
zinazotolewa na mtafiti kutetea utafiti wake na kuonyesha kuwa unafaa
kufanywa. Kwa mfano sababu za umuhimu wa utafiti zinaweza kuwa:
(a)Kujaza pengo fulani la ujuzi kuhusu swala linalotafitiwa katika
taaluma fulani.
(b)Kuzalisha habari au data muhimu ambayo itasaidia wanataaluma
kuongeza maarifa yao.
(c) Kutatua  swala au tatizo fulani katika jamii husika km. Kutafuta tiba ya
maradhi, kuandika sarufi ya lugha fulani ili iweze kutumika kufunzia
au kuandikia vitabu, kugundua uhusiano kati ya jamii-lugha mbili
kiisimu, kuimarisha ubora wa zao fulani nk.
(d)Kuhifadhi habari muhimu ambazo ni mpya katika taaluma.
(e)
Kujaribu kutumia nadharia , mbinu au njia mpya za utafiti au kufanyia
marekebisho nadharia na mbinu za awali ili kuona kama zitafaa kutatua
matatizo ya kisasa.
Hii ni mifano tu michache ya namna ya kuelezea umuhimu au manufaa ya
utafiti. Watafiti wengi hukosea mara nyingi wanapochukulia kuwa maadam

tu hapana mfano wa utafiti mwengine wa hapo awali unaofanana na huu
wake, basi hii ni sababu tosha kuonyesha kuwa utafiti ni muhimu. La,
hasha. Kwamba mtafiti hajapata kugundua utafiti mwengine uliotangulia
kama huo wake, haina maana kuwa hakuna utafiti kama huo! Pengine upo
na yeye  hana  habari kwamba upo au pengine unadaliwa na utakamilika
mbele ya huo wake! Inafaa kutafuta sababu zenye uzito kitaaluma za
kuonyesha umuhimu wa utafiti kuliko tu kudai kuwa ‘hii ndio kazi ya
kipekee katika uwanja huu…’.
7:
Machapisho
Kila aina ya utafiti hutegemea sana matokeo ya tafiti za hapo awali
ilikuimarisha nadharia, mbinu na malengo yake. Mara nyingi, matokeo
kama hayo yatakuwa ni yale yaliyochapishwa kama vile vitabu na majarida
ingawa pia matokeo yaliyokubaliwa kama vile makala na tasnifu yanaweza
kutumiwa. Katika sehemu hii, mtafiti anahitajika kuonyesha ushahidi
kwamba anaelewa na yale ambayo watafiti wengine katika eneo lake
wamekwisha kukamilisha.  Ujuzi huo humwezesha mtafiti kutathmini kazi
za watafiti au wataalam wengine na kuonyesha jinsi zinavyoathiri au jinsi
zinavyohusiana na kazi yake.

Pili, mtafiti hupitia mawazo muhimu katika tafiti za awali na kuyahusisha na
kazi yale huku akionyesha ulinganifu na tofauti kuu zilizopo. Kwa kufanya
hivyo, mtafiti anaonyesha jinsi atakavyofaidika na matokeo ya kazi hizo za
wengine na hasa, jinsi kazi yake itakavyokamilisha yale ambayo
yamefanywa na wengine hapo kabla. Mtafiti hupitia kazi za awali akitaja na
kuelezea vile mbinu, nadharia, malengo au uchanganuzi wa data
uliofanywa awali katika swala au mada inayokaribiana na hiyo yake
yatakavyomsaidia katika utafiti wake.  Hili ni jambo muhimu sana kwa vile
linaonyesha mtafiti ana uwezo, sio tu wa kufanya utafiti wake, bali wa
kuhakiki tafiti za wasomi wengine , kuyalewa  na kuyashirikisha matokeo
ya kazi hizo katika utafiti wake binafsi.
Mapitio ya machapisho yanapaswa kuwa ya kiuhakiki wa kifalsafa
unaofanywa kwa ufupisho wala sio kukariri na kurudiarudia mawazo ya
wengine tu bila kuyashirikisha moja kwa moja na utafiti  wa sasa. Mtafiti
anapaswa kuanza kwa kuhakiki tafititi ambazo zinakaribiana moja kwa
moja au kwa karibu zaidi na utafiti wake. Baadaye, na kwa ufupi zaidi,
anaweza kuchambua tafiti ambazo, ingawa zimo katika eneo lake,
hazihusiani moja kwa moja na mada au swala analolitafiti.
Shabaha kuu ya kuhakiki machapisho ni kuonyesha kuwa utafiti wa sasa ni
tofauti na unatazamiwa kuwa na matokeo tofauti yakilinganishwa na yale

ya hapo awali. Mtindo wa kuhakiki machapisho ni kama vile kuangalia
shabaha, nadharia, mbinu za utafiti na matokeo ya tafiti nyingine kwa
kulinganisha na huu wa sasa.  Uhakiki unaweza kufuata mtindo kama huu
ulioonyeshwa kama mfano.
Kazi kuu zinazohusiana sana na utafiti huu ni kama vile (Musa 1989),
Ahmed (1996)  na  Pratty (1999), miongoni mwa nyingine. Katika utafiti
wake Musa (1989), anadai kuwa...., hata hivyo, utafiti huu haukubaliani nao
kwa sababu..., na kwa hivyo, tofauti kuu katika ya kazi yake na hii ni... n,k.
Hata hivyo, Ahmed na Pratty walitumia nadharia iliyo sawa na hii
itakayotumika hapa (au iliyotumika hapa) ingawa mbinu zao za kukusanyia
deta zilikuwa tofauto. Kwanza, Ahmed alikusanya deta kwa kutumia mibinu
ya...ilhali  Pratty alitumia .... 
Kwa upande mwingine, utafiti huu unatumia
mbinu kama vile...ambazo ni tofauti kwa sababu....nk
Pia kunazo tafiti nyingine kadha zinazoshughlikia swala hili  lakini kwa
kuangalia mada tofauti na hii ya utafiti juu. Baadhi kama vile….zina
mtazamo wa nadharia tofauti kama vile… na baadhi kama vile ...zinatumia
deta za aina moja tu, hasa zile zilizochapishwa. Utafiti huu utatumia deta
zilizochapishwa na pia zile za nyanjani na kwa hivyo, utategemea matokeo
tofauti hasa katika...na ...

. Kwa sababu hizo utafiti wa sa ni tofauti kidogo na hizo zilizojadiliwa hapo
juu. nk
Kwa kumalizia, ni sharti machapisho au tafiti zinazopitiwa ziwe na sifa
zifuatazo:
(a)Zinahusiana kwa njia moja au nyingine na utafiti wa sasa.
(b)Ni tafiti muhimu zenye kutambulikana kitaaluma wala sio makala
yasiyokuwa na uzito wa kiakademia  km. Makala ya magazetini au
vijitabu visivyokuwa vya kiwango cha juu kitaaluma au kazi ambazo
hazijasambazwa na kujadiliwa na wataalam wengine kama miswada
ya makala na vitabu.
(c) Ni bora zaidi kuhakikisha kuwa, kwa kiasi kikubwa, machapisho
yanayohakikiwa si mengi sana ila yametanda eneo lote la mada
inayotafitiwa.
(d)Machapisho pia sharti yasiwe ya kizamani sana ilhali kazi nyingi za
hivi karibuni zaidi zinapatikana.
(e) Zimepangwa kwa muwala au utaratibu fulani kama vile: vitabu;
tasnifu; makala katika majarida muhimuya kitaaluma; makala ambazo
hazijachapishwa n.k.

8:
Misingi ya Nadharia
Utafiti wa kitaaluma ni utafiti wa kinadharia na sharti uongozwe na nadharia
fualini moja au zaidi ya moja. Ni nini maana ya ‘nadharia’ ? Huu ni
mkusanyiko wa mawazo unaotoa msimamo fulani kuhusu maisha ya
mwanadamu katika ulimwengu huu. Ni mtazamo fulani kuhusu uhalisia wa
maisha ya mwandadamu. Pengine nadharia pia inaweza kuelezwa kama
wazo ambalo hutolewa ili kuthibitishwa kwa kufanyiwa majaribio ya utafiti.
Kuna aina nyingi za nadharia kama vile nadharia kuu (k.m Umaksisti,
Ubepari, Umilisi, Urasimu, Ubwege,  na kadhalika). Nadharia zote
hufungamana na kipindi maalum katika historia na hueleza  maoni muhimu
kuhusu maisha ya mwanadamu. Hii ndiyo sababu kila somo na kila
taaluma ina nadharia zake muhimu ambazo hutoa mwongozo kwa watafiti.
Kwa hivyo, kila mtafiti hulazimika kuteua nadharia yake atakayoitumia
kutegemea  mada na swala lake la utafiti. Kwa kila nadharia
atakayoichagua, mtafiti  anapaswa  kuonyesha  mambo  muhimu
yafuatayo:
(a) Jina au majina ya nadharia
(b) Mhasisi au Waasisi wa nadharia yenyewe

193
(c) wakati gani imeanza kutumika na mifano michache ya matumizi yake
(nani katumia, wapi, lini na kwa njia gani).
(d)Vipengele muhimu vya nadharia yaani mihimili yake au misimamo
yake.
(e)Ufaavu na udhaifu wake kama kunao na kwa nini inafaa  au haifai
kwa utafiti huu wa sasa.
Nadharia iliyochaguliwa ni sharti ielezwe kwa undani lakini zile zisizotumika
zielezwe kwa ufupi tu.
9 : Mbinu za Utafiti
Mtafiti hana budi kufafanua njia za utafiti atakazozitumia na kwa nini ndizo
zinazofaa zaidi kwa kazi yake. Mbinu za utafiti zinaeleea sio tu njia bali pia
vifaa vitakavyotumika  kama vile maktabani au nyanjani. Pia kuna
mengineyo muhimu kama yafuatayo:
(a) utafiti utafanywa wapi, lini na nani .
(b) iwapo ni wa maktabani au nyanjani na sababu za uchaguzi wa
mahali penyewe.
(c) Mbinu za uteuzi wa wahojiwa km. Uteuzi huru, uteuzi-mpangilio, mtu
hadi mwengine, asilia fulani, nk. Idadi ya wahojiwa isiwe chini ya  30.

(d)Mbinu za kukusanya deta km. Hojaji, mahojiano rasmi au yasiyo
rasmi, barua, simu, barua-meme (email), utandawazi (internet),
vitabu, majarida, magazeti, n.k.
(e)Jinsi deda itakavyochanganuliwa
(f) Utayarishaji wa ripoti ya mwisho.
(g)Kwa utafiti wa nyanjani, sharti pawe na ramani nzuri ya eneo lote la
utafiti iliyochorwa kitaalam.
10: Taarifa ya Gharama za Utafiti
Utayarishaji wa taarifa ya gharama za utafiti ni sehemu muhimu hasa
katika pendekezo la utafiti. Taarifa hii ni maelezo mafupi tu ya jinsi utafiti
unatazamiwa kuchukua kiasi cha gharama wala sio lazima mtafiti kuelezea
pesa zenyewe zitatoka wapi. Mtafiti anahitaji kujua namna ya kuandaa
bajeti ya utafiti ili iwe inaweza kukubalika na shirika lolote la ufadhili wa
utafiti.  Taarifa hii huwa fupi na yenye kueleweka wazi wazi. Huu hapa chini
ni mfano wa taarifa kama hiyo.

BAJETI YA UTAFI
Matumizi
gharama (KSh.)
Jumla (KSh.)
1.Usafiri mara 10 watu 4
NRB-MSA-NRB
@1000/-
40,000/-
2.Usafiri katika Pwani   @ 500/-
20,000/-
3. Malazi na chakula
@500 siku 10-watu 2
40,000/-
4.Utayarishaji Ripoti
@2000 nakala 5
20,000/-
5. Unukuzi, makaratasi na kompyuta
5,000/-
6. Kibali na matumizi mengine madogo
5,0007-
_________
JUMLA
Ksh. 130,000/-
__________
11:  Ripoti ya Mwisho
Uandishi wa maandalizi ya kiutafiti, hasa ule wa tasnifu ni sharti
uandamane na taarifa ya matumizi na gharama kwa muradi mzima wa
utafiti. Ripoti hii  ya mwisho itakuwa na sehemu sawa na pendekezo la
utafiti la awali kwani utafiti wa kitaaluma ni lazima utanguliwe na
pendekezo . Maelezo yote ya hapo juu  pia yanaweza kuhusu pendekezo
na tofauti tu ni kwamba ripoti inaeleza yaliyofanyika tayari ilhali pendekezo
linaeleza yatakayofanyika. Tofauti nyingine ni kwamba ripoti itaelezea

mwishoni matokeo muhimu ya utafiti na pia kutoa mapendekezo kuhusu
vipengele na maswala yanayopaswa kuzingatiwa katika utafiti wa siku za
baadaye. Isitoshe, pendekezo ni taarifa yenye kuelezea mambo kwa
muhtasari lakini ripoti hueleza kila jambo kwa undani na hasa kuonyesha
jinsi deta ilivyokusanywa na kuchanganuliwa ili kufikia maamuzi na
matokeo ya mwisho.
12.  Marejeleo
Sehemu ya mwisho kabisa katika uandishi wa aina hii ni orodha ya
marejeleo yote yaliyotajwa  katika  tasnifu au pendekezo. Marejeleo haya ni
lazima yahusishe  machapisho na wataalamu wote waliyotajwa katika
tasnifu au pendekezo. Marejeleo huwa na mpangilio maalum unaofuata
njia maalum kwa kuzingatia herufi za alfabeti. Kila chapisho sharti
lionyeshwe kwa herufi nzito au za mlazo au zilizopigiwa msitari kama
ifuatavyo:
(a) Kiswahili: Marudio na Mazoezi
(b) Kiswahili: Marudio na Mazoezi
(c ) Kiswahili: Marudio na Mazoezi

Kwa njia hii, machapisho huweza kutenganishwa na maelezo au majina
mengine.
Kuna njia nyingi za kuandika marejeleo na jambo muhimu ni kuzingatia njia
mojawapo bila kuzichanganya njia zenyewe. Mifano ya staili au mbinu za
kuandikia marejeleo ni kama zifuatazo:
Katika  matini au maandishi yenyewe, marejeleo yanaweza kufanywa kwa
njia ya kutaja moja kwa moja  mwandishi, chapisho na kurasa au ukurasa
unaorejelewa, Kwa mfano, King’ei (2002:4). Mbinu hii inapotumika,
maelezo hutolewa kwa njia ya kawaida katika marejeleo wala hapana haja
ya tanbihi. Pia maelezo hayarudii nambari ya ukrasa kwani tayari nambari
hiyo imeonyeshwa katika  matumizi ndani ya matini, yaani chapisho niu la
mwaka wa 2002, mwandishi ni King”ei na mahali panaporejelewa ni ukrasa
wa 4. Siku hizi, waandishi wengi hutumia sana njia hii kwani ni rahisi na
haitatizi kama vile matumizi ya tanbihi na kisha marejeleo. Mbinu hii hutoa
ukrasa na kwa hivyo ni rahisi kurejelewa na msomaji.
Pia kunayo mbinu ya kutumia  nambari au tanbihi. Iwapo nambari
imetumika, inawekwa katika msitari sawa na maandishi, kama vile,

“Waliendelea na kufanya kazi kwa bidii na mwishowe wakafaulu” (1).
Maelezo ya mbinu hii huwa ni kama yale ya tanbihi isipokuwa hufanyika
mwishoni mwa insha au sura au maandishi na siyo chini mwa ukrasa kama
vile inavyokuwa katika matumizi ya tanbihi. Pia, kinyume na tanbihi,
maelezo ya marejeleo ya nambari hutanguliwa na nambari yenyewe ikiwa
ndani ya alama za mabano. Kwa mfano,
(1) Msokile, F. Maelezo ya Ufahamu. Dar es Salaam: TPH. Uk.14.
Iwapo tanbihi imetumika, basi tanbihi hiyo huonyeshwa kwa nambari ndogo
ambayo huwa juu ya msitari katika maandishi. Kwa  mfano, tanbihi inaweza
kutumiwa hivi katika mfano uliotangulia:
“Waliendelea kufanya kazi kazi kwa bidii na mwishowe wakafaulu”¹.
Katika matumizi ya tanbihi, hapana haja ya alama za mabano au alama za
kufunga na kufungua usemi. Hata hivyo, ni muhimu kukumbuka kuwa kila
tanbihi ni sharti kuelezewa katika ule ukrasa ambamo imetumika. Hii ina
maana kuwa tanbiha zote lazima ni lazima zitolewe maelezo katika ukrasa
zinamotokea na maelezo hayo huwa yanawekwa katika sehemu ya  chini
ya ukrasa na kila tanbihi hutanguliwa na nambari yake ikiwa imeinuliwa
kama hapo mfano huu hapa chini.

¹ Musokile, F.  Maelezo ya  Ufahamu. Dar es Salaam: TPH. 1989, uk.14
Kama tulitaja hapo juu, kuna njia nyingi tofauti za kupanga marejeleo na
kila mwandishi ana uhuru wa kuchagua njia aipendayo muradi aizingatie
bila kuichanganya na nyingine kwani jambo hilo haliruhusiwi katika kunga
za uandishi wa kitaluuma. Ifuatayo ni mifano mbalimbali ya njia tofauti za
kuandika marejeleo. Katika baadhi, tofauti ni ndogo sana lakini ni muhimu
kwa ni tofauti hizo ambazo hutofautisha mbinu moja na nyingine. Tofauti
kama hizo zonaweza kuwa ni  mahali mwaka unapotajwa au jinsi majina ya
mwandishi yanavyopangwa ua mahali chapisho lilipotolewa na kadhalika.
Hii hapa ni mifano michache ya mbinu za marejeleo:
(a) King’ei, K. na Musau, P. (2002). Utata wa Kiswahili Sanifu. Nairobi:
Suntex Publishers.
(b) King’ei, K. na Musau, P. Utata wa Kiswahili Sanifu. Suntex Publishers:
Nairobi, 2002.
(c ) M. M. Mulokozi na C.G.Mung’ong’o, (wahar.). (1993). Fasihi, Uandishi
na Uchapishaji. Dar es Salaam: Dar es
Salaam  University Press.
Iwapo kitabu kimeandikwa au kuhaririwa na zaidi ya watu wawili,
mwandishi wa kwanza tu ndiye anayetajwa na wale wengine huelezwa kwa
maneno, “ ...na wengine”. Isitoshe, iwapo kuna marejeleo zaidi ya moja ya
mwandishi  mmoja yanayofuatana, basi hapana haja ya kumtaja zaidi ya

mara moja mfululizo. Badala yake, kila chapisho huonyeshwa kwa mwaka
na anwani yake huku jina la mwandishi  likipigiwa msitari tu kama
ifuatavyo:
Mbaabu, I. (1985). Kiswahili Horizones: Nairobi: KLB.
________, (1992). Historia ya Usanifishaji wa Kiswahili. Nairobi:
Longman
Kenya.
________, ( 1996). Language Policy in East Africa. Nairobi: ERAP.
Marejeleo kutoka na machapisho ya muhula kama vile majarida na
magazeti juwa tofauti na yanafanyika kama ifuatavyo:
Majarida: Sio lazima kuonyesha jina la mhariri au wahariri lakini ni lazima
kutaja jina kamili na nambari ya  juzuu  toleo pamoja na anwani ya makala,
mwandishi  na kurasa iwapo makala maalum yametajwa. Kwa mfano:
(a)  Kiswahili:Jarida la Taasisi ya Uchunguzi wa Kiswahili
(b)Yahya Othman, (1998). “Kiswahili Interjections Revisited”. Kiswahili.
61 (53-73).
Mifano hii ya namna ya kuandika marejeleo ni utangulizi mfupi tu na kila
mwandishi ana wajibu wa kutafiti na kuelewa mbinu zote za mipangilio ya
marejeleo kwani hili ni jambo la kimsingi katika taaluma ya uandishi.

Isitoshe, inafaa kukumbukwa kuwa ni sharti marejeleo yote yaliyotumika
yaonyeshwe katika marejeleo hata ikiwa yameelezwa katika tanbihi. Vile
vile, haifai kuweka marejeleo ambayo hayakutumika katika maandishi
kwani upachikaji wa marejeleo kama yale ni kinyume pia cha kungwi na
kaida za uandishi.

SURA YA KUMI.NA MBILI
MADA:
TAFSIRI KAMA TAALUMA YA KISAYANSI
LENGO:
Mwanafunzi ataweza kueleza jinsi kazi ya kutafsiri
inavyoihusiana na sarufi na isimu ya lugha.
2:1  Utangulizi
Kwa vile watu huweza kuitumia lugha yoyote bila kujua chochote kuhusu
isimu, vile, watu hufikiria kuwa mtu anaweza kutafsiri kutoka lugha moja
hadi nyingine bila kujua nadharia ya tafsiri au sayansi ya isimu.  Watu
kama hao hudhani kuwa tafsiri ni matumizi ya lugha ambapo mtu hufasiri
ujembe kutoka lugha moja hadi nyingine.
Hata hivyo kuna wale wanaoiona taaluma ya kutafsiri kama ya kisayansi.
Wao hudai kwamba kazi hii ina masharti na sheria zake za kisayansi
zinazotegemea muktadha na kiwango cha ufasaha.  Katika somo hili,
tutapitia baadhi ya hatua hizi za kisayansi ambazo zimpendekezwa na
wataalamu wa tafsiri na nadharia yake (k.m Jumplelt, 1961, Carry na
Jumpelt 1963 na Vettinger 1959, 1961).

1.
SIFA ZA TAALUMA YA TAFSIRI
Tunapochunguza kwa undani kinachotendeka wakati wa kutafsiri, tutaona
kuwa, has pale ambapo lugha mbili LA na LP zina muundo tofauti kisarufi,
mfasiri huwa anafanya mambo mengi ya kiisimu kwa ujumla.
Yeye huwa anachanganua (analyse), anabadilisha na kuhamisha maneno
na mafungu (transfer) na pia kuunda upya (restructuring) mafungu ya
maneno na maana.
Shabaha huwa ni kueleza ujembe uliomo matika LA kwa urahisi kama
iwezekanavyo.  Tunaweza kuonyesha hali hii hivi:-
Lugha Asilia
Lugha Pokezi
L.A.
L.P.
Taarifa
Tafsiri
Uchanganuzi
kuunda upya
Kuhamisha

Hatua zote tatu yaani sarufi, maana na uhusiano kati ya Mafungu ya
maneno na sheria za kisarufi, yote ni mambo magumu na yatatamishayo.
Hili ndilo linaloifanya kazi ya kutafsiri kuwa ngumu.
2.
UCHANGUZI WA SARUFI
Iwapo muundo wa kisarufi wa lugha zote mbili ni tofauti sana , mfasiri
lazima ageuze mpangalio visehemu vya kifungu.  Jambo hili humanisha
kubadilisha hata aina za maneno k.m. nauni kuwa vitenzi na kadhalika.
Hili linapotokea, kiini cha sentensi (focus) hubadilika.
Hebu tuangalie mifano hii kutoka katika Biblia:-
a)  The Holy Spirit of Promise = Roho Mtakatifu aliyeahidiwa (si wa
ahadi)
b)  God’s creation of the world = Mungu aliuumba ulimwengu
c)  Perfect Love casts out fear = Watu wanapopendana kikweli,
hawaogopi tena.

Maneno hutumika kisarufi kutimiza malengo tofauti.
Kwa mfano neon moja kama jiwe linaweza kutumika kama:-
Chombo kwa mfano, Ali alimtupia jiwe au kama kitendo k.m. Walimpiga
jiwe, ama kwa usemi k.n. Alikuwa mgumu kama jiwe.
Matumizi ya maneno hutatanisha.  Maneno huweza kutumika kisarufi ama
kiistiari (kitamadhali – idiomatically. K.m
a)  Time is running out (idiom)
b)  She is running out (grammatical)
c)  This piece of cloth runs (idiom)
d)  He has a running tummy (idiom)
e)  They fought a running battle (idiom)
Tatizo lingine la kisarufi ni kwamba mwenye kutafsiri hulazimika kuteua
neno lenye maana muafaka kutokana na maneno kadha yenye maana
zinazokaribiana k.m. Walk, run, stroll or amble.  Shida natokea pale

ambapo mojawapo wa maneno lina maana pana au finyu. K.m. neno run
linamaanisha walk or stroll quickly or walk fast.
3.
MAANA ZINAZOHUSISHA VIFUNGU TOFAUTI
Mfasiri huwa anashughulika kuuelewa uhusiano uliopo kati ya visehemu
vya sentensi na muundo wa kisarufi wa sentensi na viwango vya maana.
Maneno huwa ni mhimu sana kwani si lazima maana kuelezwa moja kwa
moja bali huelezwa kwa njia ya urahishi (connotation).
Msafiri hujiuliza maswali kadha.  Kwa mfano hujiuliza iwapo maneno ya
kisarufi yametumiwa kueleza maana katika kiwango kinachohusika,
mpangilio wa maneni yote na pia njia zilizo tumia kuifanya taarifa
anayoitafsiri iwe ya kuvutia.
4.
UHUSIANO KATI YA TAFSIRI NA ISIMU.
Kazi hasa ya kutafsiri inaweza kuelezwa kama matumizi ya lugha yenye
undani.  Kwa upande mwingine, tukiitazama taaluma ya tafsiri kama ya
kisayanzi, tunaweza kuieleza kama sehemu ya isimu linganishi

(comparative Linguistics) ambayo inaelekea sana kwenye maana
(semantics).
Tafsiri hutuwezesha kulinganisha lugha mbili katika viwango tofauti
kama vile maana, sarufi na msamiati.  Vile vile tafsiri hutufundisha jinsi
lugha zinavyofanana ama kutofautiana siyo tu kisarufi au kimaeno bali
pia kimatumizi.
Msafiri huweza kuonyesha ujuzi wake wa sayansi ya isimu na sarufi ya
lugha mbili yaani LA na LP.  Yeye hujaribu kupata kiwango cha juu
iwezekanavyo cha ulinganifu wa kimaana baina ya lugha zote mbili.
Hata hivyo kufanikiwa kwake huweza kutatizika kutokana na sababu
kadha.  Kwanza ni kutokana na uwezo wake wa kuziielewa lugha zote
mbili kwa undani.  Pili ni kutokana na msimamo na mwelekeo wake
binafsi kuhusu kila lugha mojawapo.  Iwapo ataistahi na kuitukuza sana
lugha moja, basi ataelemea upande wa lugha ile na kuipuuza ile ya pili.
Atailundikia lugha anayoipendelea sifa na maana zisizokuwa za kweli na
kuyaacha mengi ya maana na yaliyo muhimu katika lugha
anayoidharau.

Ujuzi wa sayansi ya sarufi na isimu humsaidia sana mfasifiri kuelewa na
kuzingatia mambo mengi ili kufauliza kazi yake.  Kwa mfano, isimu
humwezesha msafiri:
a)  kuteua mambo yenye uzito na yafaayo kutafsiriwa.
b)  Kuelewa miundo ya ssentensi na jinsi ya kuifupisha, kuirefusha,
kuugeuza mpangilio wa sentensi n.k.
c)  Kuelewa viwango vya maana, msamiati wa kawaida na wa kiufundi
n.k.
d)  Kuelewa matumizi ya lugha ya kisarufi, kitamathali, kirejista, kilahaja
n.k.
5.
MIFANO TA MATATIZO YA KUTAFSIRI.
Hapa tutaangalia mifano halisi kutokana na taarifa za habari ambazo
hutafsiriwa katika idhaa ya taifa ya Sauti ya Kenya.  Mifano hii ni
muhimu kwa vile inahusu lugha za kiingereza na kiswahili,  lugha
ambazo ni tofauti sana kisarufi, kimuundo na kimsamiati.
Kwanza tunaelezwa na wanaisimu kwamba lugha mbili zinazotokana na
tamaduni tofauti na zisizokaribiana kijiografia – k.m. kiingereza na

kiswahili, huwa muundo wa maana zake unahitilafiana sana.  Kwa
mfano kiswahili na Gikuyu ama kiingereza na kifaransa zina karibiana
kimaana.  Pili ni kuwa msamiati mwingi wa lugha yoyote huwa ni wa
kitamaduni unaoeleza mazingira na amali za kitamaduni.
Matatizo yanayojitokeza kutokana na baadhi ya mifano hii inaonyesha
kwamba  mengi yao ni ya kisarufi na baadhi ni ya kimaana.  Kwa mfano:
‘Ua’ (fence) = ‘Maua (fences)! Badala ya ‘Nyua’
‘Ua’ – maua (Ngeli ya 5/6 ni tofauti na ‘Ua’ – Nyua (Ngeli 9/10).
Hili ni tatizo la kisarufi
Ama mfano kama huu:-
‘Back –biting’ si kuuma mgongo bali inamaanisha “(kusimanga” au
“kusengenya).  Hili ni tatizo la kiaana.  Maneno haya yametumiwa
kitamadhali – yaani kimafumbo.  Hii hapa ni mifano zaidi ya tafsiri
ambazo zimepotoka kwa mfasiri kutozingatia kiwango cha maana yaani
maana ya juu juu (literal meaning) na maana ya kimafimbo (idiomatic
meaning).
ENGLISH
KISWAHILI.
A sun-downer
Kiangusha jua

Cock tail partly
Karama ya mkia wa jogoo
Exchange fire
Badilishana risasi
An open tournament
Mashindano ya wazi
Field service
Huduma ya nyanjani
Cash-crops
Mazao ya pesa
Go on air (Radio & T.V)
Enda hewani
Suffer at the hands of
teseka mikononi mwa
Bad debts
Madeni mabaya
Cross-country race
mbio za sakafuni
Casual announcements
Matangazo maalumu

Trails of Dedan Kimathi
Majaribio ya Dedan Kimathi
Protectionism
Ulinzi wa masoko
Mwanafunzi fikiria kwa nini tafsiri hizi hazifai na pendekeza tafsiri bora
zaidi.
Baadhi matatizo hutokana na rejista na viwango vya maana.  Kwa
mfano:
ENGLISH
KISWAHILI.
Patron
Mdhamini, Mfadhili
Sponsor
Mdhamini, Mfadhili
Ukweli ni kuwa katika kiingereza maneno haya hayana maana hata
kidogo.  Kwa hivyo hayawezi kutafsiriwa kumaanisha kitu kimoja katika
kiswahili.

Hebu tuangalie mifano ifuatayo kutokana na rejista ya Kisiasa na
utangazaji:
ENGLISH
KISWAHILI
Leftist
enye mlengo wa kushoto
Rightist
enye mlengo wa  kulia
Liberal
Or}
enye siasa za kadri
Moderate
Non-aligned countries
nchi zisizofungamana na upande
Wowote.
Chairman/head
kinara/mwenyekiti
Reforms
mabadiliko
Changes
mabadiliko

Revolutionise
badilisha
Rebels
waasi ama wapinzani
Dissidents
waasi ama wapinzani
Long Wave
masafa marefu
Short Wave
masafa mafupi
Technical breakdown
matatizo ya ufundi/mitambo
Medium Wave
masafa ya kati
Tukiangalia mifano hii, tutaona kwamba baadhi ya tafsiri ni nzuri na
nyingine si
nzuri.  Baadhi ya tafsiri hazielezi chochote na ni vigumu kufahamika na
mtu

asiyeyajua yale maneno katika kiingereza. Mfano mzuri ni yale maneno
ya rejista
ya kisiasa.
Tatizo lingine ni lile la kutafsiri maneno yanayoeleza dhana tofauti kwa
neno
moja lile lile.  Kwa mfano maneno reform, change na revolutionise yana
maana
tofauti kisiasa kwa hivyo hayawezi kumaanisha mabadiliko tu.
Baadhi ya tafsiri zinatatanisha kwani hazitofautishi hasa dhana
inayotafsiriwa.
Kwa mfano,
Technical breakdown ina maana ya, kuharibika kwa mitambo na siyo,
tatizo la
kiufundi, kwani mitambo haiharibiki kwa sababu ya ufundi.
Baadhi ya tafsiri za kiswahili huwa zimebuniwa kijuu-juu na ni vigumu
kueleweka.  Ni wazi kuwa wenye kufasiri maneno ya kiingereza kwa
kiswahiki

kwa kubuni tafasiri maneno ya kiingereza kwa kiswahili kwa kubuni
tafsiri kama
hizi huwa hawazingatii maana ya undani inavyoelezwa na maneno ya
kiingereza
kwa mfano:
Last minute rush “Mkimbio wa dakika ya mwisho”
This programme will be on
Kipindi hiki kitaonekana kwenye
your screen tonight
visanduku nyenu leo usiku.
Ni dhahiri kwamba kisanduku yaani kisanduku cha televisheni siyo tafsiri
sahihi
ya neno screen hata kidogo.  Baadhi ya maneno ya kubuni huwa
hayazingatii
sarufi ya kiswahili na ni vigumu kukubalika katika lugha ya Kiswahili.
Kwa
mfano neno (mikimbio) au (mijengo) lugha hukataa neno kama mijengo
kwani
tayari kuna maneni yaliyo sahihi ambayo yanatumika yaani (majengo)
ama
(Ujenzi).
Baadhi ya tafsiri mbaya hutokana na mfasiri kutozingatia dhana za
kiistilani

(technical terms)  kwa mfano:
Carbon dioxide-hewa yenye sumu!
ni wazi kuwa hewa zenye sumu ni nyingi sana
na tafsiri kama hii haitupi maana
kamili iliyokusudiwa.
MAZOEZI.
1.  Chukua mfano wa taarifa ya habari katika redio au gazeti
ambayo imetafsiriwa kutokakiingereza hadi kiswahili.  Onyesha
uzuri au udhaifu wa tafsiri ile na jinsi inavyoweza kurekebishwa.
2. Tafsiri makala yafuatayo kwa Kiswahili:

SURA YA KUMI NA  TATU
MADA:
NADHARIA YA TAFSIRI – MATATIZO NA HATUA ZA
KUTAFSIRI.
LENGO:
Wanafunzi wataweza kujadili mambo muhimu ambayo
mtafsiri hujishughulisha nayo na aina kadha za kutafsiri
taarifa za aina tofauti.
13:1  Utangulizi
Katika somo lililotangulia tulijadili historia ya tafsiri kama taaluma na vile
nadharia ya  tafsiri katika kazi yake.  Pia tuligusia matatizo muhimu
ambayo huweza kumtatiza mwenye kutafsiri haata yakaipotosha tafsiri na
kuona jinsi nadharia hii inavyoweza kumsaidia mwenye kutafsiri ili aweze
kufahamu na kusuluhisha matatizo ya kutafsiri.
Nadharia ya kutafsiri kwa hakika hatuwezi kuliitia nadharia kamili au mfumo
wa mawazo ya kisayansi.  Maana ya nadharia hili ni kwa haya ni mawazo
na maarifa kuhusu taaluma ya kutafsiri ambayo ni muhimu kuyaelewa.
Shabaha kubwa ya nadharia hii ni kueleza hatua muhimu za kufuata katika
kutafsiri ili kuwa na tafsiri nzuri na kamilifu kama iwezekanavyo.  Nadharia
hii hutoa miongozo na masharti ya kimwongozo kuhusu jinsi ya kutafsiri,

miundo ya lugha (LA&LP) sarufi zake na tumathali zake za semi.
Huonyesha uhusiano baina ya mawazo, maana na lugha na huonyesha
mifano mingi ya mitindo ya matumizi ya lugha na pia umuhimu wa
utamaduni katika maana za maneno.
Taarifa inayotafsiriwa huwa ni ngumu au ni rahisi kutafsirika kutegemea
Usahihi, ujuzi, uelewaji, ufasaha wa werevu wake wa kutumia lugha zote
yaani si kwamba ataielewa tu lugha bali pia ni lazima awe anayaelewa
maudhui (Subject Matte) yanayotafsiriwa.  Kwa mfano mwanasheria
ataweza kutafsiri makala za kisheria vyema zaidi kuliko daktari.  Kadhalika
daktari anaweza kutoa tafsiri nzuri ya taarifa inayohusu matibabu kuliko
mtu asiyekuwa na ujuzi wa taaluma hiyo.
13:2  Hatua Muhimu katika Kutafsiri
Kwanza kabisa mwenye kutafsiri sharti aifahamu taarifa atakayoitafsiri,
apate kuifasiri (interpret) na kuona mwelekeo wake (Generalize the text’s
main thrust).  Hapo basi ndipo atakapokuwa na uwezo kamilili wa kuamua
ni njia ipi ifaayo kuitumia kutafsiri taarifa hiyo.  Je, ni mambo gani
yatakayomsaidia kutimiza haya yote?  Nadharia ya tafsiri inaweza kumpa
miongoni kama hii ifuatayo:

(a)   Shabaha ya Taarifa.
Je, taarifa ni ya maombi, onyo, kujulisha habari, utelezi dhidi ya hali fulani,
kuburudisha n.k.  Ni sharti mwenye kufasiri na kutafsiri aelewe barabara
madhumuni yalivyokusudiwa ile taarifa kutimiza.
(b)  Kusudi la Kutafsiri
Je, tafsiri ina lengo gani?  Tafsiri inafanywa kwa ajili ya hadhira ya aina
gani?  Inakusudiwa kuleta athari gani?  Ni hadhira ijuayo lugha asilia
(LA) au lugha pokezi (LP) pekee?  Ni hadhira inayoyaelewa maudhui ya
aina ile au la?
(c)   Aina ya Msomaji Aliyekusudiwa
Umri, ujuzi, tabaka, kiwango cha elimu ni mambo muhimu sana
kwa mtafsiri kuyajua yanamsaidia kuweza kufahamu kiwango cha
msamiati na istilahi anachostahili kutumia kutegemea iwapo ile
taarifa ni elezi (descriptive) au ni simulizi – ‘’narrative’’.

(d)
Mtindo wa Taarifa
Jinsi taarifa ilivyoandikwa ni muhimu kama maudhui  yake maneno
au msamiati uliotumia unaonyesha urasmi au kiwango cha ugumu
na iwapo tafsiri ina haja ya kutoa maelezo ama ufafanuzi wa
yaliyomo.  Mtafsiri hukumbuka kila mara kuwa lugha hutumiwa
kwa njia tatu kuu.
Njia hizi ni ‘’Usimulizi’’ (expressive)’’ Uelezaji’’ (descriptive) na
‘’Nasaha ama Uagizaji’’ (Vocative).
Lakini ni muhimu kujua kuwa matumizi ya lugha kwa njia zote
huingiliana kila mara.  Kwa mfano sentensi kama vile
‘’Ninakupenda’’ – inaonyesha ‘maelezo, ya msemaji na pia haja
yake ya’ kunasihi, kwa kutoa hisia na matakwa yake.
Mifano mizuri ya taarifa za aina zote tatu ni kama vile:-
Usimulizi
Hotuba, matangazo
Uelezaji
Lugha ya magazetini, ripoti rasmi, makala ya kisayansi na
kiistilahi, vitabu visivyo vya kubuni (non-literary or fictitious)

Nasaha
Matangazo ya biashara, propaganda, tasnifu (thesis), notisi,
maagizo , sheria n.k.
Kwa jumla, tunaweza kusema mtafsiri huzingatia  vipengele
vifuatavyo katika kutafuta mbinu zifaazo kutafsiria taarifa yoyote:-
lugha , kiini cha habari (mtunzi, ) hadhira, maudhui na sifa
nyingine za kimawasiliano zilizotumika; mtindo wa matumizi na
kiwango cha matumizi (lugha ya kitamathali, uelezaji (factual) au
ya kunasili), shabaha au lengo la kuifanya ile tafsiri n.k. kutokana
na kufikiria mambo kama haya, mtafsiri huamua kama tafsiri yake
itazingatia uwasiliano wa jumla au wa kimaana (communicative or
semantic translation).
Kama tulivyoona katika somo lililotangulia ni muhimu mtafsiri kuwa
macho ili kugundua utatanishi wa maana (ambiquity) unaoweza
kutokea katika taarifa.  Utatanishi kama huu unaweza
kusababishwa na hali nyingi tofauti na ni wa aina tofauti vile vile
kwa mfano:-

Sarufi au Msamiati
k.m. a)
‘’Mama yule ni dume kweli kweli” au
b)
“Flying machines can be dangerous”
c)
“Visting neighbours can be embarrassing”
d)
“Nimeona kaa juu ya jiwe”
Urejeleaji:
(Referential ambiguity).
Maneno yanaweza kutumiwa kurejelea hali, mambo au dhana
vya mfano kitamaduni katika muktadha wa asili ya lugha fulani.
Kwa mfano ishara, ada au desturi, miko n.k. haiwezi kueleweka
bila kurejelea asili ya kitamaduni ya lugha inayohusika.  Kwa
mfano:
“Kufuturu,” “Githeri,” “Matatu,” “Snow-white” “igloos,” “giving
alms or tithe,” A Harambee function” “ukupe”, “Kutia mirija,” n.k.
Haya ni maneno ya kitamaduni na maana zake zinaweza tu
kufahamika kwa kuelewa asili zake kitamaduni.
Mtafsiri hujaribu kuyaelewa maneno yote anavyoyatumia na
pia yaliyotumiwa katika LA.  Isitoshe yeye huzingatia taratibu

zifuatazo za kutafsiria kutegemea aina ya taarifa aliyo nayo na
madhumuni ya kuitafsiri.
(e)
Ugeuzaji wa Umbo la Maneno (Transcription)
Utaratibu huu hugeuza umbo (adoption) la neno kama vile neno la
mkopo ‘school’ na kulipa sura ya maneno ya Kiswahili (Kibantu) wa
konsonanti na vokali – skuli au shule, au bicycle kuwa baiskeli.  Kila
rejista ya lugha k.m. michezo, dini, sheria, sayansi au fasihi hutumia
utaratibu huu.  Tukiangalia michezo kwa mfano, tutapata wingi wa
msamiati huu:- ligi, krosi, pasi, goli, kona refa, penalty n.k.
Tafsiri ya neno kwa neno
Aina hii huwezekana tu baina ya lugha zinazofanana kimuundo
k.n. kiingereza na kifaransa.:-
’The house = ‘la maison’
ama Kiswahili na Gikuyu
‘’Nyumba yangu  = Nyumba yakwa’’.

Tafsiri ya Moja kwa moja (loan-translation)
k.m. Committee on Population = Kamati ya ongezeko la watu Committee
on Trade = Kamati ya biashara (au Comite du Commerce).
Usawa wa maneno (Synonymy)
inawezekana kutafsiri maneno mengi bila shida k.m. Vitendo vya asilia vya
binadamu vinavyofanana duniani kote.  Kama vile – kula, kulala, kucheka
kufa, kuzaliwa, kulia, kuimba, kukutana kuachana n.k. msamiati kuhusu
vifaa ambavyo vimo katika tamaduni jirani k.m. nyumba, barabara, gari,
dirisha, nguo, n.k. huenda vyombo au vifaa vinavyorejelewa vikawa ni
tofauti kwa umbo bali ni sawa kwa matumizi, kwa hivyo vinafahamika
vyema vinapotafsiriwa.  Kwa mfano:-
‘a bath’ = ‘josho’au dimbwi’
‘a mill’ = ‘kinu’
‘a cooker = jiko (hata la umeme)

Uelezaji wa sifa za kimaana za neno (Componential Analysis)
Huu ni utaratibu wa kutafuta neno lifaalo kutafsiria dhana ambayo ni
vigumu kuitafsiri moja kwa moja kwa sababu ya kukosekana kwa neno
mwafaka katika LP.  Mtafsiri huwa anajua sifa za dhana anayotaka
kuitafsiri na kwa hivyo hujaribu kulichanganua neno analolitafsiri kwa
kutumia vigezo kadha wa kadha.  Kwa mfano:-
Neno
Shocking   Sex   Humours   Sex   Vulgar
Order
Bawdy
+
+
+
+
+
1
____________________________________________________________
Smutty
+
+
+
+
+
2
____________________________________________________________
neno bawdy lina sifa za kutosha kuelezea dhana ya ukwere bali neno
Smutty ijapokuwa lina maana karibu na hiyo ya bawdy, si likamilifu kama

bawdy.  Njia hii ni nzuri kutumika kuteua neno linalofaa kati ya maneno
kadha yenye kukaribiana kimaana.
f)
Kubadilisha nafasi ya maneno (Transposition).
Mpangilio wa maneno kadha ya kifungu hugeuzwa.  Kwa mfano:
“According to my friend, the house was set on fire by malicious criminals:-
“Malicious Criminals set the house on fire, according to my friend.”
g)
Kufidia maana (Compensation)
Iwapo maana iliyokusudiwa imepotoka katika kifungu fulani; mtafsiri
hujaribu kuifidia maana ile katika kifungu kingine.
h)
Taratibu nyingine ni pamoja na:-
Kufafanua neno kifungu (Paraphrase) kurefusha au kufupisha maana bila
kuipotesha (expansion or contraction).
Kwa hakika namna mtafsiri atakavyoitekeleza kazi yake inategemea kama
taarifa inayotafsiriwa ni sharti itafsiriwe kikamilifu (constraint or mandatory

translation) au kuna mambo kadha ambayo yanaweza kuachwa (Optional
translation).
Hitimisho
Kwa kumalizia, tunaweza kusisitiza kwamba katika kiwango cha lugha na
msamiati, kiini cha habari na mtindo (rejista) wa habari, mtafsiri hutumia
uwezo wake na mwongozo wa kinadharia kukabiliana na matatizo kama
vile:-
Istiari (za kizamani, za kujumlisha maana, zilizoundwa hivi karibuni na zile
za asilia), visawe (Synonyms), majina halisi msamiati wa nyanja tofauti na
kitamaduni, sarufi, utata wa urejeleaji, semi za zamani, madondoo, athari
za kitamaduni, matumizi ya lugha ya kirejista, kibinafsi (ideolect) na pia
maneno yaliyopewa maana (neologisms), lugha kishairi, lugha ya kisiri
(jargon or slang) n.k kama tulivyogusia, maana za maneno hupanuka na
kubadilika kimaana.  Maneno yaliyopewa maana mpya (neologisms) huwa
ni yale ya kimtindo yaliyohifadhiwa, yaliyoundwa hivi karibuni, yaliyoundwa
kisarufi kwa mkopo au kubadilishwa au ufupisho k.m.  KANU, SHIHAKE,
(shirika la Habari la Kenya – Kenya News Agency) n.k.  Pia miongoni mwa

aina hii ya maneno, tunaweza kuongezea maneno ya mkato ambayo sasa
yanakubalika katika lugha ya Kiswahili DC, TB, DO, MSA n.k.
MAZOEZI
Tafsiri makala yafuatayo kwa Kiswahili:

SURA YA KUMI NA  NNE
MADA:
MBINU
ZA
KUTAFSIRI
LENGO:
Mwanafunzi ataweza kutumia ujuzi wa natharia ya tafsiri
kueleza mambo muhimu yanayoshughulikiwa katika
taaluma ya tafsiri.
14:1  Utangulizi
Historia ya Tafsiri
Wanahistoria wanaeleza kwamba kazi za kwanza kutafsiriwa zilianza
mnamo mwaka wa 3,000 (kabla ya Kristo) nchini Misri.  Kutokana
Machimbo ya magafu, kazi  nyingi zilizotafsiriwa zimevumbuliwa.  Taaluma
hii ya tafsiri ilienea upande wa uropa ya magharibi kufikia mwaka wa 300
(kabla ya Kristo) ambapo warumi walianza kufuata utamaduni wa Wagiriki
au Wayunani.  Warumi walikuwa tayari kutafsiri elimu za Kisayansi
kutokana na utamaduni wa Wagiriki uliowatangulia.
Vile vile wakati utawala wa Kiarabu ulioshindwa huko Uspaniola, kazi
nyingi za kisayansi zilizokuwa zimetafsiriwa na Waarabu kutokana na
Kigiriki zilitafsiriwa tena kwa Kispaniola.  Isitoshe kitabu cha Bibilia Takatifu
kimetafsiria sana kwa lugha nyingi katika karne nyingi zilizopita.  Luther
katika mwaka wa 1522 alikitafsiri katika lugha ya Kierumani na pia Mfalme
James wa Uingereza katika mwaka wa 1611 aliitafsiri Biilia kwa Kiingereza.

Tafsiri hizi mbili zimeathiri lugha za kidachi na Kiingereza mpaka leo na pia
fasihi za lugha hizo.  Tangu wakati tafsiri ya kazi ya kwanza ilipofanywa
hadi leo, kazi  nyingi hasa za sayanzi na fasihi zote za
kilimwengu zimetafsiriwa.
Karne ya 20 imeitwa “Karne ya tafsiri.”  Tafsiri kama taaluma imepewa
hadhi kubwa sana kisiasa na Kijamii.  Hapo zamani tafsiri zilifanywa kama
taaluma ya watu wachache wakiwasiliana Kisayanzi na Kielimu katika
tabaka la wasomi wateule.  Biashara iliendeshwa kwa lugha ya kidunia
yaani kilatini a kifaransa ndiyo iliyokuwa lugha ya siasa, utawala na ubalozi
katika kiwango cha kimataifa.  Hivi le kila taifa hutumia lugha yakena
mataifa mengi hutafsiri mambo yote  muhimu katika lugha yake isipokuwa
yale mataifa yatumiayo lugha moja katika shughuli za kimataifa.
Kuongezeka kwa taaluma na utafiti wa Kisayansi na kiufundi, sheria za
Kimataifa na mashirika mengi ya kimataifa ambayo hushirikiana katika
biashara na nyanja nyinginezo za kimaendeleo, kumezidisha umuhimu wa
kutafsiri ili kuweza kuwasiliana kimataifa.  Vitabu magazeti, majarida na
habari nyingine hutafsiriwa katika lugha zote kubwa za kilimwengu yaani
kiingereza, kirusi, kichina, kijerumani,
kifaransa na kiarabu.  Kwa mfano, kwa sasa maelfu ya watafsirwameajiriwa

kufanya kazi hiyo na mashirika kama UNESCO, EEC, FAO, WHO, UNEP,
UNDP, USAID na mengineo.
Hata hivyo ni ajabu kuwa ijapokuwa taaluma ya tafsiri ilianza miaka elfu
nyingi zilizopita, Uchambuzi juu ya nadharia yake ni haba sana.  Kwa
mfano, mambo kama vile mchango wa tafsiri katika kukuza lugha na fasihi
ya taifa, uhusiano kati ya tafsiri na maana, fikira na muundo wa lugha bado
hayajaelezwa na kufanyiwa utafiti wa kutosha.  Badala yake, kabla ya
karne hii, uchambuzi kuhusu tafsiri ulizingatia sana tofauti kati ya tafsiri ya
kijumla na ile ya neno kwa neno, matatizo ya kutafsiri na pia umuhimu wa
taaluma hii.  Wachambuzi wa lugha kama vile Goethe (1813, 1814),
Novalis (1798), Mamboldt (1816) na wengineo wa karne hii kama vile
Mathew Arnold (1928), Groce (1922), Gasset (1937) na Valery (1946)
walipendelea tafsiri ya juu juu ya neno kwa neno (literal Translation).
Walieleza kwamba tafsiri iliyokuwa nzuri na kamilifu zaidi ni ile ambapo
uzuri wa ufasaha wa lugha pokezi (LP) ule ufasaha ukibakia vile ile kama
wenyeji wa lugha asilia walivyoutunga.  Wote walikiri kuwa hili halikuwa
rahisi hata kidogo kulitimiza hasa katika nyanja kama vile fasihi.

14:2 Nadharia ya Tafsiri.
Tafsiri za kale zilijumuisha kila aina ya mandishi pamoja yawe ya kubuni
(literary) au ya kidini, historia au sayansi.  Pia tafsiri hizi zilikuwa pungufu
kwa sababu hazikutoa mifano na mbinu tumikizi (practical and applicable
approaches).  Hapakuwa na natharia iliyofuatwa katika maelezo ya tafsiri
za kimaana au kijumla (natural translation and meaning analysis or
summarizing).
Kuongezeka kwa watafsiri na kukua kwa taalum hii kumezusha haja ya
kuwepo kwa mwongozo wa kinadharia.  Kwa mfano kuundwa kwa
msamiati wa kisayanzi, kiufundi na kisanaa uliokubalika kutumia kimataifa
limekuwa nijambo la lazima ili kuimarisha ushirikiano na mawasiliano katika
nyanja nyingi za kitaaluma.  Hata hivyo kazi ya kutafsiri ni ngumu sana na
hakuna tafsiri isiyokuwa na doa lake.  Lilio muhimu ni kuwepo kwa
miongozo na hatua zinazoweza kufuatwa ili kuimarisha taaluma ya
kutafsiri.
Nadharia ya tafsiri inaingiliana sana na isimu-linganishi (comparative
linguistics) na sayansi ya maana (semantics).  Vile vile sayansi ya athari za
kijamii katika lugha (socio-linguistics) ina uhusiano wa karibu sana na

taaluma ya tafsiri.  Isitoshe sayansi za maana za maneno katika muktadha
(socio-Semantics) na pia sayansi ya ishara zenye maana ya kuwasiliana
(semiotics) zote zina athari kubwa katika tafsiri.  Uhusiano wa ishara za
kimawasiliano na wale wanaozifasiri (Pragmatics) ni muhimu  pia katika
lugha.
Sasa hebu tujiulize, je, mtafsiri huwa anazingatia nini anapotafsiri? Kwanza
mtafsiri sharti aelewe mbinu za kutafsiri kazi za kubuni nzile za kiufundi au
kitaaluma (literary and technical texts).  Yeye hana budi kufasiri zile kazi
(kuzielewa) kabla ya kuzitafsiri.Ni lazima azingatie maudhui (content) na
pia umbo (form) ya ile kazi.  Vyote viwili ni muhimu sana katika lugha.  Kwa
mfano mtafsiri hana budi kuimarisha lugha, ufasaha na muundo wa yale
anayoyatafsiri.  Yeye hana budi kuutumia ujuzi wake wa lugha na isimu
katika vipengele tulivyovitaja hapo juu.
Vile vile ujuzi wa falsafa na mantiki humsaidia anayetafsiri kuweza
kutambua na kuelewa maana, sababu na matarajio (truth-values) yaliyomo
katika vifungu anavyovitafsiri – kwa mfano vifungu vitatanishi (ambiguous
sentences), sentensi zisizoeleweka vyema (obscure sentences) na
kadhalika.  Kuna maana zinazoelezwa kwa kinyume k.m. ‘’mke’’
inamaanisha ‘’siyo mume’’.  Lakini si vinyume vyote vinavyoelezea maana

inavyotarajiwa.  Kwa mfano ‘’Hatukuendelea mbele’’ haina maana
kuwa’’tulirudi nyuma’’.  Mambo haya na mengineyo yana maanisha kuwa
maana za maneno hazitokani na muundo wa lugha bali matumizi ya
maneno yenyewe katika muktadha wake.
Hasa madhumuni ya msemaji au mwandishi wa maneno yanayotafsiriwa ni
muhimu sana katika kuelewa maana aliyoikusudia kwa mfano, tunaposikia
‘’Ungetaka kumwona sasa?’’  sitaki kuamini haya niliyoyaona’’ au
‘’Ungependa tuondoke sasa?’’ n.k. haya si maombi bali ni amri, ni kama
vile kusema ‘’Pita umwone sasa.’’  Tafsiri ni taaluma ambayo lengo lake ni
kutoa maana iliyoelezwa katika maneno ya lugha asilia.  (LA) na kuieleza
katika lugha pokezi (LP).  Hata hivyo tafsiri zote mara nyingi hupotoka kwa
kiasi kadha kutokana na mambo kadha.
Tafsiri nyingi hupotoka kwa sababu ya:-
1.
Kuzidisha tafsiri (over-translation) ama ktokamilisha tafsiri
(undertranslation).  Kuongezea maelezo ya tafsiri ama kutotafsiri
kikamilifu maana iliyomo, yote huweza kuiharibu ile tafsiri katika
LP.

2.
kutofanana kwa tamaduni za LA na LP ambapo dhana hazitafsiriki
kwa urahisi kwa uwiano wa tamaduni zile mbili.
Hali hii humaanisha kukosekana kwa msamiati ufaao wa kutafsiria
dhana nyingi.  Angalia dhana hizi za kiingereza na ujaribu
kuzitafsiri kwa Kiswahili kwa ujumla:-
1.
Senior Acting Head of the Minister’s Office
2.
Secretary of State for Foreign Affairs
3.
Your words are mere hot gas
4.
Geometrical angles that are acute or obtuse
5.
Each annual ring on a stream indicates a year’s age.
3.
Lugha mbili zilizotokana na tamaduni tofauti huwa na maneno na
miundo ya kisarufi iliyo tofauti sana.
Isitoshe hata mfumo wa sauti (fonimu) na mofimu zake huweza
kutofautiana.  Kila makala au maneno huwa na viwango kadha
vya kimatumizi.  Viwango hivi ni kama vile umbo, hisia za mtumiaji,
mtindo wa kimatumizi, na madhumuni ya kimaudhui kama vile
maadili, kutumbuiza, undani, na upana wa maudhui.  Mtafsiri
hujaribu kuambanisha mambo yafuatayo katika LA na LP.

Maneno, mafumbo, misemo, istiari, methali, miundo ya kisarufi na
mpangilio wa sentensi au vifungu.
4.
Madhumuni na mbinu za kutumilia lugha za mwenye kutafsiri na
mwenye kutunga habari inayotafsiriwa kila mmoja huwa
anayatumia maneno kivyake kwa njia yake maalumu.
5.
Falsafa ya mtafsiri na mtungaji wa taarifa mara kwa mara
hutofautiana.  Mmoja anaweza kutumia lugha kijazanda na hali
mwingine anaitumia kiuhalisi.  Lugha ya kijazanda (symbolism) ni
tofauti na ile ya kiuhalisi (Realism).  Ni muhimu mtafsiri ajue
maana iliyokusudiwa pale neno lenye maana nyingi lilipopumeka
ajue wapi mtunzi alipotaka kuweka mkazo.
6.
Mambo kama upotofu wa taarifa inayotafsiriwa na pia kutopevuka
kwa mtafsiri kama mtaalamu wa kazi hii ni mambo yanayoweza
kupotosha tafsiri.
Masharti kadha ya kumwongoza anayetafsiri huwa yanaelezwa miaka
baada ya miaka na makundi ya wataalamu.

Hata hivyo masharti haya yanaweza kuelewa kwa muhtasari kama
ifuatavyo:-
1.
Tafsiri lazima iwe fupi, yenye kutiririka na inayokaribiana na taarifa
asilia kama iwezekanavyo.
2.
Mtafsiri lazima aamue maneno yenye kutafsirika moja kwa moja
kutoka LA hadi LP bila kupotosha maudhui na madhumuni ya
mtunzi na yale ambayo hayawezi kutafsirika moja kwa moja bila
kuharibu maana.
Hitimisho
Katika mhadhara huu, tumeangalia chanzo na maendeleo ya taaluma ya
tafsiri.  Pia tumeona kwa ufupi kuwa tafsiri ni chombo muhimu cha kukuzia
lugha na fasihi.
Mwisho tumejadili nadharia ya tafsiri na kutoa mifano ya mambo muhimu
yanayomwongoza  mtafsiri katika kutoa tafsiri inayofaa.

Mazoezi
Jadili kwa ujumla matumizi na umuhimu wa taaluma ya kutafsiri.
2.
Je, kama ungekabidhiwa jukumu la kutafsiri taarifa za habari tofauti
za elimu, sanaa, sayansi na kiufundi, ni mambo gani ambayo
ungezingatia?
3.
Tafsiri makala yafuatayo kwa Kiswahili:-

SURA YA KUMI NA TANO
MADA:
Mchango wa Kazi za Kutafsiriwa katika Kiswahili
LENGO:
Mwanafunzi ataweza kukadiria umuhimu wa vitabu vya
kutafsiriwa katika kukuza fasihi ya Kiswahili.
15:1 Utangulizi
Tukiangalia fasihi ya Kiswahili, tutagundua kuwa, kama fasihi nyinginezo za
ulimwengu, fasihi hii imefaidika sana kutokana na taaluma ya kutafsiri.
Sehemu kubwa ya fasihi ya kimaandishi ni kazi zilizotafsiriwa kutoka lugha
nyinginezo kama vile kiingereza.  Mara nyingi tafsiri hizi huwa ni tafsiri
kutokana na lugha zinginezo.
Kwa hakika, tafsiri zilizopo katika lugha ama fasihi ya Kiswahili ni nyingi na
za aina nyingi.  Kama tulivyogusia, katika somo la kwanza, kazi zote
muhimu kisanaa, zenye thamani au mafunzo kwa wanadamu wote huwa
zinatafsiriwa kutoka lugha moja hadi ingine.  Kazi  hizi zinaweza pia kuwa
hat fani za fasihi simulizi kama vile mashairi na nyimbo, vitabu vya dini

kama Biblia na Koran, miswada ya sheria, kazi za kubuni kama vile za
waandishi maarufu, k.m Wole Soyinka, Chinua Achebe, Ngugi Wa
Thiong’o, Ousmane Sembene, v.s. Naipul, William Shakespeare, James
Baldwin, Nikolai Gogol na wengineo wengi.
Katika somo hili tutaangalia maswala matatu muhimu kuhusu kazi
zilizotafsiriwa katika fasihi ya Kiswahili.
Mambo hayo ni:-
1.  Kukubalika kwa vitabu vy kutafsiriwa katika fasihi ya Kiswahili.
2.  Ufasaha wa tafsiri zilizopo katika fasihi ya Kiswahili
3.  Mchango wa tafsiri katika fasihi ya Kiswahili
Kwa hakika mambo haya yote yanaingiliana na kushikamana hivi kwamba
haiwezekani kuyatenganisha tunapoyajadili.
15:2 Ukubalifu wa  Vitabu vya Kutafsiriwa
Si rahisi kutafuta vigezo vifaavyo kupimia ubora wa kitabu.  Taaluma ya
kutafsiri ni ngumu na huhitaji uzowefu na mafunzo na pia kipawa maalumu.
Kwa ujumla, tunaweza kusema kwamba mwenye kutafsiri sharti afahamu
ujumbe uliomo katika LA, awe na uwezo wa kutumia lugha zote mbili yaani

LA na LP.  Isitoshe, sharti afahamu shabaha ya kutafsiri anakokufanya na
pia hadhira inayokusudiwa kuisoma ile tafsiri.
Jambo moja linalowafanya wasomaji na wachambuzi kutilia shaka thamani
ya vitabu vy kutafsiriwa ni aina za maudhui na pia mazingira ya utamaduni
zinazouzungumzia.
Imedaiwa eti kwa vile vitabu hivi vinazungumzia maudhui yasiyohusu
maisha ya Kiswahili au waswahili, basi, sio fasihi ya waswahili na vinafaa tu
kuitwa fasihi katika Kiswahili.  Lakini madai kama haya hayana uzito sana
kwani maisha ya waswahili sio tofauti sana na ya watu wa jamii nyingine.
Tukichunguza fasihi za jamii kadha hata za kimagharibi na kimashariki, ni
wazi kwamba, zimepanuka na kukua kwa kushirikisha tafsiri ya fasihi za
tamaduni nyingine.  Fasihi kama sanaa ya kibinadamu, hujishughulisha na
mambo ya wanadamu wote.  Hata vipengele vya fasihi simulizi huwa
vinatufunza mengi ya maisha yote ya wanadamu ijapokuwa huzalika na
tamaduni mbalimbali.  Ni lazima tu tusisitize kuwa iwapo vitabu vy
kutafsiriwa kama vile House-boy, Odessey, War and Peace, Pilgrims
Progress, The Government Inspector, The Merchants of Vehicle, Julius
Ceasar, Things Fall Apart n.k.  Vimeingia katika fasihi za tamadhani nyingi

sana duniani, hapana sababu yetu kuzipinga kuingia katika fasihi ya
Kiswahili.
Hapana fasihi yoyote inayojipotesheza.  Hii ni kwa sababu, fasihi huhusu
maisha na maisha yanazidi kubadilika kila mara, mambo yanayotukia
katika pembe moja ya ulimwengu, ni muhimu kujulikana pembe nyingine ili
kuwafaidi na kuwaelimisha na hao vile vile.
15:3  Fasihi katika Tafsiri
Kwa hakika tafsiri zilianza kufanywa katika tamaduni nyingi karne nyingi
zilizopita, kama tulivyoeleza hapo katika somo la kwanza.  Katika fasihi ya
Kiswahili vitabu vilianza kutafsiriwa tangu miaka ya ishirini na pengine
kabla.  Wazungu walitambua umuhimu wa kutafsiri hadithi nzuri zilizokuwa
zimejipatia sifa kote duniani kwa maadili na ufasaha wake.  Ndipo
wakatafsiri vijitabu kama vile Kiziwa Chenye Hazina, Alfu-Lela-Ulela,
Hekaya za Abunuwasi Mashimo ya Mfalme Sulemani na pia Elisi Katika
Nchi ya Ajabu.  Isitoshe, Agano la Kale, Agano Jipya na Biblia nzima
vilitafsiriwa katika Kiswahili na pia takribani zote kuu za kiafrika hapa nchini
na Afrika nzima kwa ujumla.

Ni kutokana na msukumo na mshawasha walioupata kutokana na tafsiri
kama hizi, ndipo waandishi wa Kiswahili asilia kama vvile James Mbotela,
Shaaban Robert, Ali Jamadar, na baadaye F. Katalambulla na S. Faseh na
wengineo, walipoanza kuandika hadithi za Kiswahili asilia na kuboresha
sanaa zao ili kupanua uwanja mzima wa fasihi ya Kiswahili.
Je, umewahi kujiuliza ni nini maana ya tafsiri iliyo fasihi au yenye ufasaha?
Tumeona kwamba haiwezekani kupata tafsiri iliyokamilika ama isiyokuwa
na doa.  Kila tafsiri huwa na upotovu kiasi fulani.  Hata hivyo, hivi si
kusema hapana tafsiri mbaya na pia tafsiri nzuri.  Tafsiri mbaya hupotosha
maudhui na haina mvuto wala usanifu uliomo katika lugha asilia.  Lugha ya
fasihi ni lugha ya kisanii.  Tafsiri nzuri ni ile inayokaribiana sana na lugha
asiliia na ambayo pia katika lugha pokezi huweza kuonekana kama si tafsiri
hata kidogo bali kazi asilia.  Wachambuzi wachache watakanusha kwamba
Juliasi Kaizari, Mabepari wa Venisi, Mafukara wa Ulimwengu, Mfalme
Edipode ama Masaibu ya ndugu Jero si tafsiri nzuri.  Wasomaji wengi kwa
hakika wasingetambua sifa yeyote katika kazi hizi yenye kuonyesha
kwamba kazi hizi ni za kutafsiriwa.
Kazi kama vile Mkaguzi Mkuu wa Serikali, isipokuwa kwa majina ya kirusi,
inaonekana kuwa ni kazi ya Kiswahili asilia kwa jinsi ilivyotafsiriwa kwa

ufasaha.  Kwa hakika hii ni tamthilia iliyotungwa kwa kirusi asilia, kasha
ikatafsiriwa kwa kiingereza kabla ya kutafsiriwa katika Kiswahili.  Lakini
tafsiri kama vile Boi, Wema Hawajazaliwa, Njia Panda, Mzalendo Kimathi
Nitaolewa nikipenda, Mchimba Madini n.k.  zimepotoka kwa kiasi kadha.
Baadhi ya matatizo yanayosababisha udhaifu katika naadhi ya tafsiri kama
hizi ni ya kitaaluma.  Wafasiri wengi hawajamudu  taaluma hii waka
hawana ujuzi uffao wa mazoezi na nadharia ya tafsiri.  Wengi wao hupuuza
sehemu kadha za maudhui (under-translated) ama huongezea maoni na
maelezo yao (over-translated) hukosea kwa kutafsiri mambo yasiyostahili
kutafsiriwa, hutafsiri neno kwa neno (literally) badala ya kutafsiri maana
(Semantical Translation) na wengi wao huwa hawajauthibiti muundo,
msamiati wala sarufi za LA na LP.
15:4 Mchango wa Tafsiri
Inafaa sas tujiulize, je, vitabu vilivyotafsiriwa vina nafsi gani katika fasihi ya
Kiswahili kwa sasa.  Je, vitabu hivi vimekuza au vimeiviza fasihi hii?  Iwapo
tutakubali kuwa fasihi ni chombo cha kuelezea na kuchambulia maisha ya
mwanadamu na pia kwamba maisha ya binadamu yanabadilika kila mara,

bila shaka tutaitikia kuwa fasihi iwe katika Kiswahili au lugha nyingine
yoyote, ni sharti ipanuke, ikue na kushirikisha mawazo, maoni na michango
mingine ilivyoelezwa kuhusu binadamu katika lugha na tamaduni nyingine.
Pia kwa vile imenufaisha fasihi nyingine za ulimwengu, fasihi ya Kiswahili
haina budi kuitumia taaluma hii ili  kujinufaisha nayo.  Kutafsiri kazi nyingi
katika lugha ya Kiswhaili kutaikuza pia lugha na msamiati wa Kiswahili
kwani itabidi lugha hii ijizatiti ili kumudu mawazo yaliyoelewa kwa ufasaha
katika lugha nyinginezo.
Kwa sasa, si vitabu vya kubuni tu vilivyotafsiriwa kwa Kiswahili.
Tukiangalia, tutapata mifano ya vitabu vingi vya kuhusu nyanja mbalimbali.
Kwa mfano tuna kitabu cha taaluma ya sayansi ya Jamii (Sociology) kama
vile Naushangilia Mlima Kenya Siasa km. Uhuru ni Mwanzo, Mau Mau
Kizuizini .  Isitoshe, vitabu vingi kuhusu historia, mila, fasihi simulizi, Dini,
Jeografia na masomo mengineo vinazidi kutafsiriwa katika Kiswahili.  Bila
shaka huu ni mchango muhimu sana kwani iwapo Kiswahili.  Bila shaka
huu ni mchango muhimu sana kwani iwapo Kiswahili kitakua na kuwa
uwezo wa kutumika kama lugha ya kimataifa, ni lazima kiwe na msamiati
wa kutosha wa kitaaluma.  Msamiati huu hautapatikana bila ya kuwepo na
fasihi pana na yenye undani ambayo inahusu nyanja nyingi iwezekanavyo.

Tafsiri ni njia muhimu sana kati ya njia za kisasa za kukuzia msamiati na
lugha kwa jumla.
Hitimisho
Ni jambo linalokubalika na wengi kuwa taaluma ya tafsiri ni muhimu sana.
Taaluma hii hutumika sio tu katika fasihi bali kila siku maishani mwetu.
Tafsiri hutumiwa  katika kutolea hotuba mbali mbali, kwenye mikutano ya
kimataifa, majumba ya kuchapishia  vitabu na magazeti, ofisi za kibalozi,
makampuni ya utalii, katika itifaki, viwanja vya ndege, meli au magari ya
moshi, mahoteli makubwa ya kimataifa, uandishi wa habari na utangazaji
na kwingi kwingineko.
Taaluma hii inahitaji mafunzo marefu na ya kipekee ili kuhakikisha ubora
wa kazi zinazotafsiriwa.  Zaidi  ya yote, tafsiri nzuri hutegemea mfasiri na
uzowefu wake wa utendaji wa kazi yenyewe.  Ili kuhakikisha  viwango vya
juu katika kutafsiri, hapana budi pawepo na utaratibu mzuri wa kuyapitia
yote yanayotafsiriwa kwa undani na kwa uangalifu na kuyasahihisha mara
kadha.  Kazi hii ifanywe na watu wenye ujuzi ufaaona pia kuwe na
ushauriano wa kutosha kati ya wataalamu mbalimbali.

Mazoezi
1.  Ukitumia mfano wa kitabu cho chote kilichotafsiriwa kutoka katika
lugha nyingine hadi Kiswahili, jadili kwa kudondoa sehemu zinazofaa
mambao yafuatayo=-
a)  Mifano ya tafsiri ya juu juu.
b)  Mifano ya tafsiri nzuri ya maana
c)  Mifano ya tafsiri iliyozidisha kiwango
d)  Mifano ya tafsiri iliyoacha baadhi ya mambo muhimu.
e)  Mifano ya matatizo yalivyomkabili mwenye kutafsiri katika
kutekeleza kazi yake hiyo.
2.  Tafsiri makala A, B, C kwa Kiswahili na makala D kwa Kiingereza.
MAKALA A:  TAFSIRI KWA KISWAHILI
MAKALA B: TAFSIRI KWA KISWAHILI
MAKALA C:
TAFSIRI KWA KISWAHILI
MAKALA D:
TAFSIRI KWA KIINGEREZA

SURA YA KUMI NA SITA
MADA:
Matatizo ya  Tafsiri
LENGO:
Mwanafunzi ataweza kueleza baadhi ya mambo ya kimsingi
kuhusu taaluma ya kufasiri na baadhi ya matatizo yake.
16:1  Utangulizi
Ni kweli kuwa taaluma za kutafsiri na kufasiri zinaingiliana sana.  Shughuli
zote mbili zinajishungulisha na uhamiashaji wa ujumbe kutoka katika lugha
asilia LA hadi lugha pokezi LP
Vitabu vingi na makamusi ya lugha na isimu, hayaonyeshi tofauti sana kati
ya dhara hizi:  kutafsiri na kufasiri.  Maana ya kijumla inayotolewa na
waandishi wengi ni kwamba ‘’kutafsiri’’ ni kueleza maana iliyomo katika
maandishi au usemi fulani kutoka katika lugha fulani.
Kwa hivyo katika kutafsiri, mtafsiri anajaribu kuieleza maana bila
kuipotosha, kuifafanua au kuifupisha, lakini katika ‘’kufasiri’’, mfasiri
anajaribu kueleza maana kama anavyoielewa ambayo kwa maoni yake
ndiyo maana inayokaribiana zaidi na maana iliyomo katika usemi au
taarifa.

Mara nyingi tafsiri huhusu taarifa ama makala yaliyoandikwa na hali fasiri
huhusishwa aghalabu na usemi au mazungumzo.
Hali ya Kufasiri
Kazi ya kufasiri mazungumzo ni ngumu sana.  Kiasi kikubwa cha ugumu
huu hutokana na sababu kwamba mazungumzo ni kitu kinachokwenda kwa
haraka sana.  Kwa wastani mzungumzaji huweza kutamka kati ya maneno
90-120 kwa dakika moja.  Hili ni tatizo kubwa kwa mfasiri kuweza kufasiri
kwa haraka kama mzungumzaji anavyozungumza.
Tatizo lingine ni kwamba mazungumzo hayampi mfasiri fursa yoyote ya
kurudia na kuyachunguza upya.  Usemi ukishamtoka msemaji, hauwezi
kamwe kurudishwa.  Kinyume na maandishi ambayo mtafsiri anaweza
kuyarudia-rudia na kuyatafakari kwa makini na kwa muda mrefu,
mazungumzo ni jambo lina kwenda kasi.  Mfasiri ni lazima asikilize kila
neno na aufasiri ujumbe papo hapo bila kusita au kutafakari sana.
Katika kutafsiri, mtafsiri huwa hana uhuru mkubwa wa kutia mawazo yake,
kufafanua au kuieleza taarifa anayoitafsiri.  Lakin mfasiri huwa anategemea

sana uelewaji wake binafsi, maoni na makadirio yake ya maana ambayo
ilikusudiwa katika taarifa anayoifasiri.
Kufasiri kama vile kutafsiri hutegemea vile vile tofauti kimtindo katika lugha.
Taaluma hii inamhitaji mtaalamu kuwa na uwezo siyo tu wa kuelewa
nadharia ya kufasiri bali pia awe na kiwango cha juu sana cha lugha asilia
LA na pia lugha pokezi LP.  Pia ni muhimu mfasiri kuelewa mazingira ya
kila mojawapo ya lugha zenyewe.  Jambo hili ni muhimu kwani maneno na
maana zake hutokana na utamaduni wa jamii yenye kuitumia lugha fulani.
Baadhi ya Matatizo ya Kufasiri
Wakati wa kufasiri taarifa au mazungumzo, ni dhahiri kuwa mfasiri huwa na
shida ya kukumbuka na kuhifadhi maneno yote yaliyosemwa.  Kwa hivyo
anavyofasiri hubiidika kuacha sehemu kubwa ya ujumbe uliosemwa.
Anachofanya ni kukisia au kudadiria kwa ujumla kiini cha ujumbe wa
msemaji kama mfasiri alivyousikia na alivyouelewa.
Hatua ya pili katika kufasiri na ambayo pia ina matatizo ya aina yake ni
kufahamu madhumuni ya msemaji.  Ni wazi kuwa kuielewa shabaha ya
msemaji humsaidia mfasiri kuweza kufahamu kwa undani lengo au

mwelekeo wa uzungumzaji wake.  Ili kuifahamu shabaha ya mazungumzo
ni muhimu pia kueelewa muktadha wa usemi wote wa msemaji.  Kwa
mfano, msemaji mwenye haja ya kukanusha jambo, kusihi, kuhimiza,
kukashifu, kusifu au kuonya n.k. atabiidika kuteuea maneno ya aina fulani
yatakayomwezesha kutimiza lengo lake.
Kutofahamu muktadha wa manenp fulani ya mazungumzo humtatiza
mfasiri.  Kwa mfano sentensi kama hizi ni ngumu kufasirika:-
1.  He came then, talked to her and picked it before turning to face him.
2.  Umekipata?  Kitunze vizuri kwani kitakufaa.
3.  Umerudi na kumkuta nayo?
Ingawaje, nadharia ya fasiri inatueleza kuwa kila aina ya lugha ina uwezo
wa kueleza aina yoyote ya dhara, na pia kuwa dhana yoyote inayoelezwa
inaweza kufahamika na kufasirika katika lugha yoyote, si rahisi kufasiri
dhana iwapo shabaha na muktadha wa maelezo yale haufahamiki.
Ukosefu wa ujuzi wa mambo haya huzusha utata mkubwa katika kazi ya
kufasiri.

Shida nyingine inayozuka wakati wa kutafsiri na kufasiri ni kwa mfasiri
kuweza kujiepusha na kutegemea sana taarifa au mazungumzo
yanayofasiriwa.  Kutegema sana maneno yanayofasiriwa humfunga sana
mfasiri hata isiweze kutumia mawazo yake binafsi kufasiri ujumbe uliomo
katika maneno anayoyafasiri.
Ni muhimu kujiepusha na utegemeaji mwingi wa taarifa asilia.  Ni bora zaidi
kujaribu kuielewa taarifa na kuifasiri kwa maneno mengine bila kupotosha
sana ujumbe.
Utata wa kiisimu unaweza pia kusababishwa na utata wa maneno fulani
yanavyotumiwa kwa mfano:-
‘’Juma alikutana na John na akamwambia waende kutembea’’
Pia kuna utata wa urejeleaji.  Kwa mfano:
‘’Mimi sipendi maneno ya namna hiyo’’
muktadha wa matumizi pia ni muhimu kama tulivyosisitiza katika
kumwezesha mfasiri kuufasiri ujumbe ipasavyo.
Hii ni kwa sababu maneno huweza kupewa maana kutokana na muktadha
ambao unatumiliwa.  Kwa mfano:- maneno’ kaa’ ‘mto’ mlima, maji, au

barabara yanaweza kutumiwa kuleta maana tofauti kulingana na muktadha
wa matumizi.
Kuna aina nyinginezo za utata (ambiquity) ambazo huweza kutatiza ufasir.
Huna budi mwanafunzi kujaribu kutafuata mifano zaidi.  Mfasiri hana budi
pia kutofautisha baina ya maneno yenye maana kamilifu na maneno ya
kidesturi ambayo si lazima au teseme si muhimu sana yafasiriwe.  Mifano
ya maneno kama, Bwana we! Wacha nikuambie, hicho si kivumbi ….
Naam! Mambo! Bado oh maskini!… n.k.
Vile vile uhusiano wa mfasiri na mzungumzaji ni muhimu sana.  Iwapo
uhusiano huo ni rasmi wa kirafiki, wa kikazi au wa kutofahamiana kabisa –
haya yote yanaweza kuadhiri sana kazi ya mfasiri.  Mtindo na uwezo wa
mfasiri hutegemea kiwango cha ujuzi ufahamiano na uelewano kati ya
mfasiri na mzungumzaji.  Iwapo mfasiri ana uhusiano wa karibu sana na
mzungumzaji, basi ataweza kuwa mtulivu na makini katika ufasiri wake na
kazi yake itakuwa rahisi.  Kwa upande mwingine iwapo uhusiano huo ni
mkavu na wa njia rasmi, basi mfasiri hutingika kwa njia isiyofaa kwani
hujihisi kuwa si huru.
Tukirejelea mazungumzo na usikilizaji tungependa kusisitiza kuwa matatizo
ya usikilizaji katika ufasiri ni muhimu.  Mfasiri mara kwa mara anaweza

kukosa kusikia maneno halisi ya msemaji.  Mfasiri pengine ‘’husikia’’
maneno ambayo ‘’anategemea’’au anatazamia kuyasikia.  Hali hii hutokana
na mfasiri kuhusisha maneno kadha na muktadha wa mazungumzo.
Pia inaweza kusababishwa na uingiliano au athari ya lugha ya kwanza ya
mfasiri.  Kwa mfano, mfasiri anaweza kusikia au kusema:-
rinda badala ya Linda na hali kadhalika kuchanganya matamshi ya maneno
yafuatayo:-
mboga
boga
mahari
mahali
kuwa
kua
lea
lewa
sema
chema
vua
fua
tega
tenga
chui
tui
Kutokana na athari za lugha ya kwanza, mfasiri anaweza kukosea na
kufasiri kimakosa.

Isitoshe, mfasiri sharti atofautishe baina ya matumizi ya lugha ya moja kwa
moja (literal usage) na matumizi ya kitamathali (idiomatic usage).  Kwa
mfano, angalia matumizi ya neno ‘’mountain’’ katika vifungu hivi:-
1.  I can’t climb a high mountain
2.  He has a mountain of work to clear
3.  Mountain-climbing is dangerous
4.  Mountains do not meat but human beings do
16:2 Matatizo ya Kimtindo
Matumiziya lugha katika rejisat tofauti huzusha matatizo kadha hasa kwa
mfasiri ambaye si mzowefu wa rejista hizo.  Mfano mzuri ni katika rejista ya
kisheria ambapo fasiri tatanishi kama hivi:
Magistrate – to the accursed:  where would you like to defend yourself
from?
Accused:
From home!
Magistrate:
What do you have to say in mitagation?
Taarifa kama hii hufasiriwa kwa Kiswahili hivi:
Hakimu:  kwa mshitakiwa:-  ungetaka kujitegemea ukiwa wapi?
Mshitakiwa:  Nikiwa nyumbani

Hakimu:  Unacho kilio chochote cha kuililia mahakama?
Je, mwanafunzi unaweza kuieleza ni vipi fasiri kama hii imepotoka?
Kufasiri misemo, mafumbo na methali huwa ni shida kubwa.  Hii ni kwa
sababu lugha ya kitamathali huwa imefungana  sana na utamaduni wa
wenyeji wa lugha hiyo na si rahisi kamwe kueleza baadhi ya mafumbo
hayo katika mazingira ya utamaduni mwingine. Angalia jinsi ingekuwa
vigumu kwa mfano kuyatafsiri maneno ya misemo hii kwa kiingereza
kutoka katika kiswahili.
1.  Kupanda mchongoma kushuka ndio ngoma
2.  Mchagua nazi hupata koroma
3.  Mweusi kama mpingo
4.  Uzuri wa Mkakasi ndani kipande cha mti
5.  Mgaagaa na upwa hali wali mtupu
Kuna tatizo pia la mfasiri kutoweza kusikia mpangilio wa maneno ulio
sahihi.  Hili linaweza kusababishwa maneno yake.  Kwa mfano msemaji
anaweza kukosea kidato cha sauti kifaacho (tone) na hivyo maneno
atakayotamka yakamchanganyikia mfasiri.  Kwa mfano:-

Bwanashauri (neno moja) akalitamka kama mawili
Mkurugenzi
‘’
‘’
‘’
‘’
Mwanamaji ‘’
‘’
‘’
‘’
Kikarangosi
‘’
‘’
‘’
‘’
Kufasiri pia hutegemea uwezo wa msemaji wa kusikia usahihi wa usemi
kifonolojia (kimatamshi), kisarufi na kimaana.  Iwapo msemaji amekosea na
mfasiri asifahamu, basi mfasiri atalirudia lile kosa bila kujua.  Kama
tulivyosisitiza, katika hali ya matumizi ya lugha mbili au lugha nyingi (B-
lingual or mulit-lingual)  iwapo wafasiri au wasemaji wanatumia lugha
ambazo si lugha zao za kwanza, panaweza kutokea matatizo
yanayosababishwa na maingiliano ya lugha zao za kwanza na lugha
wanazozitumia.
Urefu au ufupi wa kifungu cha maneno yanayosemwa na mzungumzaji pia
huathiri sana usahihi wa ufasiri.  Kwa mfano katika uwanja wa lugha ya
kisheria aghalabu vifungu huwa virefu san na vyenye kutumia sana alama
za maakifishio ili kutunza maana iliyokusudiwa.  Ni vigumu kuhifadhi hali hii
katika mazungumzo.  Matumizi ya kidato cha sauti, kupumua na kusita,
hayatoshi kubainisha waziwazi maana iliyodhamiriwa.  Vile vile katika

uzungumzi, mfasiri huweza kuchoka kusikiliza, huchanganyikiwa na hoja
na pia ni rahisi kusahau mambo iwapo kifungu cha usemi ni kirefu sana.
16:3 Mfano wa Kifungu cha  Kisheria.
“Upon reading the application presented to this court in the form of a
Chamber Summons on the 27th day of February 1958 by the applicant
through his representative under the law of succession Act and Rule 10 of
the probate and administration rules and order 37 of the civil procedure of
rules section 3A of the civil procedure rules capt. 21 of the laws of Kenya
AND upon reading the affidavit of Mr. Joshua Malele Bingwa, the applicant
hereof sworn on the 27th day of February 1958 together with the annexures
thereto and in support of the said application and upon hearing the
applicant in person, it is hereby ordered that the estate of the applicant’s
brother, the late John Bingwa fall in the hands of the applicant forthwith and
without further delay.”
Je, kama kifungu hiki cha sheria kingesomwa au kukaririwa na mfasiri
akatakiwa kukifasiri moja kwa moja mfasiri angetatizwa na mambo gani?

Fikiri mifano zaidi ya vifungu virefu vya kisheria au katika rejistea
nyinginezo na matatizo ambayo vingezusha kama vingefasiriwa moja kwa
moja kimaazungumzo.
MAZOEZI
1.
Kwa nini ni vigumu kufasiri maneno ya kidesturi kama haya:-
Mrs/Mr/Miss/Ms/ “Hallow”, Excuse me”, Thank you”, No”, more please,” “
Ican’t believe my eyes! Are you serious?” “Oh really!, “I don’t do”,
2.
Je, Uashiriaji wa kutumia viungo vya mwili kama macho, kichwa,
mabega, mikono, vidole n.k. Unaweza kutatiza vipi ufasiri?

260
SURA YA KUMI NA SABA
MADA:
Urejeleaji na tanbihi
LENGO:  Msomaji ataweza kutumia mbinu zifaazo na sahihi
katika kuandika marejeleo na tanbihi.
17:1
Utangulizi
Katika uandishi rasmi au wa kiakademia, ni sharti mwandishi
kuzingatia  kunga, kanuni au masharti  fulani ya mtindo huu wa
uandishi maalum. Katika sehemu hii ya mwisho ya kitabu chetu,
tutafafanua na kutoa mifano ya jinsi tunavyofanya marejeleo na
pia kutumua tanbihi. Marejeleo na tanbihi ni mambo muhimu sana
katika uandishi wa kiakademia kwa sababu yanathibitisha uasilia
wa  kazi zozote zilizotumika katika maandishi. Marejeleo kama
hayo yanaweza kutokana na vitabu, majarida, magazeti na
makala ya iana zingine.

(a)  Vitabu
Katika kurejelea vitabu, mambo yafuatayo huonyeshwa kwa
mpangilio maalum: jina la mwandishi jinsi linavyoonekana katika
ukurasa wa anwani kwa kuanzia jina la ukoo, mwaka wa chapa,
anwani nzima ya kitabu, mahali pa kuchapishwa na mchapishaji.
Kwa mfano:
Kitsao, J. (1996). Mbinu za uandishi, Nairobi:Nairobi University
Press
Pia rejeleo hili linaweza kuandikwa hivi:
Kitsao, J. Mbinu za Uandishi. Nairobi University  Press, Nairobi:
1996.
Majina makuu ya waandishi hupangwa kwa mujibu wa alfabeti
yaani  A, B ,C hadi X, Y na Z.
Iwapo waandishi ni wawili, jina ukoo la mwandishi wa kwanza
litangulie na kufuatwa na vifupisho vya majina mengine.  Kisha,

kwa mwandishi wa pili anzia vifupisho vya majina mengine na
kumalizia jina la ukoo.  Tazama:
Fluharty, G.W. na  Ross, H.R. (1996) Public speaking.
New york:  Barnes & Noble, Inc.
Pale amabpo chapisho kama kitabu limeandikwa ama kuhaririwa
na zaidi ya waandishi wawili, ni jina la mwandishi wa kwanza
pekee linaloandiskwa na yale mengine yanabaniwa..  Kwa mfano:
Hymes, D. (1972) na wengine (Wahar.) Directions in
Sociolinguistics. Ney York: Hart and Brothers.
Iwapo  kazi kadha za mwandishi mmoja zimerejelewa, marejeleo
yale ytaonyeshwa kwa kutaja jina lake kwenye chapisho la awali
zaidi. Kuhusu machapisho ya baadaye, kisitari hupigwa kulingana
na pale lilipotajwa jina la kwanza badala ya kulirudia jina hilo.
Haya yanaonyeshwa katika mfano ufuatao:
Mbaabu, I. (1978). Kiswahili Lugha ya Taifa. Nairobi: KLB
_______, (1985). New Horizons in Kiswahili. Nairobi: KLB.

_______. (1996). Language Policy in   East Africa. Nairobi:
ERP.
Makala  katika  jarida – Jina la mwandishi, mwezi na/au mwaka
wa chapa, jina zima la makala, anwani ya jarida, nambari ya
chapa na kurasa zote za makala.
Macwilliam, A. na A. Chuwa (1990).  Kubadili msimbo bungeni.
Kiswahili juzuu, 57:20-40.
Ensaiklopidia – jina kamili la mwandishi, anwani kamili ya
makala, tarehe ya toleo, juzuu, pamoja na kurasa zote za makala.
Baadhi ya makala za ensaiklopidia hazina sahihi/jina.  Andika
ifuatavyo:
S.I. Hayakawa, ‘’Semantics,’’ Encyclopedia Britannica,
1955, 313-331 n.k.

Gazeti – jina kamili la mwandishi (iwapo lipo) aina ya hadithi
(makala, tahariri), anwani ya gazeti, tarehe, na nambari ya
ukurasa.
Angalia:
Wahome Mutahi, ‘’Whispers marries Appep’’, Lifestyle
column, Nairobi, Sunday Nation, October 4, 1998, uk.38.
Kipindi/Tangazo la redio au televisheni-Jina la msemaji, anwani
ya kipindi, tarehe, idhaa, na mdhamini wa kipindi, kama vile:
Leonard Mambo, ‘’Je, huu ni uungwana?’’, KBC, Oktoba 2,
1998, 6.30 adhuhuri, BIDCO.
Mahojiano – Jina kamili la mhojiwa, jina la anayehoji,na tarehe.
Mathalani:
Mwai Kibaki, alihojiwa na Kasujaa Onyonyi, Desemba 2,
1997.
Barua – Jina kamili la mwandishi, jina la mwandikiwa na tarehe:
Daniel Lomi kwa Liara Ongadi, Nairobi, Oktoba 5, 1998.

Mbali na marejeleo ya makala  katika bibliografia, pia
kunamarejeleo ya kitanbihi ambayo huonyesha hasa muktadha
wa maneno yanayorejelewa katika makala. Kuna mitindo kadha
ya kuandika tanbihi katika makala na pia katika marejeleo. Mifano
ni kama ifuatayo:
(j) marejeleo ya moja kwa moja ya maneno halisi ya mwandishi
mwengine. Kwa mfano:
Nakubaliana kabisa na maoni ya Whiteley (1969:10)
kwamba, “Lugha ya Kiswahili ina umuhimu mkubwa katika
maisha ya umma wote wa Afrika Mashariki”.
(ii)
Pia maneno haya yanaweza kurejelewa  kwa mtindo
huu:
Nakubaliana kabisa na maoni  kuwa:
“Lugha ya Kiswahili ina umuhimu mkubwa
kwa umma wote wa Afrika Mashariki”. 1

(Whiteley, 1969:10)
(iii)   Au kwa namna hii:
Nakubaliana kabisa na maoni  ya Whiteley (1969) kuwa, Kiswahili
ni lugha yenye umuhimu mkubwa kwa umma wote wa Afrika
Mashariki (1)
Tanbihi
Tanbihi ni maelezo  ya  marejeleo fulani ambayo huwa
yamefanywa katika makala au maandishi. Mara nyingi, tanbihi
huwa zinatangulia orodha ya marejeleo kamili ambayo hufuata
mpangilio wa alfabeti. Hata hivyo tanbihi  huwa maelezo kamili ya
muktadha  wa yale yaliyotajwa katika marejeleo ya tanbihi Fulani.
Isitoshe, tanbihi huwa  ina alama ya   nambari  fulani ili
kuzitambulisha kutokana na maandishi ya kawaida. Ni utaratibu
wa  nambari hizo ambao hufuatwa katika  kupanga tanbihi. Ni
muhimu kukumbuka kuwa  ni sharti tanbihi kumalizikia kwa

267
kuonyesha hasa ukrasa amabmo rejeleo limefanyika, yaani
amabmo mnapatikana. Pia kinyume na marejeleo ya kawaida
amabpo  ni jina moja la mwisho la mwandishi linaloonyeshwa kwa
ukamilifu,  katika tanbihi, zaidi ya jina moja linaweza kutumika.
Mwisho, mwanidshi hana budi kukumbuka kuwa  kila rejeleo
lazima lionyeshwa kama tanbihi iwapo ukrasa umeonyeshwa  au
kama rejeleo la kawaida. Pia, tanbihi ianweza kuwa ni ufafanuzi
wa  dhana au jambo lililotajwa wala sio lazima kila mara kuwa ni
rejeleo la muktadha katika ukrasa fulani.
Hii hapa ni mifano ya mitindo tofauti ya  kuonyesha tanbihi.
(a)
I.Mbaabu. (1992). Hsitoria ya Usanifishaji wa
Kiswahili. Nairobi: Longhorn. Uk.10.
(b)
(7)
I. Mbaabu. (1978). Kiswahili  Lugha Taifa.
Nairobi: Kenya Literature Bureau.
(b)
Njia ya awali zaidi ya kuandika tanbihi ilikuwa
inaonyeshwa kwa nambari ndogo iliyoinuliwa juu ya
msitari ambamo inarejelewa. Takwimu hiyo hiyo
hutumikwa ikiwa imeinuliwa vile vile katika tanbihi.
Hata hivyo, kinyume na tanbihi za aina nyingine,
tanbihi ya takwimu iliyoinuliwa huwa ni lazima

kuoonyeshwa  “miguuni” au chini wa ukrasa uleule
ambamo tanbihi imetajwa. Mifano:
1   S. Chiraghdin na M. Mnyampala (1978). Historia ya Kiswahili.
Nairobi: Oxford University Press.

Marejeleo.

